### **דברי הכנסת**

### **הישיבה הארבעים של הכנסת השלוש-עשרה**

### יום שלישי, כ"ז בכסליו התשנ"ג (22 בדצמבר 1992)

### ירושלים, הכנסת, שעה 16:02

**תוכן העניינים**

[הצעות לסדר-היום](#_Toc456863950)

[דרכים לביעור נגע ההתבוללות בתפוצות](#_Toc456863951)

[הודעת ועדת החוץ והביטחון על החלת דין רציפות על הצעות חוק](#_Toc456863952)

[הצעת חוק דמי מחלה (תיקון – היעדרות לרגל מחלת ילד), התשנ"ב–1992](#_Toc456863953)

[(הצעת חבר הכנסת ח' מירום)](#_Toc456863954)

[הודעת היושב-ראש על מתכונת הדיון בסקירות השרים על פעולות משרדיהם](#_Toc456863955)

[סקירת שרת החינוך והתרבות על פעולות משרדה;](#_Toc456863956)

[תוכנית החינוך החדשה של עיריית תל-אביב](#_Toc456863957)

[ברכת היושב-ראש את שר התרבות של קנדה](#_Toc456863958)

[סקירת שרת החינוך והתרבות על פעולות משרדה;](#_Toc456863959)

[תוכנית החינוך החדשה של עיריית תל-אביב](#_Toc456863960)

[מסמכים שהונחו על שולחן הכנסת](#_Toc456863961)

[סקירת שרת החינוך והתרבות על פעולות משרדה;](#_Toc456863962)

[תוכנית החינוך החדשה של עיריית תל-אביב](#_Toc456863963)

[הצעת חוק לתיקון פקודת מס הכנסה (מס' 91), התשנ"ג–1992](#_Toc456863964)

[(קריאה שנייה וקריאה שלישית)](#_Toc456863965)

# הצעות לסדר-היום

# דרכים לביעור נגע ההתבוללות בתפוצות

היו"ר ש' וייס:

חברי הכנסת, אנחנו פותחים את ישיבת הכנסת, יום שלישי, כ"ז בכסליו התשנ"ג, 22 בדצמבר 1992.

אנחנו פותחים את הישיבה היום כאשר לפנינו כמה הצעות לסדר-היום – מס' 654, 655, 656, 708 ו-709, בנושא: דרכים לביעור נגע ההתבוללות בתפוצות. נמצאים אתנו כאן אורחים מתנועת "ביחד". אני רוצה לברך את כל האורחים המכובדים שלנו ואת ההנהגה של התנועה החשובה והפעילה הזו, אשר באה אלינו לפני שבועות מספר יחד עם כמה חברי כנסת ביוזמה מבורכת, והציעה לנו לקיים את הדיון בנושא.

אני רוצה לומר לאנשי תנועת "ביחד" ולחברי הכנסת, שהכנסת נדרשת לסוגיות האלה מדי פעם בפעם באופן ספונטני, בדיונים השונים שהיא מקיימת, אך דיון מרוכז בסוגיה, שבו חברי כנסת אחדים יבטאו את גישתם לנושא, יכול כמובן רק להועיל.

ברשותכם, חברי הכנסת, אני רוצה לפתוח את הדיון בהערות קצרות אחדות, והייתי רוצה לפתוח במסמך שהוא מסמך קשה. סוגיית ההתבוללות העסיקה אותנו תמיד. אך טבעי הוא, שכל אומה מבקשת לשמר את עצמה, את תרבותה, את הזיכרון ההיסטורי שלה, אלא שנוסף על המאוויים הטבעיים האלה של כל אומה, נפלנו קורבן במלחמת העולם השנייה לרצח עם, כאשר מיליוני יהודים נכחדו. בתקופה זו של ניסיונות חוזרים ונשנים להכחיש את השואה כדאי אולי להזכיר, כי על-פי מיטב המחקרים שנעשו על שדה הקטל הנורא של השואה, קרוב ל-6 מיליוני יהודים נרצחו: 4.5 מיליונים בפולין ובברית-המועצות, 125,000 מגרמניה, עשרות אלפים מיהודי אוסטריה, צ'כוסלובקיה, הונגריה, רומניה, טרנסילבניה, צרפת ובלגיה, 700 מלוקסמבורג, איטליה, הולנד, נורבגיה, יוגוסלביה, יוון ומדינות רבות אחרות.

המספר שרשמו מחברי האנציקלופדיה העברית הוא 5,820,860. ייתכן שהמספר היה גדול יותר, וכאשר אנו מדברים על מספרים כאלה, עומדים לפנינו האנשים הבודדים. לכל איש היה שם, וברצח הזה נכחדו גם עוברים אשר נרצחו יחד עם האמהות. הרצח הזה פצע אותנו לדורי-דורות. בגינו של הרצח הנורא הזה לא נולדו אותם עוברים, לא נולדו מיליוני ילדים וילדות, וגם לא נולדו הילדים והילדות של הילדים והילדות אשר לא נולדו בגין השואה.

קטנו כעם כתוצאה מן השואה. על-פי המחקרים הדמוגרפיים המצויים, יש היום 12,850,000 יהודים בעולם, מתוכם קרוב ל-4,200,000 חיים בישראל וכ-8,700,000 בתפוצות. לא אפרט את המספרים. יש לנו תמיד אינטרס יהודי, אנושי וציוני עמוק לגרום לכך שהם יבואו לארץ הזו – למולדתם, לביתם הטבעי. על כן, כל מערכה נגד נגע ההתבוללות משולבת, לפי טעמי, בגלעינה של הציונות על ענפיה השונים והמגוונים, ואני מתאר לעצמי שהדברים האלה יבואו לידי ביטוי גם בדיון שאנו מקיימים כאן במסגרת הצעות לסדר-היום שיזמו חברי הכנסת.

אני מזמין את ראשון מגישי ההצעות, חבר הכנסת אלי דיין, ואחריו – חבר הכנסת בנימין נתניהו. אני מבקש להתבטא במסגרת שבע דקות, כי מספר מגישי ההצעות גדל מעבר לשלושה, וטוב שהוא גדל. היה רצון עז מצד עוד ועוד חברי כנסת להשתלב בדיון.

אלי דיין (העבודה):

אדוני היושב-ראש, כנסת נכבדה, שליש מהעם היהודי עלול להתבולל ואנו עלולים לאבד אותו, חלילה, אם לא נכריז מלחמת חורמה על נגע ההתבוללות, ואכן יש יותר מסמליות בכך שנושא זה נדון דווקא בעיצומו של חג החנוכה, המסמל יותר מכול את המאבק בהתייוונות ובהתבוללות. יפה עשו תנועת "ביחד" והיושב-ראש שלה, חברי סם בן-שטרית, שיזמו את הדיון בנושא חשוב וגורלי זה לעתיד העם היהודי. הנני מודה ליושב-ראש הכנסת, מר שבח וייס, שנתן את ברכתו ואפשר את קיום הדיון.

אדוני היושב-ראש, כנסת נכבדה, העניין הוא בנפשנו, בנפש עמנו. איברים רבים מגוף עמנו הולכים ומידלדלים מדי שנה בשנה, והייתי אומר – מדי יום ביומו. ייתכן שאנו מבכרים שלא לראות את האסון הרובץ לפתחנו ומתנחמים בכך שהמתבולל נשאר שלם בגופו.

היום הידרדרנו למצב, שגם הורי המתבוללים, אחיהם וסביבתם הקרובה מתייחסים לתופעה בשוויון נפש. הם כבר לא מתביישים בנישואי התערובת של ילדיהם. האם נהיינו אדישים ואטמנו את לבנו נוכח ההתבוללות רק מפני שהיא נעשתה לעניין שבשגרה?

ועתה, אדוני היושב-ראש, רבותי חברי הכנסת, לנתונים המדאיגים, שחייבים להדיר שינה מעיני כל יהודי. הסקרים והמחקרים שערכו חוקרים ודמוגרפים בעלי מוניטין מצביעים על כך, ש-45% מיהודי הגולה נישאים בנישואי תערובת, וכרבע מהיהודים חיים במדינות שההתבוללות בהן מגיעה לכ-60%. יש מקומות באירופה, שההתבוללות בהן הפכה מגפה של ממש, והיא מגיעה ל-70% ואף ל-90%.

במחקר שהזמינה מועצת הקהילות היהודיות בארצות-הברית נתברר, ש-55% מהנישואים בקהילות אלה הם נישואי תערובת. חמור מזה, שלושה מתוך כל ארבעה ילדים הנולדים לזוגות אלה מקבלים חינוך נוצרי או חינוך לא-יהודי.

מחקר אחר, שגם הוא נערך בארצות-הברית, מגלה ש-76% מהילדים מנישואי תערובת ציינו שהם מעדיפים לראות את עצמם גויים, לא יהודים.

בקצב הזה, רבותי, לפי דעת מומחים, אם התופעה הזאת תימשך, בתוך שני עשורים או שלושה יצטמק העם היהודי ויאבד את רובו. נוכח הסכנות, עלינו להתגייס כאיש אחד למלחמה בהתבוללות, ולזכור כי ישראל ערבים זה לזה.

ברוח ימי חנוכה אלה יש לזכור, כי מלחמת החשמונאים פרצה, ראשית כול, נגד נגע ההתייוונות. עלינו לראות את עצמנו כחשמונאים ולהיאבק בנגע ההתבוללות הנובעת מהתרופפות בתודעה היהודית והלאומית.

למאבק בנגע ההתבוללות אני מציע להקים שדולה של חברי כנסת, שיתמכו בפעולה ציבורית, ארגונית והסברתית. כמו כן, על הכנסת לרתום את כל הכוחות בעם היהודי, בארץ ומחוצה לה. עלינו לרכז נתונים מעודכנים על התהליכים הדמוגרפיים בקהילות השונות ולמפות מיפוי מלא את המקומות הבעייתיים. יש לגייס למשימה את מיטב הכוחות המקצועיים ואת המוסדות הציבוריים הממונים על הפעולות השונות בחוץ-לארץ, כמו ההסתדרות הציונית על מחלקותיה או ארגונים וולונטריים, כמו תנועת "ביחד", שאורחיה נמצאים כאן ויש לנו הכבוד לראות אותם יחד אתנו זה השבוע השני, אחרי שסיימו את המבצע הנפלא של העלאת עצמות טבועי "אגוז". תנועת "ביחד" פעלה רבות בתחום זה, והשכילה כעת למקד את תשומת הלב בנושא לאומי חשוב זה בארץ ובתפוצות.

אין ספק, אדוני היושב-ראש, שהמאבק בהתבוללות צריך להיעשות קודם כול במישור החינוכי בכל רמותיו. על כן, עלינו לגייס למאבק זה את השליחים העוסקים בחינוך בבתי-הספר, בתנועות הנוער ובמרכזים הקהילתיים.

יש להכין תוכניות לימודים מיוחדות לגולה בנושא ההתבוללות וליצור בריתות בין בתי-הספר ותנועות הנוער בארץ ובגולה. בריתות ואימוץ הדדי יגבירו בהכרח את הנהירה לארץ של בני הנוער, שכולנו מעוניינים שיעלו לכאן.

יש לערב, אדוני היושב-ראש, בפעולות אלה את מרכז השלטון המקומי, את ראשי הרשויות המקומיות, את ארגוני בתי-הכנסת והקהילות, את כל הפדרציות ואת כל המתנדבים בעם.

אדוני היושב-ראש, עלינו לגייס למשימה לאומית חשובה זו את מיטב המסבירים בעם, אשר יעשו להצגה נאותה של היהדות ושל תפיסת עולמה, שכל כולה ערכים אוניברסליים, צדק סוציאלי, הומניזם, משפט צדק וערכי מוסר, העושים אותה לחברה צודקת והרמונית. מסבירים אלה ידגישו את תרומתה של היהדות לתרבות העולם בתחומי המדע, הטכנולוגיה, הכלכלה, התרבות והאמנות. הצגה נאותה של היהדות תיצור הזדהות עם ערכי היהדות וגאווה על השייכות לעם ישראל וליהדות.

ולסיום, רבותי חברי הכנסת, עלינו למצוא מסילות ללבו של המתבולל הפוטנציאלי ולהראות לו שיש טעם ומשמעות לחייו כיהודי, שראוי לו ליטול חלק בדוד ונחלה בבן ישי. תודה.

היו"ר ש' וייס:

תודה רבה. אני מזמין עכשיו את חבר הכנסת בנימין נתניהו. אחריו – חבר הכנסת זבולון המר.

בנימין נתניהו (הליכוד):

אדוני היושב-ראש, חברי הכנסת, אני רוצה לפתוח גם כן בברכה לתנועת "ביחד" ולידידי סם בן-שטרית על הפניית זרקור לנושא שהוא לא רק חשוב, אלא גורלי, עתידו של העם שלנו.

אני גם מזדהה עם רבים מהדברים שאמר חברי אלי דיין, אבל עם זאת, אני רוצה אולי להדגיש דבר אחר. אני חושב שאנחנו מצויים במאה, שבה היו שני איומים על קיום עמנו. איום אחד הוא איום של השמדה פיסית, האיום הזה הכחיד במאה הזאת שליש מעמנו, כפי שהכחיד במאות אחרות חלקים ניכרים, אומנם לא בהיקף הזה. אבל מה שנוצר במחצית המאה האחרונה, מאז מלחמת העולם השנייה, זה איום של השמדה שקטה, של שואה שקטה, שבאמצעותה נעלמים יהודים רבים בדרך ההתבוללות, או דרך נישואי התערובת, או דרך ילדים יהודים שלא נולדים, ואני אביא דוגמה אחת.

בארצות-הברית נהוג היה לומר, שהאוכלוסייה היהודית מונה כ-6 מיליוני נפש. במחקרים האחרונים שנעשו בשנה הזאת מעריכים את המספר קרוב יותר ל-5 מיליונים, קצת פחות מ-5 מיליונים. כיוון שמדובר בהפרשי זמנים של קרוב ל-30 שנה, פירוש הדבר שב-30 השנים האחרונות, במקום שיהיה גידול, נניח לפי קצב גידול סביר שנמצא פה בארץ – היינו צופים שבארצות-הברית יהיו קרוב ל-9 מיליוני יהודים. במקום 9 מיליוני יהודים, אנו נמצאים קרוב יותר ל-5 מיליוני יהודים. פירוש הדבר, ש-4 מיליוני יהודים נעלמו או שלא נולדו או שהתבוללו.

היו"ר ש' וייס:

באמריקה הצפונית – 5 מיליונים ו-885,000.

בנימין נתניהו (הליכוד):

בכל אופן, מדובר כאן באובדן של מיליונים. אתה יכול לקחת תרמומטר, להכניס אותו לעם היהודי, ואז אתה יכול לקבל מספרים. המספרים יגידו לך, למשל, שבשנות ה-50 היו נישואי התערובת בהיקף של 6% עד 8%, והיום הם כבר נמצאים ב-52%. אם אתה הולך לקליפורניה, שמובילה את יתר ארצות-הברית, זה כבר נמצא ב-70%. זאת מגמה. אם בארצות-הברית היו אותן משפחות מעורבות בהיקף קטן, הרי צריך להבין, שנוסף על ההיקף הגדול, פירוש הדבר ששלושה מתוך ארבעה ילדים שנולדים למשפחה כזאת מקבלים חינוך נוצרי, לא יהודי, מה שקרוי בארצות-הברית חינוך נוצרי.

אלה הם בשבילי סימפטומים, הם לא נוגעים בבעיה, הם מדד של הבעיה אבל הם לא שורש הבעיה. מדוע זה קורה? מדוע זה קורה כשקיימת מדינה יהודית ריבונית? זו שאלה שאנחנו צריכים להשיב עליה. להערכתי, זה קורה משום שיש ירידה כללית בעולם לערך הדת. זו ירידה עולמית, והיא קיימת כמובן גם במקומות אחרים וגם בתוך עמנו, אבל היא איננה משפיעה כל כך עלינו. כיוון שאנחנו יהודים, והזהות הדתית והזהות הלאומית שלנו – לא ניתן להפריד ביניהן, הרי אנחנו כאן בארץ מחפים על ירידה בזהות הדתית על-ידי עלייה בזהות הלאומית, ואנחנו גם מקיימים את הזהות הדתית. יש חינוך דתי ויש חינוך לערכי היהדות ולמסורת ישראל גם בקרב הציבור החילוני.

בחוץ-לארץ אתה יכול לקיים חינוך דתי, ידידי אלי דיין. אתה יכול לעשות את זה, וחשוב שנעשה את זה. אבל, לדעתי, זה לא יענה על בעיית מיליוני היהודים שנמצאים מחוץ למסגרת, ונמצאים בחברות שהן בעצמן מצמצמות את ערך הדת.

אחת הבעיות שמגדילות את היקף ההתבוללות ונישואי התערובת בארצות-הברית זו העובדה שגם החינוך הנוצרי הדתי ירד. אילו היה חינוך נוצרי-דתי בקרב הצעירים הנוצרים, וצעירים נוצרים הבאים לאוניברסיטאות השונות, לא זו של המורמונים ביוטה, היו מזדהים: אני נוצרי, אני דתי, אני אדוק, אני קתולי, הרי זה היה יוצר מחסום בפני אותו יהודי צעיר שהיה חושב להתחתן עם גויה, או בפני צעירה יהודייה שהיתה חושבת להתחתן עם צעיר גוי. אבל, כיוון שהדת מאבדת את ערכה גם אצל הגויים, נוצרת בארצות-הברית, וזה נכון גם בחלקים רבים של אירופה וגם באמריקה הלטינית, מין תחושה של "כולנו שווים". אני אמריקני ואת אמריקנית; אני ארגנטיני ואת ארגנטינית. והמחיצות שהיו קיימות, נופלות היום במהירות.

כיוון שההגדרה שמגדירים את עצמם רבים מיהודי הגולה היא הגדרה דתית, היהודי המגיע לחברה כזאת, לאוניברסיטה כזאת, אומר: בסדר, אני מוכן להתערטל מדתי, בלאו הכי לא קיבלתי חינוך דתי, ואני יכול להטמיע את עצמי; אני אמריקני, ובת הזוג שלי גם היא אמריקנית, אין שום הבדל בינינו. והילדים הנולדים הם כבר אמריקנים.

אינני חושב, עם כל הכבוד, שהפתרון למאסה הגדולה של יהודי הגולה נעוץ בחינוך דתי, משום שהוא מנסה לצאת נגד הטנדנציה הדומיננטית של החברות הסקולריות במערב. אני חושב שבמקום שאפשר להשריש את החינוך הדתי צריך לעשות זאת. אבל אצל יתר הציבור היהודי צריך לחזק את הזהות הלאומית. לדבר הזה יש שם. קוראים לזה ציונות.

המדינה הציונית הפקירה במידה רבה את הציונות, ואינני בא בהאשמות אלא קובע עובדה; הפקירה את החדרת התפיסה הלאומית היהודית בעולם. לא תמיד נוח ליהודים להגיד שהם בני לאום אחר. פעמים רבות לא נוח להם להגיד זאת, והם בוודאי אינם רוצים לומר: אנחנו שייכים לעם הזה, יש לנו שייכות, כמיהה וקשר לארץ הזאת, מפני שהדבר הזה מעמיד אותם, כמובן, בעימות. אבל אם לא נעמיד אותם בעימות הזה, הרי בסופו של דבר נאבד אותם.

אני חושב שהפתרון לבעיית ההתבוללות הוא הציונות. אני חושב שלאורך זמן לא נוכל להחזיק תפוצות גדולות בגולה על בסיס של חינוך דתי בלבד. אני מעריך את זה, אני מכבד את זה, אבל אני יודע שזה לא יספיק. זה יספיק למיעוטים, אבל למאסה של היהודים יש רק פתרון אחד. הפתרון הוא חינוך לאומי יהודי ציוני.

אני קורא להביא לשיקום של הארגונים המופקדים על העשייה הזאת. אינני חושב שזו פעולה של הסוכנות היהודית בלבד. אני חושב שזו פעולה ראשונה במעלה של הממשלה בישראל. אני חושב שההפרדה המלאכותית בין הממשלה ובין הסוכנות בדבר כל כך חשוב, ובעיקר כל כך גדול, היתה טעות, ואני חושב שהגיע הזמן לשים קץ לטעות הזאת.

וכאן, אדוני היושב-ראש, אני שם קץ לדברי, כי אני חושב שאת תמצית דברי הצלחתי לבטא במסגרת הזמן שנכפתה עלי.

היו"ר ש' וייס:

אני מודה לך מאוד.

חבר הכנסת זבולון המר, בבקשה. אחריו – חבר הכנסת שלמה בניזרי. נא להקפיד על לוח הזמן. אתם רואים שאפשר לומר את הדברים בדרך מאוד מאוד ממוקדת.

זבולון המר (מפד"ל):

אדוני היושב-ראש, חברי הכנסת, אתחיל בעניינו של יום. במעמד ההכרזה על המרד, המתואר בספר המקבים א': "ויען מתתיהו ויאמר בקול גדול: אם כל העמים אשר בבית מלכות המלך שומעים לו, יסורו כל איש מעבודת אבותיו ויבחרו במצוותיו. ואני ובני נלך בברית אבותינו. חלילה לנו לעזוב תורה ומצוות. לדברי המלך לא נשמע לסור מעבודתנו ימין ושמאל".

ובהמשך הדברים פרץ מתתיהו אל היהודי שקרב לזבוח, והרג אותו ואת שליחו של המלך, ומכאן החלה מלחמת המקבים לשמירת זהותם העצמית וייחודם התרבותי-הדתי-הלאומי. מלחמתם זאת והצלחתם בה, הצלחתם לטהר את בית-המקדש ולחדש בו את העבודה היא שנתנה להם את הסמכות המוסרית והציבורית לשלוח איגרות מחייבות אל יהודי הגולה בעניינים הנוגעים לשמירת הזהות היהודית, כמתואר בספר המקבים ב' ובמקומות אחרים.

חברי הכנסת, פעולת מתתיהו ובניו היא היפך הכיוון המתבולל, ושיקום סמכותם כלפי הגולה בנה סכר כנגד זרמי ההיטמעות.

הבעיה העומדת בפנינו היום היא יכולתנו, במציאות של זמננו, לבנות ולקיים מצב של אחדות והתלכדות למרות המרחקים והשוני, ולמרות הרצון להיות שווים לכול. בעולם הרוחני שלי יש פתרון מוכח לבעיה הזאת. אבל, כפי שאמר חבר הכנסת נתניהו, אני מודע לכך שפתרון זה אינו תופס את כולם במציאות של ימינו.

ההיסטוריה מעידה, שהדבקות בדת גישרה על מרחקים ועל הבדלים בין הקהילות היהודיות השונות. הדרך לבית-הכנסת היתה הגשר שעליו נפגשו יהודים, והיא שהרחיקה אותם מהתבוללות. הדרך הזאת לא איבדה את יעילותה, אבל יהודים רבים בישראל ובתפוצות חדלו להשתמש בה, ולכן גם כשאני מאמין שהעם היהודי ישוב יום אחד לאמונתו, הרי כמי שרואה את עצמו שותף מלא לכל בעיות הקיום היהודי אינני יכול להתעלם מהעובדה, שהפתרון הדתי אינו מהווה תשובה פשוטה ומלאה למציאות כפי שהינה בעם היהודי.

ועם זאת, אין אנו פטורים מהחובה לקיים ליכוד בעמנו בארץ ובגולה גם בתנאים של ניתוק וריחוק, ולשמר את האחדות בין קיבוצים יהודיים החיים בסביבות תרבותיות וחברתיות נבדלות זו מזו. משאלה זו נתקלת בסכנת ההתבוללות, שאנחנו מופקדים על מניעתה, ועלינו לפעול ככל יכולתנו כדי לעצור את נישואי התערובת שמפרקים את הקיום הייחודי שלנו, ולבלום את ההיטמעות המוחלטת בסביבה, או אם לנקוט מונח רלבנטי לחנוכה – ההתייוונות.

אדוני היושב-ראש, החל משיבת ציון מאיים על העם היהודי נושא ההתבוללות. נדמה לי שלא היה עוד משבר חריף כמו זה שבימינו. אנחנו מאבדים מאות אלפי יהודים, כפי שנאמר כאן, לא באינקוויזיציה, לא בשואה, לא בהשמדה, פשוט מתבוללים בלי משים. לא מתעניינים ביהדותם, נחשפים לתרבות אחרת ונסחפים אליה. כתוצאה מכך: נישואי תערובת של למעלה מ-50% בקרב יהודים בחוץ-לארץ. ממדים כאלה לא היו מעולם. לרבים מהנשואים נישואין מעורבים, וגם מי שלא נשואים נישואין מעורבים, אין מטען יהודי בעל משקל באמתחתם, והם חיים בעולם שבו ייחודיות סותרת את רוח הזמן. וכשאובד הבסיס הדתי, השתייכות לאומית בלבד נראית להם לא מוצדקת בעולם שדוחה לאומיות כזהות עצמית, באוניברסיטאות, למשל, ובקמפוסים. לכן קשה לשמר ולקיים יהדות בלי יהדות.

ולא הפזורה בלבדה – אני רוצה לומר לחברי הכנסת – חשופה לסכנה, אלא גם על המרכז היא מאיימת; זאת אומרת, על מדינת ישראל, שמעמידה את עצמה, ובצדק, כגרעין המרכזי של העם היהודי. מרכז איננו בהכרח מחוסן יותר מהתפוצות. גם עליו הסכנה מאיימת. אומנם הסכנה כאן בארץ לא דומה לזו שבגולה. כאן אין אולי סכנה לקיום הפיסי, ובתוך עמנו אנחנו יושבים, אבל איננו מחוסנים לגמרי מפני אובדן זהותנו היהודית, שזה בסיס הקשר גם בינינו לבין התפוצות.

אדוני היושב-ראש, הבסיס הקיומי של חלק ניכר, ואולי של רוב העם היהודי בעולם, הוא מדינת ישראל. בלעדיה אין לרובם עתיד. אבל הם אינם כאן, אין הם לומדים עברית, אין הם לומדים יהדות, לא בית-ספר יהודי, לא מדינת ישראל, והקשר בינינו הוא בעיקרו דרך המגבית או ה"בונדס". ולא מוקרן ממדינת ישראל, שהקשר בינינו אינו מבוסס על "ניצול הדדי", כפי שזה היום במידה מסוימת, אלא על גורל וייעוד משותפים. דמותה של מדינת ישראל כפי שתשתקף בעיניהם, ופעילות מדינת ישראל בקרבם כפי שתיעשה – אני מסכים לדבריך, שצריך שממשלת ישראל תפעל בעניין – יכולות לקבוע הרבה מאוד באשר לזהות ולהזדהות היהודית בגולה ובתפוצות עם מדינת ישראל, ועם העם היהודי. והסכנות הן רבות, לא רק נישואי תערובת, יש גם דרכים סמויות יותר ומתונות יותר שיכולות להביא לאותן תוצאות. אנו חיים בעולם פתוח, ורוצים שיהיה פתוח, אבל אנחנו רוצים שיהיה מוגן מרוחות פרצים. אנחנו רוצים שתהיה כאן דמוקרטיה – נכון – ולא נוותר על כך.

חברי הכנסת, איש מאתנו או מהורינו לא בא לארץ רק כדי לחפש בה דמוקרטיה ואוניברסליות, אלא לחיות במדינה יהודית, על כל המשתמע מכך. מדינה יהודית יש לנו רק כאן, אם נדאג שתהיה יהודית. אין לנו נוסחת פלא שתמנע התבוללות, בהעדר אחדות אמונית, אבל הדרך היא בכל זאת גם בחינוך, בהקניית איזה מטען שייחד את בני עמנו מסביבתם וייתן להם בסיס להתקיים כקבוצת הזדהות נפרדת ומודעת ליהדותה.

בעיני, העברית וידיעת הארץ לבדן הן בסיס חלש להזדהות. צריך הרבה מעבר לכך. תהא תפיסתנו אשר למהות היהדות אשר תהא, ותהא ההשקפה שבה אנו מחזיקים אשר תהא – מהחינוך ומהערכים האלה אנו מצפים, שיקנו הבנה וידע גם של יהדות, גם של ציונות, גם של לאומיות, גם של מדינת ישראל, ושיכשירו לנו בנים שיהיו נאמנים וגאים להיות בני העם היהודי, המוכנים למלא גם חובות הקשורות בקיומו של העם היהודי וליטול אחריות למעשים הנוגעים לעם היהודי ולשותפות היהודית.

חברי הכנסת, אני מסיים, בפקודת היושב-ראש, ובצדק – –

היו"ר ש' וייס:

התקנון.

זבולון המר (מפד"ל):

– – בכמה משפטים. הצעקה של חרדתנו מפני התבוללות שמכרסמת בעם היהודי לא תהיה מועילה אם לא נלווה אותה במעשים של ממש לחיזוק זהותנו היהודית בישראל ובעולם. הזיקה היהודית של מדינת ישראל איננה תנאי מספיק, אבל היא תנאי הכרחי לכל מעשה נגד ההתבוללות. אני מקווה שמכאן, מהכנסת, תצא שוב הקריאה למנהיגות העם היהודי בארץ ובתפוצות לפעול במשותף, בכוחות משותפים ובאמונה גדולה כדי להילחם בהתבוללות.

אני רוצה לשבח את תנועת "ביחד", את סם בן-שטרית, על היוזמה ועל הפעולה שלכם בנושא; לשבח את יושב-ראש הכנסת, פרופסור שבח וייס, שנענה בשמחה לקיים את הדיון הזה; ולשבח את הכנסת, שמצאה ביום הזה את עצמה מוכנה ורוצה לדון בנושא החשוב הזה.

היו"ר ש' וייס:

אני מודה מאוד לחבר הכנסת המר. חבר הכנסת שלמה בניזרי, בבקשה; ואחריו – חבר הכנסת משה קצב.

שלמה בניזרי (ש"ס):

אדוני היושב-ראש, כנסת נכבדה, ראשית ברצוני להודות ליושב-ראש הכנסת על הסכמתו להכניסני לרשימת הדוברים בנושא חשוב זה. רצוני העז לדבר בא בעקבות כך שראיתי שכל הצדדים במגוון הדעות הישראלי והפרלמנטרי משתתפים בדיון, ואילו הפן החרדי, שהוא למעשה מייצג את היהדות המקורית, ולא המתחדשת, אינו מיוצג.

רבותי חברי הכנסת, היווצרותו של העם היהודי החלה לפני 3,805 שנה, עת נולד אברהם אבינו, אבי האומה היהודית. יש רבים הטועים וסוברים, שהיהדות החלה ב-1948, עת קמה מדינתנו, מדינת ישראל. אך ברצוני לתקנם ולומר, שנכון שהיהדות החלה ב-1948, אך לא למניין הנוצרים, אלא למניין בריאת העולם. כלומר, אברהם אבינו נולד באמת בשנת 1948 לבריאת העולם, אך לפי התאריך העברי, ואז החלה היהדות.

ייחודיותה של היהדות אז היתה המסר החדש, והוא המונותאיזם, כלומר האמונה באל אחד, בשונה משאר העמים עובדי האלילים. אברהם אבינו הפיץ את תורת האלוקים, בורא העולם, בכל התפוצות, וכמאמר רבותינו בגמרא במסכת עבודה זרה: "את הנפש אשר עשו בחרן", התרגום כותב: דשעבידו לאורייתא. אברהם אבינו מגייר את הגברים ושרה את הנשים. ומאז למעשה החלה יהדותנו המפוארה, כשממשיכי דרכו של אברהם אבינו הם בנו יצחק אבינו, עליו השלום, יעקב אבינו, עליו השלום, השבטים הקדושים, ועד מתן תורה, שאז נגלה הקדוש-ברוך-הוא בכבודו ובעצמו ונתן לנו במעמד הר-סיני את תורתנו הקדושה והמפוארה, אשר כלול בה הכול: מוסר, דרך ארץ, קומוניזם, סוציאליזם ועוד ועוד.

לאורה של התורה הלך עם ישראל לאורך כל ההיסטוריה היהודית, המונה אלפי שנים, הן בארץ-ישראל והן מחוצה לה. עמים רבים, ובתוכם הוגי דעות גדולים כמו תומס מאן, בייבל, דומיניטיט, קאנט ועוד רבים, תמהו על כושר ההישרדות של העם היהודי בתור עם. הרי אימפריות רבות ועצומות מבחינה צבאית, מדינית וכלכלית לא הצליחו להישרד ונכחדו מהעולם, ובמקומן צצו עמים אחרים, שדמו לקודמיהם אולי רק בשם, אבל ערכית, רוחנית וכדומה – כלל וכלל לא, והמרחק ביניהם הוא כרחוק מזרח ממערב. לעומתם, העם היהודי שורד כבר 3,805 שנים. ובאמת כולם שאלו: הכיצד? ולכולם, מעניין, היתה מסקנה אחת דומה והיא: תורת ישראל. אני פונה אליך, ידידי חבר הכנסת בנימין נתניהו, הדברים פה מכוונים לשיטת פעולתך, כיצד אפשר למגר כיום את ההתבוללות.

תורת ישראל עם כל המצוות הכלולות בה – כמניין של תרי"ג, וכן כשהיא מלווה בתורה שבעל-פה, שהיא חלק בלתי נפרד מהתורה שבכתב, כמו שכתב כבר לפני כאלף שנה רב סעדיה גאון: אין ישראל אומה אלא בתורתה – תורה שבכתב ותורה שבעל-פה, היא זו שהגנה ושימרה את העם היהודי בתור העם היהודי. התורה ליוותה את ישראל לאורך כל ההיסטוריה, בין בארץ-ישראל ובין בגולה, וכל זמן שהתורה נשמרה וקוימה על-ידי העם הצלחנו להישרד רוחנית וגשמית. אך ברגע ובמקומות שניסו להתרחק מיהדותם, היהדות התרחקה מהם, והם איבדו את זהותם היהודית.

לצערי הרב, לפני כ-200 שנה קמה תנועת ההשכלה. אני מתאר לעצמי, כמובן, שיש מי שחושבים אחרת, מבחינתם כאשר קמה תנועת ההשכלה היה זה לשמחתם; אך אני, בתור רב בישראל המייצג את תורת ישראל המקורית, אומר את דעת ההלכה על תנועה זו. תנועה זו, בראשותו של מנדלסון, חרתה על דגלה את המשפט הנורא והאיום, שנלמד היום בבתי-ספר במדינת ישראל, והוא: "היה יהודי בביתך ואדם בצאתך". זהו משפט גזעני מאין כמותו – היה יהודי בביתך ואדם בצאתך, פירושו שההיפך מאדם הוא יהודי. הרי אין לך דבר נורא מזה. סופו של אדם זה, שהתנכר ליהדותו, היה שכל בניו התבוללו והתרחקו מיהדותם.

כשיהודי מתנתק מיהדותו מטעמי בושה או קדמה, זה כמו תינוק בן-יומו שמתנתק מאמו ואינו רוצה לינוק ממנה, ואחריתו היא כליה.

רבותי חברי הכנסת, אומנם כבר שמעתם נתונים, אבל רצוני להביא לידיעתכם עוד נתונים סטטיסטיים על הנעשה בתפוצות. שיעור ההתבוללות בגרמניה – 80%; בהולנד – 70%; בשווייץ – 60%; בסקנדינביה – 60%; באוסטריה – 62%; באיטליה – 60%; בצרפת – 35%; בברית-המועצות – 80%.

נשיא המדינה מר חיים הרצוג אמר בריאיון מיוחד לעיתון "הארץ" בשנת התשמ"ט: "העם היהודי מאבד עשרה יהודים מדי שעה". שיעור נישואי התערובת בארצות-הברית גדל ב-30 השנים האחרונות מ-6% ל-40%. על-פי נתונים שנתפרסמו בשנת 1988 בסנטינל – "שליש מיהודי אמריקה מעדיפים להינשא ללא-יהודי". זה על-פי מחקר שנעשה על-ידי המועצה היהודית האמריקנית. "80% מבני הנוער בחוץ-לארץ מוכנים לשאת נוצריות."

רבותי חברי הכנסת, זהו רק חלק קטן מהנתונים המבהילים והמזעזעים על מצב עמנו היום. על-פי נתונים שמסר פרופסור רוברטו בקי בישיבת ועדת העלייה והקליטה של הכנסת לפני שנים מספר, בשנת 2025 יהיו מחוץ לישראל רק 6 מיליוני יהודים, כשליש מהם קשישים מגיל 65 ומעלה. בממוצע יהיה בכל משפחה יהודית ילד וחצי.

כאן נשאלת השאלה מאליה: מה קורה? מדוע בעשרות השנים האחרונות חל לנגד עינינו תהליך כליה של עם ישראל, שהולך ומתעצם מיום ליום? כתשובה על כך ברצוני להביא בפניכם, רבותי חברי הכנסת, ציטוטים מספר מדברי אישים בכירים, הוגי דעות ועיתונאים מעמנו, שלא חשודים על דתיות יתר.

היו"ר ש' וייס:

יש לך חצי דקה. ציטוט אחד.

שלמה בניזרי (ש"ס):

אדוני היושב-ראש, בנושא חשוב כל כך, כשגם כבודו העלה את חיוניות הנושא, אולי אפשר להקדיש עוד דקה אחת או שתיים.

היו"ר ש' וייס:

טוב.

שלמה בניזרי (ש"ס):

שמואל שניצר כותב: "אולי אין זו גישה מודרנית, אולם ההתקדמות היא בכיוון של כיליון, והשיבה אל הערכים היהודיים הישנים היא העשויה להבטיח את קיומנו. אולי מוטב שנביט אחורה בכיסופים, ולא נרוץ קדימה, בעיניים פקוחות, אל הורדת המסך על 3,500 שנות היסטוריה יהודית". ועוד מוסיף מר שניצר ואומר: "הגולה כבר גזרה דין מוות על עצמה. מה שצפוי שם ב-100 השנים הבאות הוא כיליון כמעט גמור, שרק גרעינים פזורים קטנים יינצלו ממנו".

זיגמונד פרויד כתב: "אם לא תגדל את בנך כיהודי, אתה נוטל ממנו את מקורות האנרגיה שלו, שאין להם תחליף בשום עניין אחר. הוא יצטרך להילחם כיהודי, ועליך לפתח בו את כל האנרגיה שתידרש לו למאבק זה. אל תיטול ממנו יתרון זה".

הפרטיזן הנודע אבא קובנר, שהיה משורר, אמר ביום עיון שנערך בקיבוץ בית-השיטה: "כשאתה שואל את עצמך את השאלה המציקה: אולי טעינו בכל הדרך? אתה מצפה לחצוב בעצמך את התשובה. אין לי תשובות ברורות, אבל אני חש בכל מאודי, שלא ייתכן שמורשת עצומה כזאת תלך לאיבוד. הכישלון הגדול ביותר שלנו היה של דור החלוצים, הניתוק מהרציפות, מכל מה שהיה טבוע בלב לבו של האדם היהודי לדורותיו. קלה מדי היתה אמונתו של דור הראשונים, שכל זה ניתן לשנות מן היסוד. לא בונים מניתוק, בוודאי שלא עולם יהודי". רבותי, לא רב כותב את זה. אבא קובנר כותב את זה.

רבותי, חברים יקרים, מציטוטים מעטים אלה שהעליתי בפניכם ומהסקירה הכללית שהבאתי בתחילת דברי ניכרת התשובה הבסיסית והיסודית על שאלתנו, והיא: ההתנתקות ממורשתנו וריצת אמוק אך ורק אל העתיד, תוך התנתקות מהעבר, הן הגורם העיקרי להתבוללות. וכבר אמר חכם אחד: עם שאין לו עבר הוא עם שאין לו עתיד. התנתקותנו מהעבר הולכת ומנתקת אותנו מהיהדות.

והשאלה הנוספת הנשאלת, שהיא למעשה תכלית הדיון היום ולא דיבורים בעלמא, היא: מה עושים ואיך עושים למנוע את ההתבוללות? וכיצד אולי להחזיר לעמנו את אלה שכבר התבוללו?

רבותי חברי הכנסת, לסיום דברי אני רוצה לומר מה הן הדרכים שאני חושב שיש לפעול בהן כדי להציל את עמנו מההתבוללות הנוראה שאנחנו נמצאים בה. אנחנו עורכים היום בכל רחבי ישראל וברחבי העולם סמינריונים להחדרת ערכי היהדות על-ידי טובי המרצים והרבנים. ואני קורא לסם בן-שטרית ולכל אותם אנשים שבאמת יש להם רצון טוב להציל את עמנו מההתבוללות והשואה, לבוא ולפעול בכיוון הזה, להצלת עמנו בדרך התורה.

היו"ר ש' וייס:

אני מודה מאוד לחבר הכנסת בניזרי. חבר הכנסת משה קצב, בבקשה, ואחריו יתייחס לנושא השר שמעון שטרית.

משה קצב (הליכוד):

אדוני היושב-ראש, חברי הכנסת, מדי 15 שנה אובדים בהתבוללות מיליון יהודים. קהילות יהודיות שלמות נעלמות והולכות. שיעורי ההתבוללות ונישואי התערובת בקהילות יהודיות מסוימות מגיעים עד 90%. קהילות יהודיות בתפוצות הגולה בימינו מתאפיינות בהזדקנות גוברת והולכת, בקצב ריבוי טבעי נמוך במיוחד, בשיעורי התבוללות גבוהים ובנישואי תערובת.

אנו ידענו לשמור על הייחוד הלאומי והדתי שלנו במשך אלפיים שנה. למרות הרדיפות, למרות מעשי הרצח וההשפלה, העם היהודי שמר במשך אלפיים שנה על ייחודו הדתי והלאומי והיה מוכן למעשי הקרבה עצמית על קידוש השם וקדושת ארץ-ישראל. ודווקא לאחר שקמה המדינה היהודית, דווקא בימינו אלה, שיעורי ההתבוללות ונישואי התערובת הם חסרי תקדים ואוכלים כל חלקה טובה בעם היהודי. לאחר ההשמדה הפיסית של שישה מיליוני יהודים בתקופת השואה, באה ומתרחשת בימים אלה השואה הרוחנית. ולדאבוננו, התהליך הזה של ההתבוללות ונישואי התערובת מחריף והולך.

מותר לנו, אדוני יושב-ראש הכנסת וחברי הכנסת, לשאול את עצמנו היכן נכשלנו. האם התנועה הציונית פועלת נכון? האם התנועה הציונית איננה נושאת באחריות לכישלון לאומי בקנה מידה היסטורי, בצורה כל כך כאובה וקשה? איך ייתכן, אדוני היושב-ראש, שלמעלה מ-8.5 מיליוני יהודים ברחבי העולם, 45 שנים לאחר קום המדינה, מעדיפים לחיות בגולה ולא כאן בישראל?

אדוני שר החינוך והתרבות לשעבר, אינני שותף להערכה בעניין ההשפעה של החינוך היהודי בגולה. אינני סבור שהחינוך היהודי יש בכוחו למנוע את התופעה המחריפה והולכת של ההתבוללות ונישואי התערובת. השפעת החינוך היהודי היא דלה, זעומה וקצרת טווח. איש איננו מחוסן מפני התבוללות ונישואי תערובת, גם לא המשפחות החרדיות שחיות היום בגולה. דור ראשון מחוסן; דור שני פחות; דור שלישי ורביעי – אינני יכול להתחייב ולהיות בטוח שיהיה מחוסן מפני התבוללות ונישואי תערובת.

מדינת ישראל היא הענף העיקרי לקיום העם היהודי ולהתחזקותו. והמסקנה, אדוני היושב-ראש, היא אחת: לחזק את הענף הישראלי. חיזוק הענף הישראלי בחיי העם היהודי משמעותו אחת: גידול ניכר בעלייה, כמובן בד בבד עם פעולות להקטנת הירידה, והגברת קצב הריבוי הטבעי בקרב היהודים בארץ-ישראל. אבל, בראש ובראשונה יש להגדיל את העלייה למדינת ישראל.

אדוני היושב-ראש, אסור לנו בשום פנים ואופן להשלים עם החיים היהודיים בגולה. כנסת ישראל, מדינת ישראל, התנועה הציונית, צריכות לשלול שלילה מוחלטת את החיים היהודיים בגולה. זה צורך לאומי. העם היהודי איננו עם של פליטים. אין לנו צורך במדינות מפלט. יש לנו, ברוך השם, מדינה ריבונית, מדינה עצמאית, מדינה יהודית. אין לנו שום צורך בקיום היהודי בגולה כדי להתרים כספים למדינת ישראל. אין לנו צורך בקיום יהודי בגולה כדי לקיים "לובי" בבית הלבן או בקרב מדינאים באירופה כדי לגייס תמיכה במדינת בישראל. אגב, ממילא חלק ניכר מכספי המגבית נשארים בתוך הקהילות היהודיות עצמן, למען מה שהם מגדירים "צרכים מקומיים", ורק חלק מזערי מכספי המגבית מגיע למדינת ישראל. אבל, אוי לנו אם אנחנו נצדיק קיום יהודי בגולה כדי להבטיח את ה"לובי", ואת הפעילות המדינית לטובת מדינת ישראל, או מתוך כוונה להיבנות מכספי התרומות של הקהילות היהודיות. אנחנו פוגעים בעצמנו ובנפשנו אם נסגל את הגישה הזאת.

אנחנו צריכים להפסיק להתייחס בסלחנות לחיים היהודיים בגולה. אנחנו צריכים להפסיק להתייחס בהבנה לאי-עלייה לארץ-ישראל. אנחנו צריכים להעמיד את הקהילות היהודיות ברחבי העולם – כדי למנוע את תהליך ההתבוללות – בפני ברירה קשה. צריך להתייחס אליהן בצורה יותר תקיפה, פחות סלחנית, לדרוש ולתבוע מהן לחסל את הגולה ולחיות כאן יחד אתנו. הצעד הזה חשוב לא רק כדי להציל את העם היהודי מהתבוללות ומנישואי תערובת. אינני מאמין בשום פתרון אחר שיוכל למנוע את ההתבוללות ואת נישואי התערובת, זולת עלייה למדינת ישראל.

והפעולה הזאת חיונית לא רק לצורך הבטחת בניינה וחיזוקה של מדינת ישראל. העלייה לישראל חיונית, אדוני היושב-ראש, גם כצורך מדיני לאומי, כדי להשיג את השלום במזרח התיכון. אילו חיו במדינת ישראל עוד מיליון יהודים, אני מאמין שהיה לנו הסכם שלום עם מדינות ערביות נוספות. ככל שיהיה ריכוז יהודי גדול יותר במדינת ישראל, כך יאמינו פחות מדינאי מדינות ערב ומנהיגיהן שהם יכולים להשמיד את מדינת ישראל. וכך יהיו יותר סימני השלמה עם קיומה של מדינת ישראל ונכונות לחתום אתנו חוזי שלום.

חוזי השלום תלויים בוודאי בארצות ערב, אבל בראש ובראשונה בהקשר זה – אם אנחנו נצליח להניע מספר גדול יותר של יהודים, מבין 8,700,000 יהודים, לקום ולבוא לישראל. רק העלייה לישראל, ועמה הגברת הזיקה לדת היהודית, לעם היהודי, יכולה, אדוני היושב-ראש, לעצור את המגמה השלילית המחריפה והולכת, ועל-ידי כך נוכל להציל את עם ישראל משואה רוחנית שמתרחשת דווקא בשנים אלה, בימינו, כאשר מדינת ישראל ריבונית, עצמאית, אבל חלק ניכר מבני עמנו מתנתק והולך מזיקתו לדת היהודית, למדינה היהודית ולעם היהודי.

היו"ר ש' וייס:

אני מודה לחבר הכנסת משה קצב.

השר שמעון שטרית, בבקשה. אני בטוח שתצליח למקד את הדברים בקיצור הנדרש.

שר הכלכלה והתכנון ש' שטרית:

אדוני היושב-ראש, כנסת נכבדה, אורחים נכבדים, בעיית ההתבוללות היא עתיקת יומין, ואנחנו מכירים אותה כבר מפרשת עזרא ונחמיה במאבקם בנשים הנוכריות. ואולם, בימינו מהווה ההתבוללות, כפי שהציגו זאת כל הדוברים לפני, נגע חמור, מחלה קשה שיש להכריז עליה מלחמה, מאבק. זו איננה מלחמה וזה איננו מאבק עם קורבנות ומנצחים, אבל זוהי מלחמה שעלינו להכריז כדי לשמר את המורשת שלנו, שהיא עתיקת יומין, בת אלפי שנים.

תהליך ההתבוללות התפשט בעם היהודי בממדים חמורים, ולפי הנתונים המעודכנים לסוף שנות ה-80 אנחנו עומדים בפני נתונים מדאיגים, כפי שהוצגו על-ידי כל הדוברים: בארצות-הברית 50% מקרב הקהילה היהודית נישאים בנישואי תערובת; בחבר העמים, ברית-המועצות לשעבר, האומדן הוא בין 50% ל-55%; בצרפת – בין 40% ל-45%; בקנדה, אוסטרליה ובריטניה – בין 25% ל-35%; בגרמניה ובמדינות סקנדינביה האומדן הוא קרוב ל-80%; במדינות קטנות במזרח-אירופה, כמו פולין, צ'כוסלובקיה והונגריה, האומדן גם כן מתקרב ל-80%, בין 60% ל-80%.

אדוני היושב-ראש, חברי הכנסת, הנתונים הללו דורשים תשומת לב מיוחדת, במגמה לנסות ולפעול פעולה נמרצת. אני משבח את תנועת "ביחד" ופעיליה, בראשות מר בן-שטרית, על כך שיזמו את הדיון הזה, המדגיש את הסכנה שבהתבוללות. אני מודה ליושב-ראש על שנענה ליוזמה, ומברך את חברי הכנסת שנטלו חלק בדיון והציגו את הנושא לפי ראייתם.

יהדות הגולה הולכת ופוחתת בשל נישואי תערובת. בשנת 1970 היו בתפוצות כ-10.2 מיליוני יהודים, ואילו היום יש כ-9.5 מיליוני יהודים. בקצב הזה חוזים לנו המומחים שבעוד יובל שנים, בעוד 25 שנה, תרד האוכלוסייה היהודית ל-7.5 מיליונים.

חברי הכנסת, אולי צריך לעשות עוד, אולי צריך להוסיף על מה שכבר נעשה, אבל אי-אפשר לקיים את הדיון הזה בלי להעלות על נס את הפעולות השונות של הסוכנות היהודית וההסתדרות הציונית בקרב הקהילות היהודיות, הן בשליחת מורים ומדריכים להוראת השפה והתרבות היהודית – – –

משה קצב (הליכוד):

אדוני השר, האם אתה בטוח שאילולא פעלה הסוכנות היהודית כפי שפעלה היה המצב טוב יותר או גרוע יותר?

שר הכלכלה והתכנון ש' שטרית:

אני משוכנע שהפעולה שנעשית אולי לא מספקת, כפי שציינת, חברי מר קצב, אבל אני חושב שלבטל ולא לציין לשבח את הפעולה, יהיה בזה משום אי-צדק, כי בסך הכול הפעולה היא פעולה משותפת גם של הסוכנות היהודית וגם של הארגונים היהודיים המקומיים, חלקם באסכולה דתית, חלקם באסכולה לאומית, חלקם באסכולה תרבותית, כל אחד לפי דרכו. ביחד נעשה מאמץ.

משה קצב (הליכוד):

שאלה אפיקורסית: אילולא הפעילות של הסוכנות היהודית והתנועה הציונית היו עולים לישראל פחות יהודים?

משה מאיה (ש"ס):

– – –

היו"ר ש' וייס:

מי יודע?

שר הכלכלה והתכנון ש' שטרית:

אתייחס בהמשך לשאלת העלייה, ובהחלט אתייחס לכך לא באותו סגנון ולא בצורה ובמתכונת שאתה הצגת את הדברים.

היו"ר ש' וייס:

סליחה שאני מתערב, אבל, בכל זאת בעלייה הגדולה שהיתה בזמן האחרון, של כחצי מיליון יהודים, אני חושב שלסוכנות היה חלק חשוב מאוד.

משה קצב (הליכוד):

אשר להבאתם מבחינה טכנית לארץ, יש לי כבוד לסוכנות היהודית. השאלה היא, האם היא הצליחה במשך 45 שנה להניע יהודי אחד ולגרום לו לשנות את עמדתו.

שר הכלכלה והתכנון ש' שטרית:

אם מוסכם, ששמירת קשר עם התרבות היהודית ועם המורשת הדתית היהודית משאירה את הזיק של הקשר לארץ-ישראל, בבחינת "לשנה הבאה בירושלים", ברור לי ואין לי שום ספק שאותו קשר לדת, למורשת התרבותית היהודית, מהווה תשתית לאותו רצון ולאותה הנעה. לכן, אני משיב על השאלה הזאת בצורה חד-משמעית: כשיש קשר אין צורך במצוקה כלכלית או במצוקה מדינית כדי להגיע לארץ, אלא אדם מחליט לבוא. אבל אם אין קשר ובהעדר מעשים ליצירת הקשר הזה, לפי דעתי באים פחות עולים. למשל, עולים מארצות הרווחה – אם מותר לציין – יש הרבה פחות יהודים חילונים מאשר יהודים דתיים. הדברים ידועים, ולכן אני דווקא חושב שהגברת החינוך היהודי לסוגיו, הן חינוך שמוקדיו הם בערכים האוניברסליים ובמורשת התרבותית והן חינוך שהמוקד שלו הוא המסורת הדתית, גם זה וגם זה מסייעים להגברת העלייה.

אין ספק, שמה שנעשה לא מספיק ויש להגביר את הפעולה. אמר, בצדק, יושב-ראש הכנסת, שחובתנו להיאבק בהתבוללות חזקה שבעתיים בדור שלאחר השואה, שבה אבדו לעם היהודי שישה מיליונים מבניו ובנותיו בידי הצורר הנאצי.

חברי הכנסת, אין לי שום ספק שהקריאה שלנו בדיון כזה לא יכולה להצטמצם רק להתייחסות לשאלת ההתבוללות. היא חייבת לכלול קריאה והפצרה ודרישה ותביעה מצעירים ומבוגרים לעלות לארץ-ישראל. אני מאמין שהקיום השלם של העם היהודי הוא בארץ אבותינו, בארץ התנ"ך, במולדתו העתיקה של העם. כאן יכול העם היהודי לחיות כיהודי אמיתי, ללא חשש וללא יראה. הדברים האלה יפים וחשובים במיוחד בימי החנוכה, חג האורים, המסמל את מאבקו של העם היהודי לנוכח ניסיון לפגוע בקיומו התרבותי והדתי.

אדוני היושב-ראש, בכל דור ודור ניטשת התמודדות על קיומו של עם ישראל. בדורנו, לאחר שקמה מדינת ישראל וההגנה הפיסית על בני עמנו והדאגה לשלומם נפתרה בעצם קיום המדינה היהודית, הפך המאבק להיות ממוקד בשמירת הזהות הלאומית היהודית ובשמירת המורשת התרבותית היהודית. דווקא במאבק על הגנה ועל הבאת היהודים ארצה הראינו את כוחנו, כוח גדול. רק בשנה שעברה – ב"מבצע שלמה", שבו קיימנו את הפסוק "אם יהיה נדחך בקצה השמים משם יקבצך", הראינו את גודל ידנו בנושא הזה.

מבצע ההצלה העצום בממדיו, שהיושב-ראש כבר הזכיר אותו, של יהודי ברית-המועצות, הוא דוגמה נוספת לכוחנו בסוגיה של הצלת העם היהודי.

אולם, כוחנו במאבק עם ההתבוללות איננו רב. כאן יש צורך ליצור נורמות חברתיות עמוקות, שיהוו מחסום בפני נגע ההתבוללות.

אינני רוצה כרגע לעסוק בשאלה, האם צריך לשנות את חלוקת האחריות בין הסוכנות היהודית וההסתדרות הציונית לבין ממשלת ישראל. מקובלת עלי החלוקה שבין הפעולה בגולה, שצריכה להיות מנת חלקן, בסמכותן ובאחריותן של הסוכנות היהודית וההסתדרות הציונית, לבין הפעולה בארץ גם בקליטת העלייה וגם בחינוך.

אינני סבור גם שיש מקום למתוח ביקורת, או, חס וחלילה, לגרוע מחלקם ומתרומתם של ארגונים יהודיים שונים המתאגדים למען ישראל ולהגנת ענייניה. אני חושב שהם ראויים לכל שבח, לכל ברכה ולכל עידוד על מה שהם עושים, גם בהקשר הפוליטי, גם בהקשר המוסרי וגם בהקשר הציבורי.

אבל, ברור שיש ויש מקום להרחיב את דפוסי החיבור והקישור בין העם היהודי ובין ישראל. יש גם מתכונות מוצלחות. המתכונת של הגברת המעורבות של יהודי התפוצות בפרויקט שיקום השכונות היא מוצלחת ביותר ומבורכת. אותה מתכונת צריכה עכשיו להיות מותאמת לעידוד יהודי התפוצות למעורבות בהיבט הכלכלי-החברתי של שגשוגו ופיתוחו של עם ישראל, ובקשר לחיזוק הקשרים הכלכליים בין הקהילות היהודיות בגולה לבין עם ישראל.

אולי מותר להזכיר כאן, שרק אחוז קטן מקרב יהודי ארצות-הברית באו הנה כתיירים, ואולי מוטב כאן לקרוא להם, אם אינם יכולים לקיים את מצוות העלייה – לפחות יבואו לקיים את מצוות העלייה לרגל.

כאן המקום להתייחס לוויכוח – עוד מהעת העתיקה – שהיה אז בין בבל לבין ירושלים, והיום הוא ויכוח בין ניו-יורק לבין ירושלים. מן הראוי להדגיש כאן, שהמרכז הרוחני העדיף הוא בירושלים. כאן המקום, כאן הזמן לשגשוג ולעושר הרוחני של עם ישראל.

בהזדמנות זו אני רוצה להדגיש, שתורת ישראל מלאה ועשירה בערכים הומניים, מלאה ועשירה בערכים אוניברסליים, שעד היום לא נס ליחם ולא פגה תקפותם.

אדוני היושב-ראש, ברשותך, אני רוצה להביא רק דוגמאות אחדות כדי להבליט עד כמה חשוב לשמור על הקשר גם בין נוער יהודי בעל אוריינטציה חילונית ובין תורת ישראל, שיש בה אותם ערכים שהיום הנוער הזה נאבק עליהם.

דוגמה אחת, אם מדובר על זכויות האזרח, הרי בתורת ישראל ובמסורת היהודית היה המלך מוגבל בהפקעת קניין פרטי. הוא יכול היה להפקיע רק לצורכי ציבור. בפרשת נבות יש דוגמה לכך, שמלך בישראל היה חייב להקפיד בזכויות האזרח ויכול היה להפקיע קרקע רק כאשר היה הדבר דרוש לצורכי ציבור. וכך אומר הפסוק: "ואת שדותיכם – – – יקח ונתן לעבדיו", והפירוש היה שהוא יוכל לתת את השדות רק לעבדיו ולא לקחתם לעצמו.

אני חושב שמותר להזכיר כאן גם את הפסוק: "חקה אחת יהיה לכם ולגר ולאזרח הארץ". זוהי תורה הומנית, שנמצאת אצלנו זה עידן ועידנים.

גם בדיני מלחמה היסוד ההומני היה דומיננטי. ידוע שנאמר: "כי תצור על עיר – – – לא תשחית את עצה".

יש ויש להבליט את הערכים האוניברסליים ביסודות המסורת היהודית, כדי לקרב את הנוער היהודי גם בחוץ-לארץ וגם בארץ לערכיה. אם נדע להבליט את הערכים הללו, מתורת ישראל, שרק דוגמאות אחדות מהם הבאתי כאן, נוכל לקרב אותם למסורת היהודית ולשמר את הקשר שלהם עם מורשתנו.

אדוני היושב-ראש, כנסת נכבדה, עקב חשיבות הנושא אני מציע שהכנסת תקיים דיון במליאה במועד שייקבע, אבל כל הצעה אחרת שמקובלת על המציעים מקובלת גם על הממשלה.

היו"ר ד' שילנסקי:

תודה רבה.

דן תיכון (הליכוד):

זו הצעה טובה.

אלי דיין (העבודה):

זו הצעה טובה מאוד.

היו"ר ד' שילנסקי:

חברי הכנסת, הצעה אחרת לחבר הכנסת רענן כהן, בבקשה. אני מודיע שאני אקפיד על השעון ואתחיל להחמיר מעתה, מדבריו של חבר הכנסת רענן כהן, שהוא המועמד הראשון להקפדה.

רענן כהן (העבודה):

אני מצטרף לקודמי ורוצה גם כן להודות ליושב-ראש הישיבה, שהביא את הנושא הזה לסדר-היום.

הפתרון להתבוללות הוא בחינוך יהודי ממצה. הבעיה היא שהחילוניות בעם היהודי התפשטה, והיא יוצרת מגמה שלילית גם בעלייה.

מאז סוף המאה הקודמת עזבו ועוזבים יהודים את המסורת היהודית. השאיפה שלנו להיות דומים לכל הגויים הביאה לכך, שקמו תנועות שטענו שעל היהודים להתנהג ולהתלבש כמו הגויים. אנחנו זוכרים את היהודים הגרמנים המתבוללים, שטענו שהם גרמנים בני דת משה. כך גם טוענים היום יהודי ארצות-הברית, במלים כאלו או אחרות, שהם אמריקנים בני דת משה.

בגרמניה לא עזרו ההתבוללות ונישואי התערובת, ונתמעטו בני עמנו שם. הפתרון הוא אחד ויחיד: חינוך יהודי, ציוני, במלוא משמעותו, תוך קריאה לעלייה לארץ-ישראל.

הצעתי להסיר את ההצעה רק מטעמים טכניים, ואני מצטרף לכל הדברים שנאמרו על-ידי חברי.

היו"ר ד' שילנסקי:

תודה רבה. חבר הכנסת דן תיכון, בבקשה.

דן תיכון (הליכוד):

אדוני היושב-ראש, אני מציע להסיר מטעמים פרוצדורליים.

אני הייתי קורא לנושא הזה, שהוא אחד הנושאים החשובים ביותר, בשם: העם היהודי – לאן? או: העם היהודי על פרשת דרכים.

העם היהודי בתפוצות הולך ונעלם. שיעור הנישואין בין יהודים לבין לא-יהודים בארצות-הברית עולה על 50%. אני חוזר ואומר, שנישואי תערובת בארצות-הברית הם מעל 50%. הפלורליזם של החברה האמריקנית מביא לחיסול העם היהודי בארצות-הברית. במשך דור אחד בלבד, בתוך פרק זמן קצר ביותר, על-פי המומחים לדמוגרפיה, ייעלם חלקו העיקרי של העם היהודי בארצות-הברית.

כספי המגבית היהודית המועברים מן הקהילות בארצות-הברית אל הסוכנות היהודית, מוטב היה שיישארו בארצות-הברית, בתוך הקהילות, ויוקדשו לחינוך היהודי.

אני חוזר ואומר: הדבר היחיד שיכול להציל את העם היהודי ההולך ונעלם בארצות-הברית הוא הקדשת עוד ועוד כסף לחינוך בארצות-הברית, בצרפת ובקנדה.

לכן אני מציע, שאותם כספים, אותם 30% שמועברים לצורכי הסוכנות היהודית, כביכול לקליטת העלייה, מוטב שיישארו בארצות-הברית ויוקדשו לחינוך ולעצירת ההתבוללות.

היו"ר ד' שילנסקי:

תודה רבה. חבר הכנסת אברהם רביץ, הצעה אחרת, בבקשה.

אברהם רביץ (יהדות התורה):

אדוני היושב-ראש, אני דווקא מתכוון ברצינות להסיר את הצעתו של חבר הכנסת נתניהו.

מה הוא מציע? הוא מציע שניצור מערכת חינוך אחרת, לאומית, כפי שהוא קורא לה, לאותם יהודים שעדיין אינם מוצאים את דרכם לעולם הדתי, ונציע להם משהו חדש. מהו המשהו החדש הזה? משהו המתנגש במפורש עם נאמנותם הלאומית במקומות מושבם. הדבר הזה עלול ליצור קונפליקט חברתי-לאומי, ולא לעצור את ההתבוללות.

אינני יודע אם אנו, במדינת ישראל, עם הלאומיות שלנו, נוכל להקנות מתוך הלאומיות שיש לנו לאחינו בגולה די מטענים רוחניים כדי שימשיכו את זהותם היהודית. האם זה יעצור את נישואי התערובת? האם אנחנו כאן מחנכים לעצירת נישואי התערובת? אין לנו תערובת, לכן אין נישואי תערובת.

אדוני היושב-ראש, עדיין לא מוצו, ולו במעט, האפשרויות לתת חינוך במסגרת הקהילה היהודית, במסגרת בית-הכנסת. יש לחזק את החינוך היהודי על כל גווניו, כמו: SUNDAY SCHOOLS, או משהו מן המשהו, אבל חינוך יהודי אמיתי. אני מקווה מאוד שאנחנו לא נשדר מכאן, ממדינת ישראל, מסרים כאלה שאנחנו עוצרים חינוך יהודי בגולה, ואני מתכוון לחינוך יהודי בברית-המועצות. אנחנו לא מצטיינים בתקציב החדש, אבל על זה נדבר בהמשך.

אדוני היושב-ראש, בעניין הזה אני באמת רואה איחוד של כל חלקי הבית. אני מאוד משבח את דבריו של השר שמעון שטרית. דבריך נעמו לאוזני, וגם דבריו של חבר הכנסת קצב טובים. ודאי שאם תהיה עלייה נפתור את הבעיה. השאלה היא, מה עושים עד לאותו מועד נשגב של: ובאו ורננו במרום ציון.

לכן, אדוני היושב-ראש, אני באמת מתכוון לכך שיש להסיר את הצעתו של חבר הכנסת ביבי נתניהו. תודה רבה.

היו"ר ד' שילנסקי:

תודה רבה. אני מזמין את חבר הכנסת דוד מנע.

דוד מנע (הליכוד):

אדוני היושב-ראש, כנסת נכבדה, העיקרון הראשון במניעת ההתבוללות בקרב יהודי העולם הוא לימוד השפה העברית; זה עיקרון חינוכי ממדרגה ראשונה. אני קורא לסוכנות היהודית, בסיוע הגורמים המקצועיים במשרד החינוך והתרבות, לפתוח במבצע של לימוד השפה העברית בכל הקהילות היהודיות ברחבי העולם. תחיית השפה העברית בגולה היא שתהווה צעד ראשון בנושא.

עיקרון שני הוא ביקור במולדת. כ-80% מיהודי ארצות-הברית לא ביקרו מעולם במדינת ישראל. אני קורא לפתוח במבצע של ביקור בני הדור הצעיר בישראל. לימוד השפה העברית וביקור בישראל הם צעדים הכרחיים, כאשר כל הארגונים יכולים לסייע בכך, ובהזדמנות זו אני רוצה לשבח את תנועת "ביחד" ואת העומד בראשה, מר סם בן-שטרית, וחברי ההנהלה, על יוזמתם ופעולותיהם בנושא. אם ירבו ארגונים כאלה בישראל ובעולם, נוכל לעצור את ההתבוללות. תודה.

היו"ר ד' שילנסקי:

תודה רבה. אני מבין שהצעתך היתה להעביר את הצעתו של חבר הכנסת המר לוועדה.

דן תיכון (הליכוד):

לא – – –

היו"ר ד' שילנסקי:

חבר הכנסת מנע לא השלים את הצעתו. אני קורא מתוך מה שכתוב אצלי. כשהחלפתי את יושב-ראש הכנסת מצאתי כך – – –

רענן כהן (העבודה):

אני מסיר את הצעתי – – –

דן מרידור (הליכוד):

אני מציע שכולם יוותרו על הצעותיהם האחרות ותישאר רק הצעתו של השר לקיים דיון במליאה.

היו"ר ד' שילנסקי:

בסדר. אני חושב שהצעה זו הוצעה בתבונה רבה. פורמלית אני צריך לשאול. חבר הכנסת רענן כהן, האם אתה מוותר על ההצעה האחרת שלך?

רענן כהן (העבודה):

כן, אדוני.

היו"ר ד' שילנסקי:

חבר הכנסת דן תיכון, בעצם אתה כבר הצהרת שאתה מציע שכולם יוותרו על הצעותיהם האחרות, ודבר מובן מאליו הוא שאתה מוותר.

דן תיכון (הליכוד):

כן.

היו"ר ד' שילנסקי:

חבר הכנסת רביץ, אתה מוותר?

אברהם רביץ (יהדות התורה):

אני מבקש להצביע על הצעתי האחרת.

היו"ר ד' שילנסקי:

זאת אומרת, אתה מבקש להסיר את הצעתו של חבר הכנסת בנימין נתניהו.

דן תיכון (הליכוד):

זה בלאו הכי עומד כך. מי שמצביע נגד קיום דיון במליאה הוא בעד הסרה.

היו"ר ד' שילנסקי:

חבר הכנסת מנע, מה אתה מציע?

דוד מנע (הליכוד):

אני מציע להעביר את הנושא לוועדת החינוך או לוועדת העלייה והקליטה. אני חושב שבוועדה – – –

היו"ר ד' שילנסקי:

זאת אומרת, אתה עומד על הצעתך.

חבר הכנסת המר, האם אתה מסכים שהצעתך תועבר לוועדה?

שרת החינוך והתרבות ש' אלוני:

הוא רוצה דיון במליאה.

זבולון המר (מפד"ל):

אני רוצה דיון במליאה.

היו"ר ד' שילנסקי:

סליחה, רק רגע, אני רוצה לברר את הפרוצדורה.

שרת החינוך והתרבות ש' אלוני:

ההצבעה צריכה להיות בעד ונגד דיון במליאה.

היו"ר ד' שילנסקי:

אני חושב שאני צריך להעמיד את הצעתו של חבר הכנסת נתניהו להצבעה בנפרד.

דן תיכון (הליכוד):

לא, לא, צריך להצביע מי בעד הכללת הנושא בסדר-היום ומי נגד, ואז הצעתו תיכלל ממילא.

דוד מנע (הליכוד):

חבר הכנסת דן תיכון, אתה טועה.

היו"ר ד' שילנסקי:

חבר הכנסת דן תיכון, תרשה לי. הצעתך, כרגיל, היא הצעה נבונה, אבל למען הסדר הטוב, כדי שלא תהיה אי-הבנה, אני מעמיד את הצעתו של חבר הכנסת נתניהו להצבעה בנפרד, מאחר שהיתה לגביה הצעה שונה. כדי למנוע אי-הבנות, אני מעמיד להצבעה תחילה את הצעתו לסדר-היום של חבר הכנסת נתניהו, ואחר כך – את יתר ההצעות.

ובכן, חברי הכנסת, מי שהוא בעד הסרת הנושא מסדר-היום יצביע נגד ומי שהוא בעד דיון במליאה יצביע בעד. הפעלתי את השעון.

### הצבעה מס' 1

### בעד ההצעה לכלול את הנושא בסדר-היום – 31

### בעד ההצעה שלא לכלול את הנושא בסדר-היום – 3

### נמנעים – אין

### ההצעה לכלול את הנושא שהעלה חבר הכנסת ב' נתניהו בסדר-היום של הכנסת נתקבלה.

היו"ר ד' שילנסקי:

31 בעד, שלושה מתנגדים, אין נמנעים. אני קובע שהצעתו של חבר הכנסת בנימין נתניהו, המכונה: ביבי, תידון במליאה.

מי בעד קיום דיון במליאה בהצעות לסדר-היום של חברי הכנסת אלי דיין, זבולון המר ושלמה בניזרי? מי נגד?

שר הכלכלה והתכנון ש' שטרית:

אדוני היושב-ראש, תבהיר שזה כולל גם את הצעתו של חבר הכנסת משה קצב, המכונה: מושיקו. גם הוא רץ לפריימריס.

היו"ר ד' שילנסקי:

אני מצטער, חבר הכנסת משה קצב, ברשימה המונחת לפני שמך פשוט לא מוזכר. לא היתה לי כל כוונה לקפח אותך, חס וחלילה.

משה קצב (הליכוד):

משום-מה יושב-ראש ממפלגת העבודה עשה עמי יותר חסד מאשר יושב-ראש מהליכוד.

היו"ר ד' שילנסקי:

כדי למנוע אי-הבנה, אני רוצה לומר, שמשום-מה שמך לא מופיע פה ברשימה, וכיוון שלא ניהלתי את תחילת הישיבה, זה לא היה ידוע לי. ובכן, זה כולל גם את הצעתו של חבר הכנסת משה קצב. הכול בא על מקומו בשלום. נא להצביע.

### הצבעה מס' 2

### בעד ההצעה לכלול את הנושא בסדר-היום – 36

### נגד – אין

### נמנעים – אין

### ההצעה לכלול את הנושא שהעלו חברי הכנסת א' דיין, ז' המר, ש' בניזרי ומ' קצב בסדר-היום נתקבלה.

היו"ר ד' שילנסקי:

36 בעד, אין מתנגדים ואין נמנעים. אני קובע שההצעות לסדר-היום של חברי הכנסת אלי דיין, זבולון המר, שלמה בניזרי ומשה קצב יידונו במליאה בבוא העת. אני מודה לכל המשתתפים. חזק חזק ונתחזק.

# הודעת ועדת החוץ והביטחון על החלת דין רציפות על הצעות חוק

היו"ר ד' שילנסקי:

נעבור לסעיף הבא בסדר-היום: הודעת ועדת החוץ והביטחון על החלת דין רציפות על הצעת חוק השיפוט הצבאי (תיקון מס' 23), התשנ"ב–1992. ימסור את ההודעה יושב-ראש ועדת החוץ והביטחון. בבקשה.

אני משוכנע, חבר הכנסת אורי אור, שהודעתך חשובה מאוד, ולכן אודה לך אם תמתין חצי דקה, עד שהנדודים כאן ייפסקו. אני מבקש גם מהאורחים החשובים ביציע, אורחינו המכובדים שבאו מהתפוצות לשמוע את הדיון: כשאתם יוצאים, נא לצאת בשקט, כי הכנסת ממשיכה בדיוניה.

חבר הכנסת אלי דיין, הרי אתה יודע שהודעת יושב-ראש ועדת החוץ והביטחון תמיד חשובה. או, אתה התיישבת, התיישבו כולם. בבקשה, אדוני יושב-ראש ועדת החוץ והביטחון.

אורי אור (יו"ר ועדת החוץ והביטחון):

אדוני היושב-ראש, כנסת נכבדה, ועדת החוץ והביטחון החליטה להביע רצונה בלשון החוק ולהחיל את דין הרציפות על חוק השיפוט הצבאי (תיקון מס' 23), התשנ"ב–1992.

תחילתו של תהליך החקיקה היא בהצעת חוק פרטית של חבר הכנסת דוד ליבאי, שהוגשה לכנסת השתים-עשרה בשנת 1990. אחרי דיון טרומי במליאת הכנסת, הועברה הצעת החוק לוועדת החוץ והביטחון. היא נדונה בוועדת המשנה לחקיקה, ולאחר מכן העבירה אותה מליאת הוועדה לקריאה ראשונה בכנסת, כהצעת חוק מטעם ועדת החוץ והביטחון. הכנסת החליטה, ב-6 במאי 1991, להעביר את הצעת החוק לוועדת החוץ והביטחון לדיון לקראת קריאה שנייה ושלישית.

ועדת החוץ והביטחון דנה בהצעת החוק ב-17 ביולי 1991 וב-16 במרס 1992, ולא הגיעה להחלטה.

עתה מבקשת הוועדה, כאמור, להחיל על הצעת חוק זו את דין הרציפות. הצעת חוק זו מדברת על החמרת העונש בגין התעללות בין מפקד לחייל ובין חייל למפקדו. תודה רבה.

היו"ר ד' שילנסקי:

אני מודה ליושב-ראש ועדת החוץ והביטחון.

# הצעת חוק דמי מחלה (תיקון – היעדרות לרגל מחלת ילד), התשנ"ב–1992

# (הצעת חבר הכנסת ח' מירום)

היו"ר ד' שילנסקי:

חברי הכנסת, אנו עוברים לסעיף הבא בסדר-היום: הצעת חוק ל"ב, הצעת חוק דמי מחלה (תיקון – היעדרות לרגל מחלת ילד), התשנ"ב–1992. ינמק מהמקום חבר הכנסת חגי מירום.

חגי מירום (העבודה):

אדוני היושב-ראש, חברי הכנסת, אני מתכבד להביא בפני הכנסת את הצעתי לחוק דמי מחלה (תיקון – היעדרות לרגל מחלת ילד). תכליתה של הצעת חוק זו באה בעצם לזכות אם או אב שישה ימים בשנה בשל היעדרותם מהעבודה בגין מחלתו של ילדם. זו הצעת חוק לא פוליטית, סוציאלית.

השר הממונה על משרד העבודה והרווחה הסכים לכך שהיא תעבור, ואני מבקש מחברי הכנסת לסייע בידי להמשיך את מהלך החקיקה. תודה רבה.

היו"ר ד' שילנסקי:

תודה רבה. האם יש תשובה מהממשלה באותו נושא, או שמסתפקים בכך?

שרת החינוך והתרבות ש' אלוני:

אין תשובה.

חגי מירום (העבודה):

הם הודיעו שהם מסכימים.

היו"ר ד' שילנסקי:

לאיזו ועדה תועבר הצעת החוק לדיון?

חגי מירום (העבודה):

לוועדת העבודה והרווחה.

דב שילנסקי (הליכוד):

מי בעד העברת הצעתו של חבר הכנסת חגי מירום, הצעת חוק דמי מחלה (תיקון – היעדרות לרגל מחלת ילד), התשנ"ב–1992, לוועדת העבודה והרווחה, להכנתה לקריאה ראשונה? אני מפעיל את השעון.

חיים קופמן (הליכוד):

אתה תגרום לכך שמעסיקים לא ירצו להעסיק הורים לילדים.

חגי מירום (העבודה):

אל תהיה קפיטליסט.

חיים קופמן (הליכוד):

לא, זה אבסורד.

### הצבעה מס' 3

### בעד ההצעה להעביר את הצעת החוק לדיון מוקדם בוועדה – 22

### נגד – אין

### נמנעים – אין

### ההצעה להעביר את הצעת חוק דמי מחלה (תיקון היעדרות לרגל מחלת ילד),

### התשנ"ב–1992, לדיון מוקדם בוועדת העבודה והרווחה נתקבלה.

היו"ר ד' שילנסקי:

חבר הכנסת חגי מירום, זכית ש-22 חברים הצביעו בעד הצעתך. אין נגד, אין נמנעים. אני קובע, שהצעת החוק של חבר הכנסת חגי מירום, הצעת חוק דמי מחלה (תיקון – היעדרות לרגל מחלת ילד), התשנ"ב–1992, עוברת לדיון בוועדת העבודה והרווחה, להכנתה לקריאה ראשונה. חבר הכנסת קופמן, מה רצונך?

חיים קופמן (הליכוד):

אני הצבעתי נגד.

היו"ר ד' שילנסקי:

אתה הצבעת נגד, והאור לא נדלק. זה קורה. נגד הרובוט, הגולם, אי-אפשר להילחם. ובכן, אני קובע שהיה גם קול אחד נגד, כך שזה עוד יותר יפה. זאת אומרת שהכנסת חושבת. זו כנסת חושבת ולא רובוט. תודה רבה.

# הודעת היושב-ראש על מתכונת הדיון בסקירות השרים על פעולות משרדיהם

היו"ר ד' שילנסקי:

חברי הכנסת, אנחנו מתחילים היום את הסדרה של סקירות שרים על פעולות משרדיהם. אני מוצא לנכון להביא בפניכם החלטת ועדת הכנסת לגבי מתכונת הדיון, ואני מצטט:

"משעברה הצעת חוק התקציב לוועדת הכספים, לאחר הקריאה הראשונה, יניחו השרים על שולחן הכנסת חוברת הכוללת דברי הסבר מתומצתים על פעולות משרדיהם, ובמועד שייקבע לדיון יישאו דברים בפני הכנסת בשיעור זמן של 10 דקות לכל שר. בעקבות דברי שר יהיו חברי הכנסת רשאים להציג שאלות לשר במסגרת זמן של דקה לכל שואל ולא יותר מ-10 שואלים. השר רשאי להשיב לשאלות בשיעור זמן של 10 דקות. בתום השאלות ותשובת השר, רשאי חבר כנסת הרוצה בכך לשאת דברים בשיעור זמן של 5 דקות. הדיון על פעולות המשרד יסתיים בדברי סיכום של השר."

דן תיכון (הליכוד):

יש לי שאלה.

היו"ר ד' שילנסקי:

בבקשה.

דן תיכון (הליכוד):

שאלתי היא לגבי הפרוצדורה. האם תהיה הצבעה בסופו של דיון?

שרת החינוך והתרבות ש' אלוני:

האם קראת – – –

דן תיכון (הליכוד):

קראתי, אבל לא ברור כאן אם תהיה הצבעה בסופו של הדיון.

היו"ר ד' שילנסקי:

למען הסדר הטוב ולידיעת חברי הכנסת – לא תהיה הצבעה.

דן תיכון (הליכוד):

ונניח שמישהו ירצה להציע הצעת אי-אמון בעקבות הדיון הזה, מה יקרה?

היו"ר ד' שילנסקי:

אם מישהו רוצה להציע הצעת אי-אמון – בהתאם לפרוצדורה זה יכול להיות רק בשבוע הבא.

דן תיכון (הליכוד):

בסדר, אבל אני שואל האם אפשר להציע, בהתחשב בעובדה שאין הצבעה.

אברהם רביץ (יהדות התורה):

אפשר להצביע אי-אמון גם על מזג האוויר.

היו"ר ד' שילנסקי:

חבר הכנסת דן תיכון, אתה שאלת שאלה – – –

דן תיכון (הליכוד):

אני לא מתכוון לסקירת שרת החינוך והתרבות. אני מתכוון לפרוצדורה בכלל.

היו"ר ד' שילנסקי:

חבר הכנסת דן תיכון, אתה שאלת שאלה, ולמיטב ידיעתי עדיין לא השתמשו בזה, אבל תמיד אפשר להשתמש. בינתיים אזמין את שרת החינוך, וכשהיא תדבר ארענן את הזיכרון בקריאת התקנון. לא טוב לשלוף תשובה מהשרוול, כשהיא לא שגרתית. ניתי ספר ונחזה. נכון?

שאול יהלום (מפד"ל):

האם לאחר הדיון יש תשובה של השרה?

היו"ר ד' שילנסקי:

חברי הכנסת, לשאלתו של חבר הכנסת דן תיכון – אני מניח שבתוך 10 הדקות, כששרת החינוך תדבר, אספיק לבדוק את התקנון ואתן את התשובה. תודה רבה.

# סקירת שרת החינוך והתרבות על פעולות משרדה;

# תוכנית החינוך החדשה של עיריית תל-אביב

היו"ר ד' שילנסקי:

אני מזמין את כבוד שרת החינוך והתרבות.

שרת החינוך והתרבות ש' אלוני:

אדוני היושב-ראש, חברי כנסת נכבדים, כמקובל וכפי שהודעת, הנחתי על שולחן הכנסת את עיקרי הפעולות ואת מבנה התקציב.

רבותי, חברי הכנסת, למרות הניגודים המצויים בבית הזה, מטעמים פוליטיים, חברתיים, לאומיים, דתיים ואחרים, אין לי ספק שבדבר אחד כולנו מאוחדים, למרות הניגודים שיש בינינו, והוא בדאגה האמיתית, שאין לסתור אותה, לילדינו ולנכדינו כיחידים וכקולקטיב בארץ הזאת; המדינה והדור הבא, שלומם, כושרם להתמודד עם אתגרי העתיד, שייכותם וזהותם. הסכמה זו ודאגה זו, שאין לסתור אותן, בדרך הטבע ממקדות, באין מוקד חד יותר, את תשומת הלב וגם את הריגושים והמאוויים במשרד החינוך בתוכניות החינוך ובמהות מערכת החינוך במדינת ישראל.

הסתירות שבינינו הן רבות והן ידועות. אנחנו עם עתיק יומין ועם צעיר שחזר לארצו. יש לנו לשון עתיקת יומין וצעירה. רק לפני 100 שנה נפטר המשורר שכתב את "למי אני עמל", ולפני 100 שנה כתב המשורר ביאליק את שירו "אל הציפור". אותה ציפור הניעה לבבות רבים ויצרה תנועה. ואולי השירה, והספרות, והתרבות – לא אולי, ודאי – מגיע להן מקום כבוד בתנועת השחרור הלאומית היהודית.

באנו לכאן לבנות כאן עם אדם ובאנו לנפה נשכחת, די עזובה, של האימפריה העות'מאנית, ומצאנו כאן עם אחר, שזו גם כן מולדתו, והם חיים אתנו במדינת ישראל.

רחבעם זאבי (מולדת):

זה לא נכון. זה לא נכון.

שרת החינוך והתרבות ש' אלוני:

אנשים בני עם אחר.

רחבעם זאבי (מולדת):

הם באו לכאן בעקבות ההתיישבות הציונית. כתבה זאת ג'ואן פיטרס. היא כתבה את הספר "מאז ומקדם" עם הקדמה של יצחק רבין, המאשר את תוכנו, מברך וממליץ עליו.

שרת החינוך והתרבות ש' אלוני:

חבר הכנסת זאבי.

היו"ר ד' שילנסקי:

חברי הכנסת, היתה קריאת ביניים, נא לאפשר לשרה להמשיך.

שרת החינוך והתרבות ש' אלוני:

חבר הכנסת זאבי, אנחנו הגענו לכאן גלים גלים, וייתכן שגם הם הגיעו גלים גלים. אני לא מתווכחת על כך. אני מציינת עובדה, שבארץ הזאת יש היום 12 עדות דתיות, לאומיות, מוכרות, ולא הכול – כאשר מדובר על חינוך – הם בבחינת יהודים ציונים שחזרו ארצה. ועל כך אתה לא חולק.

רחבעם זאבי (מולדת):

זו מולדת של העם היהודי. כך כתוב במגילת העצמאות. את לא יכולה לערער על זה.

שרת החינוך והתרבות ש' אלוני:

אני מודה לחבר הכנסת זאבי, שמכל מקום הוא אינו חולק על כך, שבמדינה ריבונית זו שהקמנו כאן יש גם אנשים השייכים לעם אחר ולתרבות אחרת, ומדינת ישראל, ממשלת ישראל, שרת החינוך וחברי הכנסת חייבים להיות מודעים לצרכים ולמאוויים החינוכיים של כלל האוכלוסייה, על כל גווניה וסתירותיה. נדמה לי שגם בעניין זה אין בינינו חילוקי דעות.

אבל הסתירות והקשיים הם רבים מאוד. וקשה לנו כאן בימים אלה, עם שחזר תחת הציווי הקטגורי "צדק צדק תרדף למען תחיה", כאשר לפעמים כאב ה"תחיה" עומד בסתירה ל"צדק צדק תרדף", ולפעמים יש אולי לקבל החלטות למען תחיה גם אתה, גם שכנך ורעך עמך.

בתוך אותם ניגודים אנחנו חייבים להקים חברה במדינה ריבונית, שתוכל להתמודד עם עולם משתנה ועם צרכים משתנים. אנחנו רוצים שיהיה כאן אדם שייך, בעל זהות – ועוד אגע בנושא של שייכות וזהות, שהוא משמעותי מאוד, וביטויו בא בריבונות, בלשון, בתרבות, במקרא, בארכיאולוגיה, בנופי הארץ ובצמחייתה, בתפילותיה, בגעגועים, בשיריה ובספריה. אנחנו רוצים אדם שיהיה ריבון ושיבחין בין טוב לרע, שיהיה איש העולם ויהיה בעל השכלה רחבה בתחום המדע והטכנולוגיה, שיכיר את השפה החדשה של עולם משתנה ושיהיו לו כלים להתמודד עם השפה החדשה של העולם המשתנה.

רבותי, מי מכם זוכר, בוודאי יש מכם הזוכרים את סעיף 2 לחוק חינוך ממלכתי מ-1953, שם מדובר על מלאכה וחקלאות. באותם ימים אולי הספיקו שמונה שנות לימודים כדי להתקדם ולצאת לחיים. ואילו היום אנחנו צריכים מדע וטכנולוגיה וייצור ויצוא ודעת מכונות מתוחכמות ודעת מחשבים ושימוש בהם ודעת שימוש במידע, להגיע למידע ולבחור את המידע הנכון שאותו אנחנו רוצים.

על כן, לצד החינוך לשייכות, לזהות ולערכי מוסר ודמוקרטיה, חייבים אנו להקדיש הרבה, הרבה יותר משהקדשנו עד כה, לטיפוח וללימוד המדעים ושפת המדעים והטכנולוגיה לצורותיה. הייתי מאמצת גם את ססמתו, אם כי לא כססמה יחידה, של סטף ורטהיימר על השלב החדש של הייצוא. מפני שאין עם לבדד ישכון בעולם זה, בוודאי לא בכלכלה. הלוואי שהסינים היו מזמינים אצלנו רק פריט אחד בשביל כל סיני, וכבר הכלכלה שלנו היתה נראית אחרת.

היו"ר ד' שילנסקי:

גברתי השרה, אני מבקש את סליחתך. אני רוצה להפנות את תשומת לבך לכך שיש לך עוד שתי דקות. היו לרשותך 10 דקות.

שרת החינוך והתרבות ש' אלוני:

אני מצטערת, אני עוד לא התחלתי. זו הפעם הראשונה שאני שומעת על סדר כזה.

היו"ר ד' שילנסקי:

הפסקתי אותך, בוודאי תקבלי את זה ברצון ובהבנה, כי ביציע נמצא אורח חשוב מאוד, שהוא אורח שלך.

שרת החינוך והתרבות ש' אלוני:

אני יודעת. הודעתי על כך מראש לנשיאות.

היו"ר ד' שילנסקי:

מאחר שלאורחים שלך יש תוכנית אחרת, וכיושב-ראש הישיבה אני רוצה לברך אותם, אני מבקש, בהסכמתך, להפסיק את דברייך לכמה דקות.

שרת החינוך והתרבות ש' אלוני:

בעונג רב.

# ברכת היושב-ראש את שר התרבות של קנדה

היו"ר ד' שילנסקי:

בשמי, בשם כל חברי הכנסת וגם בשם שרת החינוך והתרבות, אני מקדם בברכה את שר התרבות של קנדה, מר ג'רי ויינר, המתארח ביציע.

שר התרבות של קנדה בא לביקור בישראל כדי לנהל דיאלוג עם מערכת החינוך בארץ. הוא ידיד אמיתי של ישראל ומשמש שגריר נאמן שלנו בארצו. אני מאחל לו בשם הכנסת כולה ביקור פורה ומהנה. תבורך ותבורכו בביקורכם בארצנו.

# סקירת שרת החינוך והתרבות על פעולות משרדה;

# תוכנית החינוך החדשה של עיריית תל-אביב

היו"ר ד' שילנסקי:

נחזור לסדר-היום. אני רוצה לבדוק אם אינני טועה.

שרת החינוך והתרבות ש' אלוני:

זו הפעם הראשונה שאני שומעת דבר כזה.

היו"ר ד' שילנסקי:

לפני שעלית לדוכן קראתי את התקנון, כפי שתוקן בכנסת הקודמת, בחלק האחרון של הקדנציה שלה. כבר אז התחילו בשיטה הזאת, וכולם אמרו שהיא מוצלחת מאוד.

שרת החינוך והתרבות ש' אלוני:

אני מבקשת שתיתן לי להתחיל מהתחלה, ואעשה זאת בנשימה קצרה. אתה יודע איזה משרד יש לי.

היו"ר ד' שילנסקי:

אני רוצה להפנות את תשומת לבך עוד הפעם לפרוצדורה – ועל-ידי כך את תשומת לב כל החברים.

השרה פותחת את הדיון במסגרת של 10 דקות. בעקבות דברי השרה מאפשרים ל-10 חברי כנסת לשאול שאלות, כל אחד במסגרת של דקה. אני רוצה לציין בסיפוק, ששבעה שואלים כבר נרשמו, ויש להניח שעד ששבעה אלה ישאלו את שאלותיהם יהיו כבר שלושה נוספים. בתום השאלות תישמע תשובת השרה. זאת אומרת, יש לך עוד אפשרות להופיע ולהשיב על השאלות. ואז רשאי חבר כנסת הרוצה בכך לשאת דברים במשך חמש דקות. כך שמה שיש לך עוד להגיד, תוכלי להגיד בסיבוב הבא. זה יהיה גם יעיל יותר, כי תוכלי לשלב את הדברים עם תשובות על שאלות.

שרת החינוך והתרבות ש' אלוני:

אני לא משוכנעת.

חיים אורון (מרצ):

אדוני היושב-ראש, יורשה לי להציע מוצא. היות שנקבע דיון משולב בשני נושאים, יינתן לשרה לסיים את דבריה כאילו התייחסה לשני הנושאים, והשאר יתנהל על-פי התקנון.

היו"ר ד' שילנסקי:

אני לא רוצה לפגוע, חס וחלילה, באפשרות של השרה להביא את דבריה.

שרת החינוך והתרבות ש' אלוני:

אני חושבת שצריכים הייתם לשלוח לנו חוזר ולהודיע לנו, ואז לא הייתי מכינה כך את הדברים.

זו כנסת חדשה. זכותו של שר שעוסק בחינוך, שלשמחתי הוא היום אחד המוקדים החשובים ביותר בחברה שלנו, אם מדובר על תשתית אנושית, אם מדובר על ערך אנושי בחברה שאין לה לא נפט ולא זהב, והנושא הזה מעסיק את כולם – להגיד את דבריו. לפחות צריך היה להגיד לי מראש, והייתי מכינה אחרת את הדברים.

היו"ר ד' שילנסקי:

גברתי השרה, תיכף נמצא פתרון ברוח טובה. גם לי יש הצעה, אבל לפני כן, כפי שאפשרתי לחבר הכנסת אורון להציע הצעה, אני מאפשר גם לחבר הכנסת זאבי.

רחבעם זאבי (מולדת):

אדוני היושב-ראש, מאחר שלא הודע מראש לשרה הנוהל החדש, ומכיוון שהדיון הוא משולב בשני נושאים, אני מציע ליושב-ראש להכפיל את הזמן שלרשות השרה.

היו"ר ד' שילנסקי:

שמענו שני מציעים, יש עוד שניים המבקשים להציע. אני רוצה להציע את הצעתי. אני צריך להחליט, אבל אני מעדיף להחליט בהסכמה.

מאחר שהדיון הוא גם על תוכנית החינוך החדשה של עיריית תל-אביב, לפי הצעה לסדר-היום של חברת הכנסת דליה איציק, אולי בשלב זה אנחנו ניתן לחברת הכנסת דליה איציק להביא את הצעתה, ואז גם בתשובה לחברת הכנסת דליה איציק – – –

שרת החינוך והתרבות ש' אלוני:

אני מצטערת מאוד – – –

היו"ר ד' שילנסקי:

אני מבין שההצעה לא מתקבלת. רציתי לפתור את העניין ברוח טובה. אם כך, אני מאפשר לשרה להמשיך בדברים. אני אוסיף לה כמה דקות. אם נשמע הצעות נוספות של חברי הכנסת, יעבור יותר מדי זמן. חברים רבים מבקשים להציע, ואני לא רוצה לקפח איש, אבל אני רוצה להיות יעיל. תודה רבה. גברתי השרה, את יכולה להמשיך.

שרת החינוך והתרבות ש' אלוני:

תודה רבה. אני מצטערת מאוד על האי-הבנה, משום שחשבתי כי חשוב מאוד לפרוס היום בפני הכנסת תופעות חשובות מאוד בחיינו. אנו נמצאים בפילוגים, אנו נמצאים בקונפליקטים, אנחנו רוצים לאחות קרעים. כאשר בני דורי למדו באוניברסיטה, האוניברסיטאות היו מלאות בתלמידים למקרא, למורשת ישראל ולתרבות ישראל. איך אנו מחזירים זאת, לא לחוגים פוליטיים כאלה ואחרים אלא ללימודים נכונים של טקסטים? טקסטים צריך לדעת לקרוא ולאהוב, גם טקסט של תפילה, גם טקסט של התנ"ך וגם טקסט של התלמוד. לא לדבר על הטקסטים. יש לי דוגמאות שליליות, ואני מדברת אתכם עכשיו בראשי פרקים, איך אנו עוברים מלימוד של דיסציפלינות: מגירה, מגירה, מגירה, כאשר אין הילד והנער הלומדים קושרים את הדברים אלה לאלה, לשיטה הוליסטית-כוללת, שבה הערכים, המהות וההומניזם משתלבים בכל מערכת הלימודים, ויש תוכניות על כך. איך אנו מצמצמים את הדבר הנורא, אשר הורס כל חלקה טובה, את התחרות לבחינות הבגרות. אנו בודקים זאת. הארץ הזו היא היחידה בעולם, שבה קיימים למעלה מ-900 טפסים שונים, ומגיל צעיר קיימת תחרות בין דיסציפלינות קטנות ופרועות, שהאחת אינה קשורה לרעותה, והכול קשור בשינון.

אני רוצה לדבר על המהפכה שאנו חייבים לעשות, לא משום שאני שרה חדשה אלא משום שזהו צורך חדש של התקופה שלנו, להכניס בגיל הצעיר אוריינות רחבה מאוד, ולהקים מה שנקרא חטיבות צעירות, לא כדי שישננו קרוא וכתוב, אלא כדי שידעו לדבר נכון, עם מלות יחס. הפער מתחיל שם. צריכה להיות אוריינות. צריך לראות אמנות וצבע; איך אנו משלבים תרבות ואמנות בסל לכלל האוכלוסייה, איך אנו מנסים לתקן עיוותים. אני אינני מאמינה שיש ילדים חלשים, יש סיטואציות חלשות. יש בעיה מיוחדת, שאנו נותנים עליה את הדעת, של חינוך מיוחד, אבל אין הצדקה לכך שיש לנו דור שלישי של ילדים חלשים, אשר נושרים ואינם מתקדמים הלאה, שעה שאנו חברה לומדת. יש לפתוח מכללות עבור כולם, לרבות חיילים משוחררים, ויש להרחיב את המסגרת הזו.

רציתי להעלות בפניכם נושא נוסף, כיצד אנו מנסים לקלוט עלייה ומה הקשיים שיש בנושא הזה לתלמידים ולמורים. ופעולת "נעלה" שאנו עושים, של עליית הנוער יחד עם תנועות הנוער, וחידוש תנועות הנוער בארץ. פעולה זו נעשית על מנת שיבואו משם כדי ללמוד כאן, ואחרי החבל יבוא הדלי – יבואו הוריהם, ובוגרי תנועות הנוער יהיו הפעילים בקרבם וגם יקבלו אותם כאן.

בזמן המוקצב לי איני יכולה לדבר ובוודאי לא להביא מספרים, אבל אני חייבת למסור עוד פרט אחד בזמן הקצר והקצוב שנתת לי – ואין לי טענות אליך, מסתבר שזהו הסדר: היה ויש ויכוח על נושא הרפורמה. רבותי חברי הכנסת, אם לא היום, נצטרך לקיים דיון גדול ואמיתי על מהותו ומטרותיו של החינוך במדינת ישראל, וחשבתי שאני יכולה לפתוח בו היום. זה 25 שנים הוויכוח הפומבי הזה לא התקיים, והרפורמה, שבאה לתת תשובות מסוימות, בחלקה הצליחה ובחלקה לא הצליחה. כמעט אל 50% מהאוכלוסייה היא לא הגיעה כלל, ועבור 50% הנותרים – בחלקה הצליחה ובחלקה לא הצליחה. אבל אי-אפשר לומר שהרפורמה לא מוצלחת. אולי היו לה קשיים כאלה ואחרים.

הואיל ומבנה החינוך ובעיות החינוך מחייבים אותנו לבדיקה מחודשת, הקמנו ועדה ציבורית בראשותו של השופט שאול אלוני. לא אקרא עתה את כל ה-שלה, אך היא חייבת לבדוק באופן מעשי את הגדרת מקומו של החינוך בסדר העדיפויות הלאומי, לסמן את הבעיות והקשיים המרכזיים במערכת החינוך בתחומים הלימודיים והחברתיים, לרבות הנשירה שאנו עדים לה, אשר איננה מוצדקת. בעניין זה, על הוועדה לבדוק כיצד האינטגרציה מתבצעת בחברה שבה הלימוד הוא יותר אישי ולא קולקטיבי ופרונטלי; כיצד אנו משלבים את האינטגרציה בדרך זו או אחרת.

אנו חייבים לבדוק את הגדרת הפרופיל ההשכלתי, החינוכי והערכי של הבוגר שלנו. זה ניתן לוועדה אחת. ועדה אחרת בודקת את מערכת היחסים בין המרכז – השלטון המרכזי, רשויות מקומיות, ההורים והקהילה. איך אתה מעניק אוטונומיה אך מונע אנרכיה. והדבר החשוב: לא יהיה חינוך אם לא יהיו מורים טובים. מורים טובים זה שינוי מעמדו של המורה, זה יום לימודים ארוך, זה בניית חדרי מורים, זה מורה שיהיה כל היום בבית-הספר.

רון נחמן (הליכוד):

זו משכורת אחרת למורים.

שרת החינוך והתרבות ש' אלוני:

זה מה שאמרתי, אך זה לא רק משכורת אחרת. אני רוצה שהמורה ישב כל היום בבית-הספר, ושתהיה כיתת מורים לומדת, שההשתלמות לא תהיה סתם. יש השתלמויות יפות מאוד, אך אין הן עונות על הצרכים. ההשתלמויות צריכות לענות על צורכי הקהילה שבה עובדים המורים. הוא הדין בחיזוק מנהלים.

אני לא יכולה להרחיב את הדיבור על כך, בוודאי לא על התרבות, שמבחינת שירותיה והישגיה בארץ, מבחינת מספר המבקרים בתיאטראות ובמוזיאונים במדינת ישראל היא מהגדולות בעולם, אך מבחינת התקציב – גודלו כגודל תקציבה של עיריית תל-אביב. כתוצאה מכך יש גירעונות, יש בעיות ויש ריצות ל"קניפל" כזה ואחר. עד כה יצאו היוצרים אומללים, מפני שהמוסדות יצרו חובות, כמו בור ללא תחתית. צריך לעודד את היוצר, את המחבר ואת הסופר. אנו מכניסים עכשיו סופרים, ציירים ומוסיקאים לבתי-הספר כמורים-אורחים לשנת לימודים. זה היה גם מקודם, אך אנו מרחיבים את המסגרת הזו.

מספרים לא נתתי. אנו דנים ב-1.603 מיליון תלמידים, שהם העתיד של החברה שלנו. לא דיברתי על הקבוצות המקופחות, לא רק בשכבות המקופחות. לא דיברתי על הדרוזים ועל הציבור הערבי, שאנו עושים פעולות גדולות כדי ליישר את הקווים לגביהם, מפני שזוהי חובתנו כמדינה דמוקרטית כלפי אזרחיה. אם כל הנושאים האלה יעלו במסגרת שאלות, אשיב עליהם ברצון.

אדוני היושב-ראש, אני מציעה להודיע לשרים האחרים את מה שהם עומדים בפניו, על מנת שלא ייפלו באותו פח שאני נפלתי בו. תודה.

היו"ר ד' שילנסקי:

תודה רבה. תרשי לי להפנות את תשומת לבך לפליטת פה שהיתה לך, בקשר לידידי הטוב שאול אלוני. אמרת "השופט", אך הוא שופט בדימוס.

שרת החינוך והתרבות ש' אלוני:

השופט בדימוס, ואין הוא קרוב משפחה שלי.

היו"ר ד' שילנסקי:

הוספתי "השופט בדימוס", כדי שלא יתקבל הרושם שבראש הוועדה עומד שופט. מאחר שהוא ידיד קרוב שלי, אני יודע את התואר שלו.

אני אמרתי שאתן תשובה, בתום דברי השרה, לחבר הכנסת דן תיכון על שתי השאלות שהוא עורר. שאלה ראשונה, בקשר להצבעה. הנוהג, בשלב של סקירות שרים לפני התקציב לא מצביעים, כי יוצאים מתוך הנחה שהצבעה תהיה בזמן הדיון על התקציב. יכול להיות שזה נוהג לא תקין.

דן תיכון (הליכוד):

לא, אמרתי שזה דבר מהפכני.

היו"ר ד' שילנסקי:

תרשה לי לתת את התשובה בשלמותה, ואז תוכל להגיב.

אם אתה חושב שהנוהג הוא לא נכון, תוכל לעורר את זה במסגרות המקובלות, ואתה הרי יודע בדיוק, כחבר כנסת ותיק ויעיל, לאן להביא את הבעיה.

אשר לשאלה השנייה ששאלת, האם אפשר בתום הדיון לבקש אי-אמון, הרי סעיף 36(ב) קובע: "הצעה להביע אי-אמון לממשלה יכול שתהיה בדרך של הצעת סעיף לסדר-היום או כהצעה בסיום דיון בכל סעיף העומד על סדר-היום".

שרת החינוך והתרבות ש' אלוני:

הסעיף הזה כבר הועבר לוועדה כחלק מקריאה ראשונה בחוק התקציב. על כן – – –

היו"ר ד' שילנסקי:

לדעתי, זה דורש דיון מעמיק, ובמהלך ישיבה אינני יכול לקיים דיון מעמיק. פה נאמר במפורש: "או כהצעה בסיום דיון בכל סעיף". מאחר שזה סעיף בסדר-היום, זה סעיף לכל דבר. על מנת שלא ניכנס עכשיו לדיון בכך, אם מישהו ירצה להביע אי-אמון, אנחנו נאפשר לחברים מכל הצדדים להביא את השגותיהם. כרגע, כדי להתקדם בדיון, הודעתי לך מה המצב, ואני ממשיך הלאה.

דן תיכון (הליכוד):

אתה ציטטת את מה שמונח על שולחננו לידיעת חברי הכנסת. מכך אני למד, שבכל דיון על משרד כלשהו, לאחר שהתקציב יאושר בקריאה שנייה ושלישית, נקיים בעצם הצבעה או הצעת סיכום. האם הבנתי נכון את מה שכתוב כאן?

רענן כהן (העבודה):

כן.

דן תיכון (הליכוד):

אל תגיד לי "כן", זה שינוי מהפכני.

היו"ר ד' שילנסקי:

אני מודיע, אני חושב שזה גם על דעת הממשלה, שהיום לא נקיים הצבעה, גם מפני שחברי כנסת רבים יצאו מתוך הנחה שאין היום הצבעה. אם טענתך תתקבל, נקיים את ההצבעה במועד אחר.

רענן כהן (העבודה):

הדיון הזה לא במליאה.

היו"ר ד' שילנסקי:

רבותי, לא ניכנס עכשיו לדיון על פרוצדורה.

שרת החינוך והתרבות, את לא מסכימה?

שרת החינוך והתרבות ש' אלוני:

אני סוברת שמה שקורה פה, עם כל הכבוד לידידי חבר הכנסת דן תיכון, הסעיף הזה הוא חלק מדיון על התקציב. מקובל בכנסת שלא שומעים את כל המשרדים, על מנת שוועדת הכספים תוכל לדון. אבל כל הודעות השרים הן כאילו כבר נדונו לצורך קריאה ראשונה. החידוש הזה, כדי לתפוס הצבעה – – –

דן תיכון (הליכוד):

לא, לא. שואלים שאלה עקרונית, מה את מתרגשת. יש כאן תקדים חדש. בשביל מה צריך את הדיון הזה?

היו"ר ד' שילנסקי:

אני רוצה לענות לשרה ובזה לסיים.

גברתי השרה, הרי מה שאמרת, בעצם חזרת בצורה שונה קצת על תמצית הדברים שאני אמרתי. אני קבעתי, שבדרך כלל אין מצביעים. אני בודק את התקנון ומגיע למסקנה, שהנוהג לא תואם את התקנון. יש אפשרות לבדוק את זה. היום, בכל אופן, לא תהיה הצבעה. אם חבר הכנסת דן תיכון המלומד, שהוא גם מומחה לתקנון, יוכיח בפורומים הנכונים שאומנם צריך לקיים הצבעה, אני בטוח שיושב-ראש הכנסת, שבח וייס, ברוב הגינות, יודיע לכולם שהנה במועד זה וזה תהיה הצבעה על הדיון שהיה פה היום.

אני מציע שבזה נגמור וניגש לשאלות. אני מפנה את תשומת לבכם, אני חוזר ומזהיר, אל תכריחו אותי, כפי שאומרים בלשון עממית, לנדנד לכם כשהזמן עבר. אני מפעיל את השעון עם המלה הראשונה של חבר הכנסת, ואודה לכולם אם יסיימו את דבריהם עם הצלצול.

אני מזמין את ראשון השואלים, חבר הכנסת חנן פורת, שגם יראה דוגמה שאפשר להביא דברים טובים ונכונים במסגרת הזמן הקצוב.

חנן פורת (מפד"ל):

אדוני היושב-ראש, גברתי שרת החינוך, אף שתהום בינינו בתפיסות חינוך, אין בכוונתי לשאול ברגע זה שאלות פרובוקטיביות וכאובות, כגון: האם בכוונתך להוציא את ספר יהושע ממסגרת לימודי התנ"ך? או: האם בכוונתך למנוע מתלמידים לסייר ברמת-הגולן? אבל אשאל שאלה אחת, שמטרידה מאוד את כל העם היושב בציון, ובפרט את ההורים לילדים בגיל בתי-הספר: האם בכוונת משרד החינוך לבטל את הלימודים ביום השישי החל מהשנה הבאה? והאם לא תסברו, שלפחות יש מקום לשמוע את עמדתו של הציבור, שעל-פי כל הסקרים, רובו המכריע מבקש שיימשכו הלימודים גם ביום השישי, כדי שארץ כזאת, קולטת עלייה, וארץ כזאת, שיש בה פערים גדולים כל כך בתוך הציבור, תאפשר לתלמידיה ללמוד שישה ימים בשבוע? תודה.

היו"ר ד' שילנסקי:

תודה רבה. אני מודה שאפילו נשארתי חייב לך שתי דקות. קיצרת, וזו דוגמה טובה. חברת הכנסת תמר גוז'נסקי, בבקשה.

תמר גוז'נסקי (חד"ש):

אדוני היושב-ראש, גברתי השרה, אני מבקשת לשאול שלוש שאלות בנושא שוויון. נשים, לפי החומר, זכאיות יותר מגברים לתעודת בגרות, ומשקלן רב יותר בקרב מקבלות תואר ראשון, ובכל זאת משקלן כפול בקרב המובטלות. האם הבעיה היא שההכשרה שלהן, המקצועית, החינוכית וכו', אינה מביאה בחשבון את דרישות שוק העבודה?

השאלה השנייה, לגבי גני-הילדים. לגבי גילאי שנתיים, נאמר ש-71% מהילדים היהודים מבקרים בגני-ילדים. לגבי האוכלוסייה הערבית אין כלל נתונים. לגבי גילאי שלוש, הנתונים הם – 94% מהילדים היהודים מבקרים בגנים, ורק 25% מהילדים הערבים. רציתי לשאול, מה מתכוון משרדך לעשות כדי לחולל מהפך בנושא הזה של גני-ילדים?

שאלה אחרונה, לגבי בעלי השכלה גבוהה, של 13 שנות לימוד ומעלה. תמיד שמענו שהבעיה היא בעיקר רמת ההשכלה השונה שמביאים העולים לישראל, כארץ הגירה וכו'. אבל אם אני רואה שבשנת 1991, בקרב יהודים, במשפחות שבהן האב יליד אסיה/אפריקה, כלומר דור שני בארץ, שיעור בעלי ההשכלה הגבוהה הוא רק 18%, ולעומת זאת, כאשר האב הוא יליד אירופה/אמריקה השיעור הוא 50%, וכאשר האב הוא ערבי השיעור הוא 9% בלבד – הרי הפער הזה בין 50% ל-18% ול-9% הוא עצום. מה מתכוון משרדך לעשות כדי לסגור את הפערים? תודה.

היו"ר ד' שילנסקי:

תודה רבה. את לא לקחת דוגמה מחבר הכנסת חנן פורת. לקחת את כמה הדקות שלו. אני מזמין את חבר הכנסת רחבעם זאבי.

רענן כהן (העבודה):

עיריית בני-ברק רוצה להשתלט על בתי-הספר החילוניים. אבקש את תגובת השרה.

היו"ר ד' שילנסקי:

חבר הכנסת רענן כהן, רציתי להציע לך להירשם לשאלות, אבל אני רואה ש-10 כבר נרשמו.

עבד-אלוהב דראושה (מד"ע):

אדוני היושב-ראש, יש כנראה טעות ברשימה, כי אני הייתי השלישי ברשימה ולא קראת בשמי.

היו"ר ד' שילנסקי:

קיבלתי את הרשימה מסגנית מזכיר הכנסת, ואתה מופיע בה הרביעי. למען הסדר הטוב אודיע מעכשיו גם מי הבא בתור לשאלות. ובכן, הבא בתור – חבר הכנסת דראושה.

רחבעם זאבי (מולדת):

גברתי שרת החינוך, במסמך שהגשת בכתב, והן בדברייך בעל-פה, נאמר שכאשר חזרנו למולדת מצאנו כאן עוד עם החי בארץ, ואשר זו גם מולדתו. ובכן, זה לא נכון עובדתית, זה לא נכון פורמלית.

בנימין טמקין (מרצ):

אתה קובע.

רחבעם זאבי (מולדת):

עובדתית, נקבע על-ידי מיטב החוקרים בעולם, והתפרסם ספר של ג'ואן פיטרס, אמריקנית שנשלחה על-ידי ארגון לזכויות האזרח, ושם הספר "מאז ומקדם", ובו נאמר שרוב הערבים באו לארץ-ישראל בעקבות ההתיישבות הציונית. לספר הזה כתב הקדמה, המאשרת את תוכנו ומברכת את תוכנו, לא אחר מאשר יצחק רבין, שהוא במקרה גם ראש הממשלה.

גם מגילת העצמאות קובעת שארץ-ישראל היא המולדת של העם היהודי, כאן הוא נולד. מולדת של עם היא היכן שהעם נולד. העם הערבי לא נולד בארץ-ישראל, הוא נולד במקום אחר.

השאלה שלי לכבוד השרה: האם העמדה שהיא הביעה בעל-פה ובכתב היא על דעת הממשלה, או שזו דעתה שלה?

היו"ר ד' שילנסקי:

תודה רבה. חבר הכנסת עבד-אלוהב דראושה, הנה הזמן לך, בבקשה. אחריו – חבר הכנסת דוד מנע.

עבד-אלוהב דראושה (מד"ע):

אדוני היושב-ראש, אני רוצה להתמקד בשאלה, אבל אני חייב הערה לנואם הקודם. המקור שלנו הוא כאן, בארץ הזאת. זאת המולדת שלנו, נמשיך לחיות כאן.

רחבעם זאבי (מולדת):

– – – 20 מדינות.

עבד-אלוהב דראושה (מד"ע):

אנחנו כאן. אנחנו צאצאי הכנענים הראשונים.

גברתי שרת החינוך והתרבות, מערכת החינוך הערבית סובלת משלוש בעיות מרכזיות:

1. מוטיבציה נמוכה בגלל שיטת המינויים וההעברות הפסולה, פרוטקציות ושחיתות, חוסר הזדהות עם התפקיד והכשרה לא תקינה של מורים.

2. בעיות מינהליות קשות – הביזור שהוא רק בפה, ולא שילוב כפי שהובטח, ולא קיים שילוב אמת במערכת החינוך במדינה בין בתי-הספר הערביים והיהודיים. תקנים לא שווים, ומבקרת המדינה מדברת על 10,000 תקנים חסרים למורים.

3. הבעיות הפיסיות: 1,200 כיתות חסרות, חסרים אולמות, ספריות ומעבדות. כתוצאה מכך 56% מתלמידי התיכון נושרים; 36% מגילאי 15 נושרים; צפיפות בכיתות, 67% מנבחני מבחני הבגרות נכשלו; 50%–70% נכשלו בבחינות המתמטיקה והבנת הנקרא בבית-הספר היסודי.

היו"ר ד' שילנסקי:

חבר הכנסת דראושה.

עבד-אלוהב דראושה (מד"ע):

אני רוצה לשאול את כבוד השרה: לנוכח כל הנתונים המדאיגים הללו, האם מאז כניסתך לתפקיד התווית תוכנית לפתרון הבעיות האלה שמהן סובלת מערכת החינוך הערבית? אם כן – מה היא התוכנית? אם לא – האם את מתכוונת להכין תוכנית כזאת שתעזור להתגבר על הבעיות האלה? תודה.

היו"ר ד' שילנסקי:

תודה רבה. רשות השאלה לחבר הכנסת דוד מנע. אחריו – חבר הכנסת אסעד אסעד. אני חוזר ומבקש מכם להקפיד על הזמן.

דוד מנע (הליכוד):

אדוני היושב-ראש, כנסת נכבדה, גברתי השרה, אין נתון מוטעה יותר בחוברת מאשר ההכללה לגבי המגזר היהודי. כשמדברים על אחוז נשירה מבתי-ספר במגזר היהודי, טעות היא לומר מגזר יהודי בלבד בלי לפרט. משום שהרי לא תל-אביב כמו עיירות פיתוח; לא צפון תל-אביב כמו דרום תל-אביב.

חייבת להיעשות בדיקה קפדנית בנושא הנשירה מבתי-הספר, וצריך להיות טיפול בנושא במגזר היהודי. כי יש הבדלים גדולים מאוד בנשירה מבתי-הספר בין עיירות פיתוח לבין ערים, ובין שכונות לבין יישובים אחרים.

בנושא זה של משרד החינוך הופתעתי לשמוע, וייתכן שזה היה גם בעבר, שיש מועצה לתרבות ואמנות של כלל עם ישראל, ויש גם איזה מוסד במשרד החינוך והתרבות שנקרא מורשת יהדות המזרח וכדומה. כאילו זה חלק אחד של עם ישראל, וזה חלק אחר של עם ישראל. אם זה היה גם בעבר, אני מגנה את התופעה הזאת. את ניסית לבטל את זה, כך הובהר לי, כדי לנסות לעשות משהו אחיד ולמנות מנהל מדורים משותף, אלא שאז איימו אחרים שיתפטרו מתפקידיהם.

מדוע לא להקים מועצה לתרבות ואמנות לכל עם ישראל, ולא להפריד בין שכונות ועיירות פיתוח ובין כלל עם ישראל?

היו"ר ד' שילנסקי:

תודה רבה. חברת הכנסת לימור לבנת, אני רואה שאת מתקרבת למיקרופון. אני מבין שיש לך בעיה עם רגל. כשיגיע תורך לדבר יגישו לך את המיקרופון, כך שתוכלי לדבר ממקום שבתך.

לימור לבנת (הליכוד):

זה בסדר, אדוני היושב-ראש. תודה.

היו"ר ד' שילנסקי:

חבר הכנסת אסעד אסעד, בבקשה; אחריו – חברת הכנסת לימור לבנת.

אסעד אסעד (הליכוד):

אדוני היושב-ראש, גברתי שרת החינוך, אחד היעדים החשובים של מערכת החינוך בתקציב 1993, כפי שהופיעו בחוברת שהנחת היום על שולחן הכנסת, הינו שוויון במערכת החינוך, שוויון בין תלמיד לתלמיד, וכן בין המגזרים השונים, ואני מבין שבין המגזר היהודי למגזר הערבי, שכולל דרוזים, צ'רקסים, בדואים, ערבים נוצרים ומוסלמים.

אני רואה שכתבת שם, שיש הוספת שעות לימוד ותקנים פה ושם, בניית 300 חדרי לימוד וכו'. כל אלה הם, לדעתי, רק תיקונים קוסמטיים, שלא יכולים לתקן את מערכת החינוך במגזר המיעוטים, הכולל את כל המגזרים שהזכרתי.

אני לא רוצה לחזור על הנתונים שהעלה חבר הכנסת דראושה, מכיוון שהפער בין המגזר היהודי לבין מגזר המיעוטים – ואני מתייחס ספציפית למגזר הדרוזי – הוא קרוב ל-50% ברמת ההישגים, בהיקף הנשירה מבתי-הספר וכמובן בהישגים בבחינות הבגרות.

לפני שבועיים העליתי הצעה בנושא התמריצים למורים הדרוזים והצ'רקסים. הממשלה הקודמת הציעה להחיל עליהם את התמריצים כפי שנהוג בעיירות הפיתוח. הופתעתי, שאת, גברתי השרה, ביטלת את התמריצים האלה למורים הדרוזים והצ'רקסים. כך קיבלתי וכך כתוב – – –

היו"ר ד' שילנסקי:

אודה לך אם תציג את השאלה.

אסעד אסעד (הליכוד):

אני רוצה לבקש מכבוד שרת החינוך להחיל את נושא התמריצים על המורים הדרוזים והצ'רקסים, כפי שזה נהוג בעיירות הפיתוח, וכפי שזה הובטח על-ידי משרד החינוך, בתקציב 1993. תודה.

היו"ר ד' שילנסקי:

תודה רבה. חברי הכנסת, אני מבקש מכולכם פורמלית שלא לסיים את שאלותיכם במלים "אני רוצה", אלא "אני שואל". הבה נהיה צמודים לתקנון.

רשות השאלה לחברת הכנסת לבנת לימור, ואחריה – לחבר הכנסת אבנר חי שאקי.

לימור לבנת (הליכוד):

אדוני היושב-ראש, גברתי שרת החינוך, מתחילת שנת הלימודים מסתבר, שקוצצו כמעט לגמרי שיעורי הריתמוסיקה בגני טרום-חובה ובגני-חובה ומשני טעמים: הטעם האחד הוא שקוצצו שעות והועברו לכיתות א'-ב', ככל הנראה במסגרת אותן 50,000 שעות, שעליהן בישרו לנו בקול תרועה גדולה, אבל זה בא על חשבון שיעורי ריתמוסיקה בגני-חובה.

הטעם השני הוא, שמשום-מה התברר פתאום השנה, שאין ביטוח למורות לריתמוסיקה; הן נופלות בין משרד החינוך לבין הרשויות המקומיות, ולכן בוטלו השיעורים כמעט בכל הארץ. כמי שדיברה כאן – וגם ראיתי בדברים שהוגשו על שולחננו – על אמנות ותרבות, אני חושבת שזה צריך להיות נושא מרכזי.

אני מבקשת לשאול: מה מתכוון לעשות משרד החינוך כדי להחזיר עוד השנה את שיעורי הריתמוסיקה בגנים?

השאלה השנייה שלי היא: האם משרד החינוך מעביר להסתדרות המורים 10-7 מיליוני שקלים בשנה – אני לא יודעת מה הסכום המדויק כי בספר התקציב זה לא ניתן, אי-אפשר למצוא זאת – לצורך קניית שי למורים או לצרכים אחרים, כפי שאני מבינה לאור התחקירים שנעשו לאחרונה ב"ידיעות אחרונות" על הפעילות בהסתדרות המורים, על האי-סדרים שם ועוד על כל מיני תופעות חריגות כאלה?

היו"ר ד' שילנסקי:

תודה רבה. חבר הכנסת אבנר חי שאקי, ואחריו – חבר הכנסת רון נחמן. אחריו – אני כבר מכריז על אחרון השואלים – חבר הכנסת אברהם הירשזון. בתום השאלות של חבר הכנסת אברהם הירשזון ייתכן שיש הסבורים שגרמנו עוול לחברת הכנסת דליה איציק, ואני תמיד שופט לקולא, פן חלילה וחס יחשוב מישהו שנגרם עוול, אז נלך לפי הסדר – ניתן לחברת הכנסת דליה איציק להעלות את הצעתה בנושא תוכנית החינוך החדשה של עיריית תל-אביב. כבר בשלב זה אני אומר שאני אקדים את חברת הכנסת מאשה לובלסקי, שהיא די רחוקה בתור, מאחר שהיא צריכה ללכת לאירוע ממלכתי.

חבר הכנסת אבנר חי שאקי, בבקשה.

אבנר חי שאקי (מפד"ל):

אדוני היושב-ראש, גברתי שרת החינוך והתרבות, בנאומך את מדברת על יצירת או בניית עם אדם. אודה לך – – –

שרת החינוך והתרבות ש' אלוני:

זה ציטוט מא.ד. גורדון.

אבנר חי שאקי (מפד"ל):

כיוון שלפי ההקשר הכוונה היא לעם היהודי פה בארץ, אולי כדאי לציין: אנו באים לבנות פה את העם היהודי מחדש. המושג "עם יהודי" פותח את מגילת העצמאות.

שאלה שנייה: אני קורא מה הן המטרות העיקריות של משרדך, וללא ספק יש ביניהן דברים חשובים, כמו מדע וטכנולוגיה, שאני ודאי מעריך – – –

עבד-אלוהב דראושה (מד"ע):

כשאתה אומר "עם" אתה מתכוון לכל העם בישראל?

אבנר חי שאקי (מפד"ל):

השרה אומרת: באנו לכאן לבנות את תולדותינו העתיקות. היא מתייחסת לעם היהודי, בלי להזכיר את השם "עם יהודי". ברור שיש פה גם לא-יהודים. אבל כאשר מדובר על שיבת יהודים לארצם, אני סבור שנכון שייאמר: העם היהודי, ולא עם אדם. המושג הזה, אף שא.ד. גורדון אמר אותו, איננו ברור כלל ועיקר.

גבירתי שרת החינוך, את מדברת על כך שיש לחזק את לימודי מחשבת ישראל. תרשי לי להציע: גם תולדות ישראל וגם תורת ישראל. אני רואה שהמושג הזה, משום-מה, לצערי, אינו זוכה בשום מקום להיות מוזכר, אבל תורה שבכתב ותורה שבעל-פה, שם המקור העיקרי של יהדותנו. זה לא מצוי בבתי-ספר ממלכתיים רבים. אני יודע זאת מניסיוני באוניברסיטה. את ודאי יודעת זאת, לא אחת דיברנו על כך. אולי כדאי לחזק את העניין הזה עד כמה שאפשר.

שאלה שלישית היא בעניין הנשירה של תלמידים ושל מורים כאחד. מה בדעתך לעשות, גברתי שרת החינוך והתרבות, כדי שבעיירות הפיתוח ובשכונות המצוקה יקטן שיעור הנשירה? למרבה הצער, וזה מופיע במספרים, יש שם שיעור גבוה של נשירה. לא נראה שיש מגמה ברורה או מאמץ ממלכתי מרוכז לצמצם זאת. יהיה זה לזכותך אם תצליחי בכך, בעזרת השם.

ואחרון – אינטגרציה ובדיקה מחודשת של הרפורמה. אני מברך אותך על מינויו של השופט בדימוס שאול אלוני, מן המוכשרים שבשופטינו. אני אברך מאוד אם ייאמר שהוא יפנה את מאמציו לאותן שכונות מצוקה, לאותן עיירות פיתוח, כי בהן גם הנשירה, גם רמת הלמידה, גם ההישגים, גם אחוז הניגשים לבחינות הבגרות וגם אחוז הלומדים באוניברסיטאות נמוכים ביותר ואינם עולים בצורה משמעותית. תודה.

היו"ר ד' שילנסקי:

תודה רבה. רשות השאלה לחבר הכנסת רון נחמן, ואחרון השואלים, אחרון חביב – חבר הכנסת אברהם הירשזון.

רון נחמן (הליכוד):

אדוני היושב-ראש, גברתי השרה, שלוש שאלות. שאלה ראשונה: האם בתוכנית משרד החינוך בשנה זו, נוכח מדיניות הממשלה בנושא סדרי העדיפויות והקפאת ההתיישבות ביהודה ובשומרון, האם יש בדעתה של השרה להמשיך את רמת החינוך, את הטיפול בילדים, את הטיפול בבתי-הספר, את התמריצים למורים, כפי שהיה נהוג עד עכשיו? או שיש בדעתה לעשות שינויים כלשהם, ואם כן – כיצד נוכל לתת חינוך לילדים באזורי יש"ע?

שאלה שנייה: מה בדעת השרה לעשות בנושא של חינוך הילדים מגיל שלושה חודשים ועד גיל ארבע, שנמצאים היום בטיפול משרד העבודה והרווחה דרך ארגוני הנשים, אם זה ניל"י, נעמ"ת, "אמונה" וכן הלאה. כיצד קושרים את הקטע הזה של חינוך הילד עם החינוך של החטיבה הצעירה?

שאלה שלישית, גברתי השרה: מה יקרה לגבי הגנה ומיגון של גני-הילדים ובתי-הספר? שמענו משר המשטרה על תוכנית לגיוס אלפי שוטרים לצורך המשימה הזאת. אני מבקש לדעת, האם התקדם הטיפול והאם דרושה מעורבות גדולה יותר שלנו כדי לקדם את הנושא של אבטחת גני-הילדים בעיקר, שהיום היא קריטית מאוד בכל רחבי הארץ? תודה.

היו"ר ד' שילנסקי:

תודה רבה. חבר הכנסת אברהם הירשזון, בבקשה.

אברהם הירשזון (הליכוד):

אדוני היושב-ראש, גברתי שרת החינוך, אני שמעתי את סקירתך הקצרה ועברתי על התזכיר ששלחת אלינו. אני רואה שם העמקה בנושא החינוך המדעי והטכנולוגי כבר בכיתות א' וב' ובגני-ילדים. אני רואה שכל הנושא של סל תרבות ואמנות הולך להתפתח ולהתרחב. אני מברך על הדברים האלה. כיצד יבוא הדבר לידי מימוש וביצוע כאשר בכיתות רבות עדיין לומדים יותר מ-40 תלמידים בכל כיתה? אני חושב שיהיה קשה מאוד לעשות את הדבר הזה.

הדבר השני, אני רואה ששרת החינוך מתכוונת לקצר את שבוע הלימודים לחמישה ימים. כיצד יבואו אז לידי ביטוי הדברים הנוספים האלה? תודה רבה.

היו"ר ד' שילנסקי:

תודה רבה. ובכן, תמה סדרת השואלים. אני מזמין את חברת הכנסת דליה איציק.

שרת החינוך והתרבות ש' אלוני:

אולי אני אשיב על השאלות האלה בקיצור נמרץ?

היו"ר ד' שילנסקי:

גברתי השרה, אני בעל ניסיון, והניסיון שלי מלמד, שאם אנחנו רוצים לסיים את הדיון – הוא בלאו הכי יימשך עד שעה מאוחרת מאוד, אם אנחנו נשלב את הדיון – ולמען הסדר הטוב, ייתכן שיש אחיזה בטענתה של חברת הכנסת דליה איציק, החושבת שקופחה. ייתכן שצריך היה לאפשר לה, כמו שכתוב בתוכנית, להביא את דברה תיכף אחרי הסקירה.

דוד מנע (הליכוד):

זכותה של השרה לענות. זה התקנון.

היו"ר ד' שילנסקי:

לפחות במידה שקיפחנו, אנחנו נתקן את הקיפוח בזה שניתן לה עכשיו רשות הדיבור. אין לי ברירה.

שרת החינוך והתרבות ש' אלוני:

אדוני היושב-ראש, אני הבנתי שאחרי תעלה ותדבר חברת הכנסת דליה איציק – –

היו"ר ד' שילנסקי:

כן, אבל את הבעת התנגדות מעל בימת הכנסת. אני התחשבתי בהתנגדות שלך.

שרת החינוך והתרבות ש' אלוני:

– – ויהיה דיון משולב. הואיל והדיון איננו משולב ופה יש דיון מלא על כמה דברים, ונשאלו 10 שאלות שאפשר לענות עליהן בקצרה, נדמה לי שנכון יותר היה לגמור את החלק האחד. אני מוכנה שחברת הכנסת דליה איציק תפתח בחלק שלה, ואני אדבר אחריה.

היו"ר ד' שילנסקי:

גברתי השרה, עכשיו אמרת שאת חשבת שחברת הכנסת דליה איציק תדבר תיכף אחרייך. גם אני חשבתי כך, אבל כאשר עמדת על הבמה הבינותי שאת מביעה התנגדות לכך שהיא תדבר תיכף אחרייך, ואני התחשבתי בהתנגדות הזאת. אם היתה לה זכות לדבר תיכף אחרייך, עכשיו על אחת כמה וכמה יש לה זכות לדבר.

בבקשה, חברת הכנסת דליה איציק.

דליה איציק (העבודה):

תודה רבה לך, אדוני היושב-ראש. כנסת נכבדה, גברתי שרת החינוך והתרבות, החברה הישראלית דנה במשך שנים ברעיון האינטגרציה במערכת החינוך. לאחר דיונים רבים היא נזקקה להחלטה היסטורית של מליאת הכנסת. תוכנית-שושני מנוגדת למדיניות הכנסת ולהוראות משרד החינוך עצמו. אני נגד תוכנית-שושני מכמה נימוקים.

לא מצאתי איש מקצוע אחד התומך ברעיון התחלת הלימודים בגיל ארבע, שמשמעותו המיידית היא הפרדה בין מיעוט קטן של ילדי משכילים ומבוססים, הזוכים לחוויית הצלחה ולמירב תשומת הלב, לבין רוב נזוף, מבויש, שעיקר חווייתו בגן-הילדים היא חוויית הכישלון.

הנימוק השני הוא פתיחת אזורי הרישום של בתי-הספר, פעולה שבכל מקום בעולם שבו נוסתה הביאה להחמרה ולהפרדה בין בתי-ספר לעניים ובין בתי-ספר למבוססים, הפרדה שהעמקתה גורמת אוטומטית לאפליה גוברת בהקצאת המשאבים הציבוריים, תוך שימוש כוזב במושג חופש בחירה.

גברתי השרה, אינני בטוחה שכדאי לנו ללכת למקומות אחרים בעולם; ואני מקווה שחבר הכנסת שאול יהלום מאזין לי היטב, הוא מזכ"ל המפד"ל. מערכת החינוך הממלכתית-דתית ניסתה פעמים רבות מאוד לברוח מהאינטגרציה, תחת שמות רבים מאוד, והקימה לה כל מיני רעיונות ותוכניות, שיש להם קו מנחה ומשותף אחד: בריחה מן האינטגרציה; מסגרות שנקראות חרד"ל – חרדים-לאומיים, "נעם", שכולן מסגרות אליטיסטיות נטו. ומה קרה? באו אליהם אותם ילדים ספרדים, ואמרו להם: תעלו כיתה, אבל לא בבית-ספרנו. ואם זבולון המר חטא, אזי אריה דרעי הוא העונש שלו. קם להם מגזר, "מעיין" או "אל המעיין", או איך שהוא נקרא, שאני מתנגדת לו כזרם, מאותה סיבה שאני מתנגדת לתוכנית-שושני. ולא צריך ללכת רחוק וללמוד. אפשר ללמוד בדיוק מה קרה לנו כאן.

הרעיון השלישי שאני מתנגדת לו, והחמור מכולם, הוא היפוך למעשה של מטרות חטיבות הביניים, על-ידי מיסוד של הפרדה לכיתות, החל מגיל 12, בין מצטיינים ביותר, מצטיינים סתם, וסתם לא-מצטיינים. זו לא נסיגה של דור אחד למצב שבו הופרדו תלמידים בכיתה ט'; זו נסיגה של שני דורות בבת אחת.

ההפרדה תביא לכך, שהמצטיינים ביותר יפרשו מבית-הספר התיכון בגיל 16, המצטיינים סתם יפרשו בגיל 17, ויתקיימו כיתות י"ב של שאר הנחשלים, שייוותרו לבדם בתוך המערכת.

במשך שנים עשתה מרביתה של מערכת החינוך מאמץ אדיר לנסות לשלב, למזג, להתגבר על נטיות הפרדה למיניהן. היא מצליחה בכך כאשר הדרגים הפוליטי, הציבורי והמינהלי תומכים בה, והיא נכשלת ומתקשה כאשר מכשילים אותה. חשובה מאוד עמידה איתנה של הדרג הפוליטי, גברתי השרה.

תוכנית-שושני מסוכנת לא רק לילדים ולחברה בתל-אביב, אם היא תיושם, ולא רק לתמימים בפריפריה שיתפתו לחקותה. סכנתה עצומה משום שהמסר הרוחני והחברתי שהיא משדרת הוא הפרדה, הפרדה ושוב הפרדה.

יש משמעות חמורה לתוכנית הזאת בחברה כה שסועה, מקוטבת, רגישה, שנמצאת עדיין בשלב של איחוי קרעים וקליטת עלייה. אדוני היושב-ראש, אין ספק שמערכת החינוך זקוקה לשינויים, לתוספות. אינני יודעת על אילו רפורמות מדברת שרת החינוך. מערכת החינוך היא תהליכים, היא לא מכות של "זבנג וגמרנו". התוכנית הזאת איננה הרפורמה שמערכת החינוך זקוקה לה. זו תוכנית שמעבירה הרבה מאוד כסף ומשאבים ציבוריים לטובת מיעוט חזק.

אלא שבינתיים נוצר מצב חדש. שושני מונה למנכ"ל משרד החינוך, והוא מופקד עתה על כל מערכת החינוך. וכמנכ"ל הוא צריך להיות מודרך על-פי עקרונות שהכנסת התוותה. שושני איננו עוד מנכ"לה של תוכנית; וככזה מוטלת עליו חובה לפעול על-פי קווי המדיניות של הממשלה והכנסת.

חברי הכנסת, לא מדובר פה בסתם תוכנית. כל יום נכתבות במערכות החינוך אלפי תוכניות, והן לא הובאו לבית הזה. זו תוכנית שיש לה השלכות חברתיות וציבוריות מהמעלה הראשונה. ואם וכאשר יוחלט על שינוי במדיניות, יש להביא את הנושא למליאת הכנסת. לא יכול להיות שרעיון כזה יטופל בהליך של בית-דין מזורז.

אני קוראת לכנסת לעשות ככל יכולתה כדי לעצור ו"לסנדל" את התוכנית המסוכנת הזאת. אני מצפה ששרת החינוך תנחה בצורה ברורה ביותר את כל המערכות שלא לקיים את תוכנית-שושני, לא כמסגרת, לא כפרטים, ולא כחלקים ממנה; לא לפתוח את – – –

רענן כהן (העבודה):

היא כבר מבוצעת.

דליה איציק (העבודה):

אני רוצה להאמין לשרה, כל עוד אין לי סיבה שלא להאמין לה.

– – – לא לפתוח את אזורי הרישום, לא בתל-אביב ולא בשום מקום אחר בארץ. אם משרד החינוך אכן ירצה לשנות את המדיניות הזאת, חובה עליו להביא זאת בפני הממשלה ולאישור מליאת הכנסת.

אני רוצה להגיד לסגן שרת החינוך והתרבות, מיכה גולדמן – חבל שהוא איננו כאן – שאני מעריכה מאוד את שושני, אני חושבת שהוא מינוי מוצלח. אבל חובה עליו להיפרד מן התוכנית. ואני סבורה ששרת החינוך צריכה להבטיח כאן לחברי הכנסת, שאכן הוא נפרד מן התוכנית.

היו"ר ד' שילנסקי:

תודה רבה. גברתי השרה, בבקשה. ראשון המשתתפים בדיון לאחר דברי השרה הוא חבר הכנסת זאב בנימין בגין.

שרת החינוך והתרבות ש' אלוני:

אדוני היושב-ראש, חברת הכנסת דליה איציק, אני מצטערת מאוד על שאת ביקשת שהדיון בעניין תוכנית-שושני יהיה במליאת הכנסת. לא מקובל לדון בתוכנית של אדם, במחשבה שלו, שלא בנוכחותו ובלי שהוא יוכל להשיב. מר שושני הוא איש חינוך מכובד וידוע, ולדעתי הוא המנכ"ל הטוב ביותר שיכול להיות היום למערכת החינוך. אני יכולה לומר זאת באופן אובייקטיבי, כי לא הכרתי את האיש קודם, לא עבדתי אתו, והוא לא שייך למפלגתי, אבל בדקתי; וכך קיבלתי עוד כמה עובדים חשובים למשרד. וזאת איננה תוכנית של משרד החינוך. לדעתי, צריך היה לדון בעניין בוועדת החינוך, להגיד לאיש את אשר יש לכם לומר, ולשמוע מפיו את אשר יש לו לומר.

דליה איציק (העבודה):

שמענו. לא השתכנענו.

שרת החינוך והתרבות ש' אלוני:

מכל מקום, זו איננה תוכנית של משרד החינוך.

שנית, עקרונית אני חושבת, שלרשויות מקומיות חייבת להיות אוטונומיה מסוימת. הדבר הוכר, וזה קיים גם בירושלים. לא הכול צריך לצאת מלמעלה, ובלבד שיענו על הצרכים האמיתיים של החינוך.

יש בידי סקר שנערך על-ידי מינה צמח, לצורך תוכנית "זה אכפת לי", בעניין האינטגרציה ובעניין תוכנית-שושני. על השאלה: האם האינטגרציה הצליחה או נכשלה? – 63% אמרו שנכשלה. האם הינך בעד או נגד תוכנית הבחירה – – –

דליה איציק (העבודה):

גברתי השרה, אינטגרציה היא מושג מקצועני לחלוטין, ואין ספק שלא כל אלה שהשתתפו בסקר הזה הם אכן מקצוענים.

שרת החינוך והתרבות ש' אלוני:

גם לא כל חברי הכנסת שהשתתפו בדיון הזה הם אומנם מקצוענים.

דליה איציק (העבודה):

אולי גם לא שרת החינוך.

שרת החינוך והתרבות ש' אלוני:

אולי. אבל לי לפחות יש כמה תעודות בעניין הזה, וגם ניסיון.

אני מביאה דברים מפני שהאדם איננו יכול לעמוד כאן ולענות, והסקר לא נערך לא מטעמי ולא על-ידי אלא על-ידי מינה צמח.

ועוד מתוך הסקר: "האם הינך בעד או נגד תוכנית הבחירה המבוקרת" – וכך נקראת אותה תוכנית – "בתל-אביב?" 81% בעד. "האם הינך בעד או נגד המסלול המואץ בבתי-הספר העל-יסודיים?" 53% נגד, 47% בעד. "האם הינך חושב שתוכנית – – –

שלמה בוחבוט (העבודה):

השאלה היא איפה נערך הסקר.

שרת החינוך והתרבות ש' אלוני:

בתל-אביב, אמרתי.

אברהם הירשזון (הליכוד):

יש להניח שמינה צמח יודעת לערוך סקר.

שרת החינוך והתרבות ש' אלוני:

אני לא חייבת לגמור לקרוא את העניין.

יוסי שריד (מרצ):

זה באמת לא עניין לסקר.

שרת החינוך והתרבות ש' אלוני:

זה לא עניין לסקר. מה שאני מנסה לומר הוא, שכל מי שמתיימר להופיע כאן ולדבר בשם כלל הציבור, שהכול ידוע לו והכול ברור לו, ולהעביר את הדיון למליאה, כאשר האיש שיזם תוכנית והעלה תוכנית איננו יכול מעל אותה במה להתייחס לדברים – – –

חנן פורת (מפד"ל):

את יכולה לבקש להעביר לוועדה.

שרת החינוך והתרבות ש' אלוני:

תבקשו.

חנן פורת (מפד"ל):

את יכולה לבקש.

שאול יהלום (מפד"ל):

הוא מוזמן מחר לוועדה. שושני מוזמן מחר לוועדה.

חנן פורת (מפד"ל):

את יכולה להציע להעביר לוועדה.

אברהם הירשזון (הליכוד):

יש דיון בוועדה.

שרת החינוך והתרבות ש' אלוני:

תרשה לי, חנן. הוועדה דנה בנושא הזה, היא בעיצומו של דיון, ולכן אני חושבת שתקלה יצאה מלפני מליאת הכנסת לקבל את הנושא הזה כדיון במליאת הכנסת במקום להמשיך אותו בצורה עניינית ומכובדת, כפי שהוא נפתח, בוועדת החינוך, בנוכחות האיש שיזם את התוכנית. ואין התוכנית הזאת תוכניתו של משרד החינוך.

שלמה בוחבוט (העבודה):

אומרים לי פה, ש-53% בסקר הם נגד תוכנית-שושני.

דליה איציק (העבודה):

וזה גם לא עניין לסקר. יש פה תפיסת עולם, תיזה חברתית – – –

שרת החינוך והתרבות ש' אלוני:

לכן, חברת הכנסת דליה איציק, פתחתי ואמרתי, שלעניין זה של שילוב חברתי ושל טיפוח חברתי, נוסף על התקציבים הרגילים, יש 82 מיליון, המכוונים לטיפוח החברתי – מתוך תקציב שבו 90% למעשה נוקשים ואי-אפשר לעשות בהם דברים – עוסקים בעניין הזה של בדיקת טיפוח, ונוסף על כך הוקמה ועדה לבדיקת כל העניין הזה. יאמר לי מישהו עם יד על הלב, אם אחרי 24 שנים בשיטה מסוימת בחינוך, שהתגשמה רק בחלקה, אין מקום, לאור המציאות החדשה, לבדוק את הדברים. והיה אם המסקנה תהיה, שמכל השיטות זו הטובה ביותר, צריך למצוא מה יש לתקן בה על מנת שתעמוד, וזו אחת האופציות. ועל כן אני חושבת, שאפשר להפסיק עם הדיון הזה ולעבור לשאלות של חברי הכנסת.

חנן פורת, אני בעד טיולים בכל מקום, מלוא הארץ, וגם ללמד את יהושע בן נון, אבל לא רק את יהושע בן נון. לכל עם, בשחר התרבות שלו, יש גיבורים הירואיים. הגדולה של עם ישראל היא אולי בתורת משה, היא אולי בתורת הנביאים, היא אולי בתורת המוסר שלנו. זה אין בכל עם, וזה המשפט שאמרתי. נדמה לי שהוא מקובל, בדרך מסוימת, גם עליך.

חנן פורת (מפד"ל):

אינך מציעה להשמיט, בוודאי.

שרת החינוך והתרבות ש' אלוני:

מעולם לא אמרתי זאת. אתה לא משמיט דברים מהיסטוריה. אמרתי קודם את דברי על טקסטים. אתמול ניסו להעלות פה הצעת אי-אמון בממשלה מפני שלא ניסיתי לסרס טקסט שלם. יש ללמוד לקרוא טקסטים בשלמותם, להתמודד אתם, לדעת מתי נכתבו, היכן נכתבו. אנחנו לא נתקן היום את אריסטו, אף שהוא מדבר על דמוקרטיה, מפני שהוא קיבל עבדות, ולא נעשתה צנזורה על רבי יהודה הלוי. יש טקסטים ויש לדעת אותם ויש ללמוד אותם ולהתייחס אליהם, וזה מה שאמרתי, לא כל כך "על" כמו קודם כול "מתוך". אתה יודע שזה נוגע להרבה מאוד דברים. זה נוגע גם לדברים קדושים ומקודשים כמו מזוזה. תלמד קודם את "שמע ישראל", "והיה אם שמוע". הוא הדין עוד בכמה דברים.

יום לימודים ארוך – היתה החלטת ממשלה. אנחנו מדברים היום על יום לימודים ארוך. המעבר לחמישה ימים, אם יהיה – ורוב המשק עבר לחמישה ימים – יידון, והוא לא ייעשה בחטף. אמהות עובדות היום ימים שלמים. הכוונה היא שמשפחות תהיינה יחד בסוף שבוע ארוך יותר. אם הדבר הזה יתקבל, צריך יהיה לפתוח מועדוניות וסלי תרבות והרחבת תוכניות וכו', על מנת שלא יימצא ילד שאין לו היכן לבלות באותם ימים, שלא יהיה לו מקום לחוויה חינוכית תרבותית.

רון נחמן (הליכוד):

מאיזו שעה עד איזו שעה?

שרת החינוך והתרבות ש' אלוני:

מדובר לפחות בין 15:00 ל-16:00. הדבר הזה יובא לדיון, זו גם שאלה של תקציב.

זאבי – עם אחר. אני לא רוצה להתווכח עכשיו על הנושאים הרגשיים. לפי החוק במדינת ישראל יש לנו 12 עדות דתיות מוכרות, והן מופיעות בתעודת הזהות תחת התיבה "לאום"; יש שדוברים ערבית ויש לנו קופטים ויש לנו ארמנים ויש פה ציבור ערבי שחי בארץ הזאת, ולגביו זו מולדתו. אני אמרתי בדברי – – –

רחבעם זאבי (מולדת):

האם זו עמדת הממשלה או עמדת כבוד השרה?

עבד-אלוהב דראושה (מד"ע):

זו עמדת כל שרי הממשלה.

שרת החינוך והתרבות ש' אלוני:

אני לא מתווכחת עם עובדות. אני אמרתי שהגענו לכאן, למולדת שלנו, למחוז הגעגועים שלנו שבנפה הדרומית של האימפריה העות'מאנית, והיו פה אנשים שזו מולדתם, כי כאן הם נולדו. תגיד: המספרים היו קטנים. לדאבוני הרב, גם לנו היו מספרים קטנים, לכן היתה עלייה ראשונה ועלייה שנייה ועלייה שלישית, ואתה בחינוך חייב להתייחס לכך.

רחבעם זאבי (מולדת):

לא מולדת של אנשים, מולדת של עם. העם היהודי נולד בארץ-ישראל, העם הערבי נולד במקום אחר.

עבד-אלוהב דראושה (מד"ע):

זאת מולדת של שני העמים.

רחבעם זאבי (מולדת):

זאת מולדת רק של העם היהודי.

עבד-אלוהב דראושה (מד"ע):

"ראס בן עאנו" זו מולדת של שני העמים.

רחבעם זאבי (מולדת):

רק של העם היהודי.

קריאות:

– – –

היו"ר ד' שילנסקי:

חברי הכנסת, שרת החינוך נותנת תשובה.

שרת החינוך והתרבות ש' אלוני:

אני לא אכנס לוויכוח פוליטי, זה אחד הוויכוחים הלגיטימיים בחברה חופשית. מה שאני חייבת לומר הוא, שמשרד החינוך חייב לתת למי ששפתו היא ערבית, למי שדתו היא מוסלמית, למי שיש לו גיבורים משלו, ללמוד אותם. אני חושבת שזה אבסורד שילד יהודי ישראלי לא צריך להכיר את טשרניחובסקי, לפי תוכניות הלימודים שמצאתי, ואילו ערבי כן. זה אבסורד.

רחבעם זאבי (מולדת):

לא ענית על שאלתי. שאלתי האם העמדה שארץ-ישראל היא מולדת העם הערבי זו עמדת הממשלה או עמדת שרת החינוך.

היו"ר ד' שילנסקי:

אני מניח שתקבל תשובה מהשרה. נא לאפשר לה להמשיך. חזקה שהיא תיתן תשובה.

שרת החינוך והתרבות ש' אלוני:

לפי עניות דעתי זו עובדה היסטורית, וכל אדם רשאי לקרוא לעובדות ההיסטוריות כאן בשמן.

רחבעם זאבי (מולדת):

יש על זה החלטת ממשלה?

שרת החינוך והתרבות ש' אלוני:

לא.

רחבעם זאבי (מולדת):

יפה.

שרת החינוך והתרבות ש' אלוני:

ישמרנו האל אם על דברים כאלה תצטרך להתקבל החלטת ממשלה.

רחבעם זאבי (מולדת):

אבל יש מגילת העצמאות.

שרת החינוך והתרבות ש' אלוני:

במגילת העצמאות כתוב שהעם חזר למולדתו, ואתה לא מניח לרגע שאני סבורה שזאת לא מולדתי, וזה לא התפרש מדברי; אני מבקשת.

רחבעם זאבי (מולדת):

בגלל זה שאלתי.

שרת החינוך והתרבות ש' אלוני:

חבר הכנסת דראושה, שמעתי הרבה על שחיתות ועל שוחד ועל חוסר יושר וכו'. יש משטרה. אינני יכולה להיות משטרה. על תקנים לא שווים, על קיפוח, על בעיות פיסיות, על אפליה – זה נכון, ואנחנו עושים כל מאמץ. דרך אגב, כבר הממשלה הקודמת קבעה תוכנית חומש, התחילה בה. הואיל והיא התקדמה לאט, אנחנו הגדלנו את המערכת בכל התחומים – גם בחדרים, גם במורים, גם בשעות, גם בשירותי שפ"י, שהם שירותים פסיכולוגיים ייעוציים, גם בספריות, בתרגומים, בהרחבת לימודי הספרות ובשינוי תוכניות הלימודים.

אם אתה חושב, שבמשך חמישה חודשים או במשך שנה ניתן לתקן את הפער כפי שהוא מתואר בדוח מבקרת המדינה מהשנה שעברה, אני חוששת שאתה משלה את עצמך. לעשות צעדים קשים ומהירים לתיקון הפער הזה, את זאת אנו עושים.

עבד-אלוהב דראושה (מד"ע):

מה ששאלתי הוא, האם יש לך תוכנית?

שרת החינוך והתרבות ש' אלוני:

כן, אתה יודע עליה, מדובר עליה, אנחנו מוסיפים לכל האוכלוסייה לפי הרף בשעות, לאוכלוסייה דוברת הערבית, גם בין הדרוזים יש קיפוח וגם בין אחרים, ואנו נותנים שם תוספת גדולה יותר.

מבחינת הפרופורציה במבנים, נקבע שמגיעה בשנה הזאת למגזר הערבי מבחינת התקציב תוספת של 175 כיתות, אבל אנחנו מוסיפים 300 כיתות. הוא הדין ביחס לספריות, הוא הדין ביחס לתרבות, הוא הדין למעשה גם ביחס למה שלא היה קיים בקרן סטיפנדיות. עד עכשיו קרן סטיפנדיות והנחות לתלמידים היתה קרן משותפת לסוכנות היהודית ולממשלה, ועל כן לא ניתנו למי שאינם יהודים, אבל אנחנו הקמנו קרן נוספת, ומבחינה זו גם כן יש שוויון. נכון שהפער גדול, נכון שהוא גם הצטמצם. התשובה בעניין זה מכוונת גם אליך, חבר הכנסת אסעד אסעד.

אני רק רוצה לומר, שכל נושא התמריצים נדון ויקוים גם מעבר ליישובי העימות, מפני שעל כך היתה החלטה מפורשת. היתה לי פגישה בעניין הזה עם מנכ"ל משרד ראש הממשלה, שהוא המרכז את החומר הזה, וקיבלתי תשובה שאומנם כך הדבר.

אסעד אסעד (הליכוד):

אפשר לשאול שאלה?

שרת החינוך והתרבות ש' אלוני:

תשאל את היושב-ראש.

היו"ר ד' שילנסקי:

נאפשר לשרת החינוך לסיים את דבריה, ולאחר מכן נראה איך יהיה מבחינת הזמן.

שרת החינוך והתרבות ש' אלוני:

חברת הכנסת לימור לבנת, השעות שקוצצו בלימודי הריתמיקה בגני-הילדים לא היו בתוכניות הלימודים, אלא היו במה שנקרא "סל השר". היה סל של השר, שלמי שהוא רצה הוא נתן ולמי שהוא לא רצה הוא לא נתן, לכאלה כאן ולכאלה שם, ודובר על למעלה מ-18,000 שעות. כשאני נכנסתי למשרד הודעתי, שאינני חושבת שהשר צריך לחלק את הסכומים האלה לפי ראות עיניו, אלא הם צריכים להיכנס לסל הכללי ולהיות מחולקים למחוזות. כיצד זה חולק אחר כך, זה עניין בין המחוזות. אני שמעתי שהיתה בעיה בחיפה, ניסינו לתקן, והסתבר שאפשר לתקן זאת רק במסגרת השעות הכללית. על כל פנים, אין עוד "סל שר" לצורך הזה.

לימור לבנת (הליכוד):

אבל התוצאה היא שאין שעות ריתמיקה.

שרת החינוך והתרבות ש' אלוני:

אני הבנתי מה התוצאה. תצביעי שייתנו לנו תקציב גדול יותר.

לימור לבנת (הליכוד):

יש גם העניין של הביטוח.

שרת החינוך והתרבות ש' אלוני:

את הנושא של הביטוח אני אבדוק, הוא לא מוכר לי. אני אבדוק, ואת תקבלי תשובה.

כספים להסתדרות המורים – כפי שכל מעביד נוהג להקצות סכום מסוים לעובדים, הרי מקובל שמשרד החינוך, לפי התקשי"ר – תקנון השירות – של עובדי המדינה, מעביר כ-10 מיליוני שקלים לכלל העובדים, ואין הוא שליט על מה הם קונים וכיצד הם קונים. הוא מעביר את הכסף להסתדרות המורים, כמו שבכל מקומות העבודה מעבירים את הכסף לוועדי העובדים.

לימור לבנת (הליכוד):

אני מבינה שאינך יכולה להשיב עכשיו, אבל אולי תוכלי להודיע לי מאוחר יותר, כי ככל שחיפשנו לא מצאנו היכן החביאו את הכסף הזה.

שרת החינוך והתרבות ש' אלוני:

אין לי מושג, זה שייך כולו לשנה שעברה, אני אבקש לבדוק את זה.

לימור לבנת (הליכוד):

אני מניחה שאת לא יודעת, אבל אולי אוכל לקבל תשובה במועד מאוחר יותר.

שרת החינוך והתרבות ש' אלוני:

חבר הכנסת אבנר שאקי, אין לי שום בעיה לא עם עם ישראל, לא עם תורת ישראל, לא עם מדינת ישראל, לא עם ארץ-ישראל ולא עם בת ישראל. כל מה שיש בו ישראל, מקובל עלי. אתה יודע שיש לי בעיה אחרת. הואיל ואנחנו מדינה ריבונית, וקודם היה ויכוח בנושא של ציונות וגלות, הטיעון שלי הוא, שכל יהודי שחי בגולה הוא בבחינת ישראלי שבחסר, במובן זה שהוא מממש את הריבונות שלו – מי שחי באמריקה כאמריקני, מי שחי באנגליה כאנגלי, כי הזכות לבחור ולהיבחר ולהיות שותף בקביעת גורלך וגורל החברה היא הנושא של הריבונות. ואילו אנחנו במדינת ישראל, עם ישראל, אזרחי ישראל, אנחנו ריבונים, וזה יותר ממה שיש ליהודים החיים בגולה. אבל אין לי שום בעיה, לא עם חוכמת ישראל, לא עם מורשת ישראל.

אבנר חי שאקי (מפד"ל):

אני התכוונתי למושג יהודי – עם יהודי, תרבות יהודית, מדינה יהודית.

שרת החינוך והתרבות ש' אלוני:

אני אומרת: עם יהודי – כן. עם יהודי – מקובל עלי. אבל אלו בעיות של טרמינולוגיה, שנובעות מנושא הריבונות ולא מנושא המקורות. תורת ישראל מקובלת עלי, עם ישראל מקובל עלי, ישראל היה אבי האומה. על כן אני משתמשת בישראל, בעם ישראל, במובן הציוני של המושג הזה, שכאן אנחנו ריבונים.

זה לא מקרה שבהכרזת העצמאות נאמר: אנו התכנסנו כאן, נציגי היישוב העברי והתנועה הציונית, והכרזנו, וכו' וכו'. ההבחנה הזאת, יכול להיות מפני שאני מבוגרת מדי, אבל הסנטימנט הזה של ההבחנה של מי שחי בארצו, במולדתו, בלשונו, בריבונותו – יש לו עדיפות מבחינת תפיסת העולם הלאומית הציונית על פני מי שחי בגלויות.

בנושא הנשירה, הדבר נבדק. אנחנו עושים עכשיו ביקורת ובדיקה של שיעורי הלמידה ושיעורי הנשירה. עוד מישהו מחברי הכנסת שאל על העניין הזה, ואני חייבת לומר, שזה לא נמצא על מפה אחת. בוויכוח עם ועדת המנכ"לים אמרתי, שאני לא מוכנה לקבל מפה. הטיעון שלי הוא, שמשרד החינוך חייב לבדוק את הדברים נקודתית, מפני שגם אם אור-עקיבא נמצאת במרכז הארץ, יש לה בעיות שאין לערד, אף שהיא היתה עד עכשיו בקריטריון של אזור פיתוח.

לכן, נושא הנשירה, ולא רק הוא, אלא גם השאלה לאיזה סוג של בית-ספר הולכים, צורת הקידום וכו' – לדעתי, נוסף על מפה שמעניקה תוספות כאן ושם בגבול העימות, חובתו של משרד החינוך ללכת ולפעול נקודתית.

לחבר הכנסת רון נחמן, על שאלת רמת החינוך בשטחים. אני אמרתי שדין החינוך בבתי-הספר בכל הארץ הוא אחד. אתה יודע זאת גם ממגע ומשא שהיה בינינו. מבחינת ההטבות באזורים, אני אינני קובעת. אבל אני חוזרת ואומרת, שחובתנו לעבוד נקודתית על מנת שכלל ילדי ישראל יקבלו את מיטב ההזדמנות להתמודד בשוויון בחברה.

בעניין המיגון, יש הסכם בין משרד האוצר, משרד החינוך והרשויות המקומיות. נדמה לי שלקראת שנת הלימודים הבאה אנחנו נצטרך לחזור ולבדוק את הנושא.

חבר הכנסת הירשזון, אתה שאלת – – –

רון נחמן (הליכוד):

גברתי שרת החינוך, אני שאלתי שלוש שאלות: על אזורי הפיתוח וגם על המעונות, אם כי זה לא בתחום שלך – – –

שרת החינוך והתרבות ש' אלוני:

אני גם לא חושבת שזה צריך להיות בתחום שלי. אנחנו לא הולכים להרחיב; כאשר אנחנו לא מתמודדים עם גילאי החובה שיש לנו, לא נוכל להחיל חינוך חובה חינם מגיל אפס. יש דבר חשוב אחד שאנחנו כן עושים, אנחנו מכשירים עכשיו את הגננות הפרטיות ואת המטפלות הפרטיות לקבלת תעודה. אם ספרית צריכה תעודה, בוודאי גם מטפלת צריכה תעודה, ולקראת זה אנחנו הולכים.

בעניין מספר הילדים בכיתה. הרחבת המבנים ודילול מספר התלמידים הם חלק מהפרוגרמה. אנחנו התחלנו בזה כבר בשנה השוטפת. אנחנו חייבים להגדיל, כי הכיתות אינן הומוגניות, והקושי הוא עצום. אבל למרות כל הקשיים התקציביים, אנחנו נרחיב בעניין הזה ולא נוותר, אלא נחפש מקורות אחרים.

היו"ר ד' שילנסקי:

תודה רבה.

דוד מנע (הליכוד):

מה בקשר למועצה לתרבות ואמנות?

היו"ר ד' שילנסקי:

סליחה, רק רגע. חברי הכנסת קראו קריאות ביניים. חבר הכנסת אסעד אסעד הוא מאוד מנומס, והוא שאל אם מותר לו לקרוא קריאת ביניים. לא נעניש אותו בגלל הנימוסים הטובים שלו ונאפשר לו זאת, אם את תסכימי.

שרת החינוך והתרבות ש' אלוני:

מייד. אני רק אגמור לענות לחבר הכנסת מנע.

אני באתי ומצאתי את המצב הקיים, והוא מאוד מאוד לא נראה לי, אבל אני לא יכולה לשנות אותו במחי יד, ופה היתה טעות. כאשר ראיתי את שני הגופים האלה, הדבר הראשון שרציתי לעשות זה שלב א' של מיזוג. בארץ הזאת כל גוף קיים איננו רוצה לבטל את עצמו, ועל כן ביקשתי שראשי המדורים של מועצה אחת יהיו חברים במדורים האחרים. לא יכולתי לקבוע אותם שם כראשי מדורים, כי ראשי המדורים נבחרים במועצה לתרבות ואמנות, והיתה שם אי-הבנה. אני מקווה שזה היה בתום לב, מפני שהכוונה היתה רצויה, וזה סיבך את החיים לכל מיני אנשים.

ההמצאה הזאת של מועצה לתרבות ואמנות לשכונות איננה המצאה שלי, ואני לא הייתי הולכת בכיוון הזה. אני חושבת שיש למזג את הגופים, מתוך ידיעה ברורה שהשירותים והיצירה חייבים להיעשות יחד. רק לקראת סיום עבודתה של המועצה הנוכחית אוכל לעשות פעולה נוספת. בשלב א', על-ידי קביעת השותפות, מבחינת הידע לפחות, וגם גילוי הרצונות, אני מקווה שהחיכוכים יפחתו ושיתוף הפעולה יגבר. לא מצא חן בעיני שהם ראו כביכול ניצחון בעצם הכניסה, מפני שזאת לא השיטה לעבוד. בבקשה, חבר הכנסת אסעד.

אסעד אסעד (הליכוד):

סגן שרת החינוך, חבר הכנסת גולדמן – –

היו"ר ד' שילנסקי:

לא שומעים אותך. תרים את קולך. אתה גם מנומס וגם שקט.

אסעד אסעד (הליכוד):

– – אמר בוועדת הכספים, על-פי סיכום אתך, שבתקציב 1993 יינתנו תמריצים למורים הדרוזים והצ'רקסים, כנהוג בעיירות הפיתוח. היישובים הצ'רקסיים והדרוזיים אינם מופיעים במפה החדשה של מנכ"ל משרד ראש הממשלה.

שרת החינוך והתרבות ש' אלוני:

אני מודיעה לך מעל הבמה הזאת, שיהיו תמריצים ביישובים הדרוזיים.

אסעד אסעד (הליכוד):

בתקציב 1993?

שרת החינוך והתרבות ש' אלוני:

לתקציב 1993. תודה.

היו"ר ד' שילנסקי:

תודה רבה לשרה שולמית אלוני. אנו ניגשים לדיון. ראשון המשתתפים בדיון, חבר הכנסת זאב בנימין בגין, בבקשה.

זאב בנימין בגין (הליכוד):

אדוני היושב-ראש, חברי הכנסת, קראתי את דוח-שושני מטעם עיריית תל-אביב. מר שושני איננו כאן, כפי שאמרה שרת החינוך, אבל הדיון מתקיים, ושלא בפניו אני מבקש לומר קודם כול, שזה דוח חשוב. הוא חשוב בכך שהוא נכתב; קל יותר לבקר טיוטה, קל יותר לבקר תוכנית מאשר לכתוב אותה. הוא נכתב מתוך תפיסה כוללת, ויש בו מרכיבים חשובים וחיוביים, כגון: ההמלצה לשלב או להפעיל את חוק החינוך המיוחד, וההצעה להסיר את המחיצות בין החינוך העיוני לבין החינוך המקצועי.

ועם זאת, איננו פטורים מלומר, שבדוח הזה יש איום רציני, משמעותי – וסכנתו בכך שבמידה מסוימת הוא מוסווה – על האינטגרציה בחינוך, כפי שאנחנו נוהגים בה מאז אותה החלטה היסטורית של הכנסת לפני שנות דור. האיום הוא בעיקר בהמלצה לפתוח את אזורי הרישום ובהמלצה להעניק לבתי-הספר יכולת לקיים תחרות חופשית על בכורתם בחינוך העירוני.

משום-מה, חברת הכנסת דליה איציק – – –

שרת החינוך והתרבות ש' אלוני:

אני יכולה להגיד משהו?

זאב בנימין בגין (הליכוד):

תמיד, ברשות היושב-ראש, כמובן.

שרת החינוך והתרבות ש' אלוני:

לפי הדוח, המצב כיום, באותם מקומות שבהם לומדים עד כיתה ח', שיש תחרות פרועה בין כל בתי-הספר. לידיעתך, מה שמציע שושני, זו בחירה מבוקרת – – –

זאב בנימין בגין (הליכוד):

ומכל מקום, פתיחת אזורי הרישום וההצעה להעניק מעין יכולת של כלכלה חופשית, תחרות חופשית על הבכורה, יש בהן סכנה מיידית, שעל-פיה בתי-ספר באזורים מבוססים יזכו לבכורה כמעט אוטומטית, ובתי-ספר באזורים מבוססים פחות יתחרו ויתחרו ויתחרו – ולא יצליחו.

חברת הכנסת דליה איציק מבחינה מסוימת נטפלה לחינוך הדתי, בציינה שיש דרכים לעקוף את רעיון האינטגרציה וליצור חינוך אליטיסטי, אבל גם בחינוך הכללי יש מעקפים כאלה: בתי-הספר העל-אזוריים, בתי-ספר מיוחדים לאמנויות, בתי-ספר לטבע. אחרי שנים אחדות התברר מה שניתן היה לצפות, שהם הפכו לבתי-ספר שבהם מצטיינים אלה שמצטיינים מלכתחילה.

היסוד לפעולתנו החינוכית מאז אותה החלטה חשובה של הכנסת הוא הצורך להעניק שוויון הזדמנויות לכל ילד ולכל ילדה. שוויון זה של ההזדמנויות אסור שיהיה פורמלי, ולא די שהילד יוכל באופן פורמלי להיכנס בשעריו של בית-ספר מסוים. צריכה להיות לו הזדמנות, על-ידי טיפוחו המיוחד של הילד החלש במסגרת בית-הספר, למצות את מלוא יכולתו. המכשיר לעשיית המעשה החינוכי החשוב הזה הלוא הוא האינטגרציה, ועם כל הקשיים, אנחנו כן צריכים להביא במחיצה אחת, בלשון העיר תל-אביב, שלמענה נכתב הדין-וחשבון הזה, את "הדרומיים" ו"הצפוניים", עם כל הקשיים הכרוכים בכך, וחלילה לנו להביא לידי הפרדה בין הקבוצות האלה.

הקשיים בדרך הזאת ברורים: קשיים לתלמיד, קשיים למורה, קשיים למנהל. אבל לא רק בסקר, גם בין בעלי המקצוע – ואני אינני כזה – אין לשאול מדי פעם האם האינטגרציה נכשלת, אלא צריך לשאול בהתמדה: מה צריך ואפשר לעשות כדי לשפר את המצב, כדי לקדם את מטרות האינטגרציה?

ומסתבר – לפחות במחקר אחד שאני קראתי, וזה הפתיע אותי מאוד – שאחרי כל כך הרבה שנים, אין עושר של תוכניות להתערבות בכיתות שיש בהן קשיים בגלל היותן הטרוגניות, או בבתי-ספר שהם אינטגרטיביים. על-פי המחקר של בית-הספר לחינוך באוניברסיטה העברית בירושלים, אין עיסוק משמעותי בהתמודדות עם בעיות האינטגרציה בבתי-הספר לחינוך באוניברסיטאות, ואולי חשוב יותר וחמור יותר – בסמינרים למורים. זו דוגמה אחת בלבד לכך, שייתכן מאוד שלא נעשה מספיק בשנים האחרונות כדי לקדם את החינוך במסגרת האינטגרטיבית.

מאז אנחנו מתפתים לעתים וממהרים לשאול: האם האינטגרציה נכשלה? במקום לשאול את השאלה הראויה. ומכיוון שהקשיים בדרך הזאת הם רבים, דרושה קודם כול הפגנת נחישות בביצוע התוכנית מצד מנהלי בתי-הספר, ולפניהם – מצד הנהלת משרד החינוך.

הבעיה החמורה בתוכנית-שושני היא בכך, שהיא מאותתת נכונות לנסיגה מן הרעיון החשוב הזה. לכן הצטערתי לשמוע לפני דקות אחדות, או לפני חצי שעה, את שרת החינוך אומרת, בהקשר של דוח-שושני, שראוי שתהיה מידה מסוימת של אוטונומיה לרשויות המקומיות. בהקשרים אחרים אני מקבל זאת.

שרת החינוך והתרבות ש' אלוני:

לא, זה לא שייך לזה.

זאב בנימין בגין (הליכוד):

את אמרת את הדברים בהקשר זה, ואז יכולה היתה להסתמן התחושה, שמתן אוטונומיה מסוימת בחינוך לרשויות מקומיות עניינה גם בהפעלת תוכניות כגון אלה שדוח-שושני מדבר עליהן.

אם הפרוטוקול אינו יכול לקלוט את נענועי הראש לשלילה של שרת החינוך, אני מבקש שאת תאמרי במו פיך, שלא לזאת התכוונת.

שרת החינוך והתרבות ש' אלוני:

אני סייגתי את עצמי מייד, ואמרתי שאנחנו צריכים לתת אוטונומיה ובלבד שיעמדו על העקרונות האלה.

זאב בנימין בגין (הליכוד):

אם כך, זה מובן. לכן אני חושב שאפשר וצריך לצפות מצד הנהלת משרד החינוך, לאחר מינויו של מר שושני – שהכול מרבים לדבר בשבחו – כמנהל כללי של המשרד, שהנהלת משרד החינוך תשוב ותפגין את כוונת מערכת החינוך לשפר את דרכי ההוראה, לשפר את אמצעי ההוראה; כל זאת במסגרת עקרונות האינטגרציה והנחישות של המערכת להטמיע את התוכניות האלה בקרב המורים ובקרב המנהלים, כדי להעניק הזדמנות שווה לכל ילדה וילד בישראל. תודה רבה, אדוני היושב-ראש.

היו"ר ר' אדרי:

תודה לחבר הכנסת זאב בנימין בגין. אני מזמין את חבר הכנסת יורם לס. אחריו – חברת הכנסת ענת מאור.

שאול יהלום (מפד"ל):

מי החבר הבא?

היו"ר ר' אדרי:

חברת הכנסת ענת מאור, ואם היא איננה – אזמין את חברת הכנסת מאשה לובלסקי.

רון נחמן (הליכוד):

אני לפני זה.

היו"ר ר' אדרי:

אני מבין את העניין. אבל אני מבקש שתבין, יש אירוע ממלכתי.

רון נחמן (הליכוד):

יש לי גם כן אירוע. אני מחכה לזה.

היו"ר ר' אדרי:

חבר הכנסת רון נחמן, יש אירוע ממלכתי. זה לא דבר יוצא דופן, זה דבר שהוא מקובל בכנסת.

רון נחמן (הליכוד):

אדוני היושב-ראש, מחכה לי קבוצה מחוץ-לארץ. אם כך, לא אדבר וגמרנו.

היו"ר ר' אדרי:

אני מבקש, אתה לאחר מכן. יש אירוע ממלכתי מכובד שמתקיים הערב. סגנית השר מאשה לובלסקי צריכה להשתתף באירוע הזה. אני מבקש להתאזר בסבלנות. בסך הכול מדובר ב-10 דקות.

רון נחמן (הליכוד):

אני צריך לנסוע מרחק של שעת נסיעה מכאן. אנשים מחכים לי.

היו"ר ר' אדרי:

אבל, חבר הכנסת נחמן, בסך הכול מדובר ב-10 דקות. שתי דקות כבר הפסדנו. אני לא רוצה לקפח אותך, חלילה. חבר הכנסת יורם לס, בבקשה.

יורם לס (העבודה):

אדוני היושב-ראש, חברי הכנסת, גברתי שרת החינוך והתרבות – שאציע לה במאמר מוסגר שלא לעשן, זה לא טוב לבריאות – אני רוצה לברך את שרת הבריאות, סליחה, שרת החינוך – – –

רענן כהן (העבודה):

תפסיק לחשוב על בריאות.

יורם לס (העבודה):

אני עוסק בבריאות. מה אעשה?

אני רוצה לברך את השרה על הסקירה ששמענו ממנה. אני רוצה להתרכז בנושא אחד. אנחנו, אנשי הציבור, מרבים לפעמים להתעסק בתוכניות; תוכנית-שושני – – –

שאול יהלום (מפד"ל):

חבר הכנסת לס, השרה איננה.

יורם לס (העבודה):

אני מדבר לפרוטוקול. אני כבר למדתי את הכנסת.

שאול יהלום (מפד"ל):

אדוני היושב-ראש, האם השר שהדיון נוגע למשרדו לא צריך להיות בדיון?

היו"ר ר' אדרי:

זו לא חובה, אבל רצוי שכן. אבקש שבתוך שתי דקות תהיה השרה כאן. אבקש שידאגו לכך. תודה, אדוני, על הערתך. בבקשה, חבר הכנסת לס.

יורם לס (העבודה):

ובכן, הנושא שאני רוצה לדבר עליו לא קשור לתוכניות והוא לא קשור לתקציבים שבהם אנחנו מרבים להתעסק, מרבים לקיים ישיבות, מרבים ליצור ויכוחים. אני חושב שחשוב מאוד שבדברים האלה, ובכל השטחים, נראה דברים דרך העיניים של הלקוח. הלקוח במקרה הזה הוא התלמיד. התלמיד יושב בכיתה, הוא לא רואה תוכנית והוא לא רואה תקציב. מה שהתלמיד רואה בכיתה אלה שני דברים – הוא רואה את המורה, או את המורה, והוא רואה את הסביבה החינוכית שבה הוא נמצא. יכולה להיות תוכנית נפלאה, ונאומים חוצבים להבות לכאן ולשם, בכנסת ובמקומות אחרים, ותקציבים. אבל אם המורה לא מסוגל לתת את מה שהוא צריך, אם התלמיד לא מזדהה עם הדמות של המורה – כל התוכניות וכל התקציבים לא שווים שום דבר.

לכן הייתי רוצה, באמת בדקה אחת או שתיים, להציע לשרה תוכנית פשוטה, שהמטרה שלה היא לשפר את איכות המורים בישראל. על כך תקום או תיפול מערכת החינוך, מפני שמורה חלש קודם כול פוגע בחלשים. לחזקים יש בבית חיזוקים אחרים. אצל החלשים לפעמים המורה הוא העוגן היחיד שיש להם.

מה הן ההצעות הפשוטות שאני מבקש להציע? – יש בממשלה דבר שנקרא בשם "פקיד נדרש", ויש לו כל מיני הטבות. יהיה "מורה נדרש" בשכונות בערים, ולא רק בערי הפיתוח, ובכל המקומות שבהם דרושים מורים טובים ושצריך למשוך לשם מורים טובים. אני מציע שיהיה המושג "מורה נדרש" ושייתנו לו את כל ההטבות, לפחות כמו ל"פקיד נדרש".

צריך למצוא דרך להיפטר ממורים חלשים ולא טובים וללכת בדרכים בלתי-שגרתיות. למשל, באוניברסיטה יש "משוב" של סטודנטים. אפשר בכיתות, בוודאי בחטיבות הביניים ובכיתות הגבוהות, לעשות "משוב" של התלמידים, שיביעו את דעתם באופן אנונימי על המורה, ומי שמקבל שנה אחר שנה, שנה אחר שנה, "משוב" שלילי – אפשר יהיה להיפטר ממנו.

צריך לבחון את המורים גם כאשר הם מתקבלים לעבודה, גם במהלך ההשתלמויות הרבות והאין-סופיות שנעשות, כאשר איש לא יודע מה קלט המורה באותה השתלמות. צריך לקיים בחינות למורים. זה דבר שיכול להעלות את הרמה שלהם.

לגבי הסביבה החינוכית, גם הסביבה בזמן וגם הסביבה במרחב: בזמן – צריך להרחיב ולהחזיר את כל מה שנגזל, ושלא יתהדר שר האוצר, בסך הכול מחזירים פה את מה שנגזל בממשלה הקודמת, ולהרחיב זאת בזמן, מבחינת שעות; במרחב – צריך לדאוג לכך שבית-הספר ייראה כמו בית-ספר, שהכיתה תהיה נקייה, בלי קליפות, שהחלון לא יהיה שבור, שהתלמיד יראה סביבה שמחנכת אותו גם ביופי שלה ובצורה שלה.

דרושה קפיצת מדרגה ביחס לאיכות המורים בישראל. גם אם אני מדבר באופן כוללני, ועושה אולי עוול למורים רבים וטובים – יש הרבה מה לעשות בנושא זה. זו התוכנית האמיתית, ולא התייפייפויות אקדמיות. מי שישפר את איכות המורה בישראל ישפר את מערכת החינוך. תודה רבה.

היו"ר ר' אדרי:

תודה לחבר הכנסת לס. אני מזמין את חברת הכנסת ענת מאור. אחריה – חברת הכנסת מאשה לובלסקי, ואחריה – חבר הכנסת רון נחמן.

רון נחמן (הליכוד):

אני הייתי לפניה.

היו"ר ר' אדרי:

בסך הכול מדובר ב-10 דקות. היית רשום. מייד לאחר מכן תקבל את רשות הדיבור. לא קיפחתי אותך.

ענת מאור (מרצ):

אדוני היושב-ראש, חברות וחברי הכנסת, ראשית, אני רוצה לברך את שרת החינוך על הגדרת המטרות והיעדים בחינוך, על התפיסה של האדם כריבון, חושב, על ההתכוונות לעתיד, על השוויוניות בחינוך.

שנית, אני רוצה לברך את שרת החינוך על מיקוד תשומת הלב בנוגע להשקעה במשאב האנושי, להחזרת גזל ולפיצוי על הזנחה שהיתה בתקופות ממשלות קודמות בתחום החינוך, שפגעה רבות בחינוך בישראל. רבים מרעיונות הבוסר שעולים עכשיו מקורם באי-שביעות רצון, מוצדקת, של ילדים, הורים, מחנכים, קהילות. דבר שלא משקים אותו ולא משקיעים בו נובל ויורד.

שלישית, אני רוצה להקדיש את דברי לשני הנושאים העומדים על סדר-היום, הן לתקציב והן לתוכנית-שושני.

בנושא התקציב – כאמור, מ-1973 מדינת ישראל חוטאת כלפי התלמידים וההורים. תקציב החינוך פחת בהשוואה למדינות אחרות בעולם ובהשוואה לעבר שלנו. המדינה לא השקיעה בחינוך את התקציב הראוי. 300 מיליון השקלים שהושקעו השנה – ואני קוראת לזה השקעה ולא הוצאה – לא מספקים. תוספת של שעת לימודים אחת לכיתות א', ב' וז' היא רק התחלה של החזרת הגזל. אנחנו מצווים – משרד החינוך והכנסת – להיאבק על תקציב נוסף ל-1993 יום אחרי אישור התקציב. כמו שאנחנו צריכים לפתור את בעיות האבטלה בתקציב נוסף של המדינה, צריך להיאבק על תקציב נוסף לחינוך לקראת ספטמבר 1993.

שנת הלימודים התשנ"ד חייבת להיפתח עם חמש בשורות. הראשונה – קדם לי בעניין זה חבר הכנסת לס – המשאב העיקרי הוא המורה. מורה ומורה, מחנכת ומחנך שניצבים לפני הילד, שמעבירים את המסר, שמעבירים את החוויה, הם החוליה המקשרת החשובה ביותר. דרושה הכפלה של שכר המורים – הכרחית הגדלה משמעותית, לא בפירורים. דוח-עציוני נכתב מזמן. בד בבד צריך ליצור תנאי עבודה אחרים, ליצור הסכם אחר, כפי שאמרה השרה, על חינוך והוראה ביחד, וליצור מערכת של קריטריונים שרק הטובים יהיו בחינוך. בלי זה לא נוכל לקדם את החינוך. יתר על כן, טיפוח אוכלוסיות חלשות יחייב תגמול, במפורש תגמול של מורים הניצבים בכיתות מתקשות שיש בהן טעוני טיפוח, אם בעיירות הפיתוח ואם בשכונות השיקום.

הדבר השני – הפחתת מספר התלמידים בכיתה. כמורה במשך שנים וכמנהלת בית-ספר אני אומרת, ששום הישג לא יצמח בכיתה שבה 41 תלמידים. 32 עד 35 תלמידים לכיתה, זהו היעד, ובמהרה בימינו, בתוכנית שתתחיל ב-1993.

הדבר השלישי – הגדלת מספר השעות. אין להתווכח על יום לימודים ארוך או חמישה ימי לימודים. צריך שיהיו 40 שעות לימוד, ואז יהיה גם יום לימודים ארוך וגם ילמדו ביום שישי. נוספו כל כך הרבה תחומי ידע – מחשבים, יצירה, חינוך ופעילות. היעד הוא 40 שעות לימוד בעיירות פיתוח, ו-36 – לכלל המדינה.

הדבר הרביעי – החינוך בגיל הרך. שם מתחיל הידע הקוגניטיבי, המילולי, התקשורתי. צריך להשקיע בחינוך חינם מגיל שלוש, ולא בבטון לבניית חטיבות צעירות. גני-ילדים יש לנו, צריך להשקיע בגננות ובחינוך חינם, כדי שיותר אמהות תוכלנה לצאת לעבודה ויותר ילדים יוכלו ללמוד וליהנות מהחינוך בגיל שלוש.

בעניין התקציב – צריך להיות מאבק עיקש של משרד החינוך ושל הכנסת. אני שמחה שהוקם צוות והגיעו למסקנה שדרושים 2 מיליארדי שקלים בתוכנית רב-שנתית. לזה צריך לתת עורף ועל זה חובה לנהל מאבק.

תוכנית-שושני – התוכנית כוללת כ-30 סעיפים. יש בהם סעיפים טובים. טוב שבית-הספר התיכון יהיה שש-שנתי ולא יהיה מחולק לחטיבות. כישורי חיים זה טוב. טוב ששושני נאבק על משאבים וחשף את אשליית האי-קשר בין השקעה ובין תוצאה. אלה דברים מבורכים. הוויכוח הקשה הוא עם ארבע ההמלצות שמביאות לחינוך אליטיסטי ולא חינוך לכול. על זה דיברה חברת הכנסת דליה איציק.

השרה ציטטה את הסקר. הסקר מצביע על אי-רצון. אבל מי שאינו דוגל בתוכנית-שושני לא אומר להשאיר את הקיים. תוכנית האינטגרציה לא מבוצעת. עירוב פיסי של כיתות איננו תוכנית האינטגרציה. מכון המחקר של פרופסור אדלר מצא 17 שיטות של הוראה אינטגרטיבית; הן מיושמות במעט מאוד בתי-ספר.

הסעיף הראשון בתוכנית-שושני הוא בחירת אזורי רישום. צריך לאפשר בחירה ואחריות להורים, זה מצוין שההורים מעורבים. אבל לשם כך לא צריך לפתוח אזורי רישום, ואסור להשקיע את המשאבים ב-15% או ב-30% של האוכלוסייה.

שתי הערות בעניין אזורי הרישום, האחת מתמטית – פתחו את אזורי הרישום לבית-ספר של 200 תלמידים, נרשמו 800. 200 זכו, מה בדבר 600 האחרים, איפה הבחירה שלהם? ומה יהיה הקריטריון למיון? האם יהיה מיון לפי העיניים של התלמידים, לפי כוח הלחץ של ההורים? מה יעשו 600 הילדים שלא קיבלו את ההעדפה שלהם? אני מעריכה את נציגי עיריית תל-אביב, שהודו שאין להם תשובה. הם התחייבו בפני ועדת החינוך של הכנסת, שאם לא יימצא קריטריון למיון, הם לא יפעילו את פתיחת אזורי הרישום ולו המבוקרת.

יתר על כן, אם עושים בחירה – התחרותיות משחקת. כל בית-ספר יוצא לשבח את עצמו, ואז המשאבים יוקצו לטובים בלבד. יש לי הצעה לאלטרנטיבה שתענה על רעיון הבחירה, שהוא חשוב: כל בית-ספר יחליט במה הוא ייחודי, יום בשבוע יוקדש למגמה, בלי לשנות את מסגרת הרישום. יהיה בבית-ספר אחד תהיה מגמה לאמנות, באחר לספורט, באחר למנהיגות, לטבע, למקרא. יעשו סבב בין התלמידים יום בשבוע. ממילא לא יכולה להיות ייחודיות יותר מכך, שהרי יש הרבה נושאים משותפים בלמידה.

היו"ר ר' אדרי:

חברת הכנסת מאור, הוקצבו לך חמש דקות, את מדברת כבר שבע דקות.

ענת מאור (מרצ):

אתה טועה, יש לי 10 דקות. סגנית מזכיר הכנסת, תבדקי בבקשה את העניין. בלוח נרשמו לי 10 דקות.

היו"ר ר' אדרי:

אמרתי מה שנמסר לי.

ענת מאור (מרצ):

אני אמשיך ואני מבקשת מהיושב-ראש לבדוק את העניין. זה בסדר, יש לי 10 דקות? תודה.

דבר שני. צריכה בהחלט להיות תחרות במובן של השבחת האינטגרציה. היום בית-ספר מקבל תקציב לטעוני טיפוח לפי מספר התלמידים. זאת אומרת, הוא רוצה שיהיו לו תלמידים, למען התקצוב, והוא לא משקיע בהם כלום. אדרבה, בית-ספר יציג תוכנית לקידום האינטגרציה, ובסוף השנה לפי ההישגים, לפי שיטתו ותוכניתו, הוא יתוגמל. בית-ספר שיגיע להישגים רבים בתחום האינטגרציה וקידום החלשים, יקבל תגמול כספי לשנה שלאחר מכן.

אני מסכמת בעניין פתיחת אזורי הרישום, שבעיני הוא לב הבעיה. לכאורה, זה מפתה מאוד, ודאי שכל אחד רוצה בחירה. אך יש לנו תשובה אחרת לבחירה. אנחנו לא אומרים להשאיר את הקיים. בחירה של אנשים בשום אופן לא צריכה להיות בדרך של קידום החזקים בלבד, קיפוח החלשים והגדלת הפער. הרעיון האינטגרטיבי הוא שמאפשר את המגע, את הקשר. אני הייתי מנהלת של בית-ספר אינטגרטיבי, ואני יודעת מה זה. התלמידים והבוגרים שאני רואה הם שנותנים לי את הכוח ואת העוצמה להיאבק על זה.

השרה לא ציטטה מהסקר, ש-53% התנגדו לתוכנית-שושני. לא נאמר כאן ש-58% העריכו שהתוכנית פוגעת בחלשים. הייתי בכנס ביפו ושם יצאו נגד תוכנית-שושני. לא צריך לדבר נגד הכול, ולכך התכוונה חברת הכנסת דליה איציק. אני שמחה לשמוע מהשרה, שמשרד החינוך לא אימץ את תוכנית-שושני. אבל בתוכנית הטלוויזיה שהשתתפנו בה, חבר הכנסת יהלום ואנוכי, שמענו שעיריית תל-אביב מבצעת את התוכנית. הכנסת לא צריכה לתת שסמכותה תתפרק. זכותנו וחובתנו לא להסכים לכך שמה שהוחלט בכנסת ב-1968, על מדיניות הרפורמה, לא יבוטל שלא בדרך של החלטה לאומית. מנהיגות צריכה להוביל תהליכים. אנחנו נקרא סקרים? אנחנו לא יודעים שמנהיגויות מעדו כי רק קראו מה רוצה הציבור ומהי דעת הקהל? למתנגדים קוראים פופוליסטים? בהחלטה על אינטגרציה בחינוך, בהנחות היסוד רשום מה אנו רוצים. שמחתי לשמוע מהשרה, ושמחתי גם לשמוע מהמנכ"ל ד"ר שושני, שנושא קידום האוכלוסיות החלשות הוא נר לרגליהם. אם החזקים רוצים לקדם את עצמם ולקחת פחות אחריות ציבורית, אנחנו בכנסת צריכים לתת לזה יד?

אוטונומיה – זה מהלך מבורך מאוד. אך השרה עצמה אמרה: אוטונומיה ללא אנרכיה. אני בעד זה שמשרד החינוך ייתן תמריצים ותגמולים לתוכניות ייחודיות יזומות על-ידי הורים, קהילות ומורים. אם 25% מהציבור המופקד על החינוך בקהילה יוזמים תוכנית, אדרבה. אם היא מאושרת ונראית למשרד החינוך, שייתן לה גיבוי בהדרכה ובתקצוב.

הגיל הרך – מי שמתחיל ללמד בגיל ארבע מתחיל את הפער ואת ההישגיות מהגיל הצעיר. כל המחקרים מוכיחים שזה לא מוצלח. למה רוב מדינות העולם לא אימצו את זה? הרי מבחינה פיסיולוגית הראייה מתהפכת בסביבות גיל שש. כל אחד מאתנו היה הורה, אנחנו יודעים איך ילד קטן כותב, הוא כותב בהיפוך. ההעשרה בגן היא חשובה ביותר. העשרה, משחק, משחק במלים, מגע עם חומר, גם חומר לשוני, אבל לא להתחיל בכיתה א' עם תחושת כישלון ואי-הצלחה של 40%, 50% עד 80% מהתלמידים שלא יצליחו ללמוד קרוא וכתוב. הכנה – כן, לא לימוד פורמלי.

אני מסכמת. אני חושבת שהכנסת עושה ותעשה היטב אם תיאבק על קידום החינוך לא רק בהצהרות ובתשומת הלב אלא גם בתקציבים, והיעד בחינוך יהיה חינוך מקסימלי לכול, תוך העדפה של החלשים ועידוד ומיצוי מלוא היכולת של המצטיינים, כי אין ניגוד בין שוויונות ובין הצטיינות. יש ניגוד בין העתקת המשאבים אל החזקים בלבד תוך סיפוק כושר הבחירה שלהם. המדיניות הרצויה היא אינטגרציה, תוך אפשרות בחירה. תודה רבה.

היו"ר ר' אדרי:

תודה לחברת הכנסת ענת מאור. אני מזמין את חברת הכנסת מאשה לובלסקי, ואחריה – את חבר הכנסת רון נחמן.

שאול יהלום (מפד"ל):

אדוני היושב-ראש, אני מוחה על שהשרה אינה נמצאת כאן.

היו"ר ר' אדרי:

נמצא כאן סגן שרת החינוך.

שאול יהלום (מפד"ל):

היא הציגה את הנושא, והיא היתה צריכה להיות נוכחת בדיון.

היו"ר ר' אדרי:

כפי שאמרתי, סגן השרה נמצא כאן. השרה היתה כאן בראשית הדיון, והיא תהיה כאן בהמשך. היא תחזור. היתה שאלה, קיבלת תשובה, ואנו ממשיכים. בבקשה.

מאשה לובלסקי (העבודה):

אדוני היושב-ראש, חברי הכנסת, שרת החינוך והתרבות, מצאתי לנכון לקחת חלק בדיון שתוכנן לשבוע שעבר בנושא תוכנית-שושני, ואני חושבת שטוב עושה הכנסת שהיא נדרשת לעניין תוכנית-שושני, שיש לגביה דעות שונות.

לי יש דעה אחרת, ובשום פנים ואופן איני מצטרפת לתוקפים את התוכנית. אני מעדיפה להימנות עם אלה הרוצים לבחון אותה. לצערי הרב, בהכירי את מערכת החינוך שנים רבות, קיים פער אדיר בין המקטרגים על תוכנית-שושני לבין צורכי השטח האמיתיים. כל מי שמדבר ומטיף לאיכות בישראל חייב לדעת, כי איכות איננה מסתיימת במתן פרס במקום עבודה זה או אחר אחת לפרק זמן מסוים. איכות ושאיפה למצוינות חייבות להיות חלק מאורח חיים. זה חייב להתחיל בגיל הצעיר ביותר, ובלי שזה יקבל ביטוי בכל מערכות החינוך, בכל השלבים, לא יהיה אפשר להגיע לאיכות ולמצוינות.

מדוע אנו מתקנאים כל כך במדינות אחרות, כמו יפן, כאשר אנו נדרשים לנושא איכות, אך מגמדים בהבל פה את השאיפה למצוינות במערכת החינוך במדינת ישראל? מצוינות איננה מלה גסה ואף איננה מלת גנאי. מצוינות איננה יכולה להיות מושגת בתלבושת אחידה ובמערכת חינוך ריכוזית קופאת, שאינה מתחדשת. נוסף על הדברים שמצא בה חבר הכנסת בגין, אני מצאתי בה את השאיפה למצוינות. מערכת החינוך, אולי יותר מכל מערכת אחרת בישראל, חייבת לבדוק את עצמה כל העת – לחדש ולהתחדש. בעולם של סוף המאה ה-20, ברצותנו לבסס את מהות השקפת העולם הדמוקרטית, עלינו לזכור ולפעול לביסוס חופש הבחירה של הפרט. אסור לנו, בשום פנים ואופן, להמשיך לנהל מערכות בדרכי כפייה, בצנטרליזם, באחידות כפויה, אלא באמצעות מערכת חינוך שבבסיסה אפשרויות מגוונות ככל שאפשר וחופש בחירה גדול ככל שאפשר.

לזכותה של תוכנית-שושני אני חייבת לומר, שהיא חדשנית, שהיא נותנת אופציות שונות. היא מעמידה את האופציות גם בשכונות מצוקה. מי שאומר שהתוכנית אינה עושה זאת, אומר דבר לא נכון. היא מתייחסת לא רק לאלה המוגדרים מבחינה סוציו-אקונומית כ"צפוניים". לטובתה של תוכנית-שושני אני חייבת לומר, שהיא מעזה לדבר ולהציע בחינה של מסלולים מקוצרים, לפחות לצורך ניסוי. לטובתה אני חייבת להדגיש, שהיא מכניסה את ה- TOTAL QUALITY MANAGEMENT – TQM – כאופציה, אבל גם כמודל להתנסות בבית-הספר. מי קבע כי TQM יכול להתחיל רק לאחר כישלונות במפעלים או בארגונים? לטובתה של תוכנית-שושני אני יכולה לומר, שהיא מעוררת והיא שואפת.

למשרד החינוך והתרבות אסור להירתע מהוויכוח; להיפך. זה למעלה מ-20 שנה, גברתי שרת החינוך והתרבות, לא התנהל ויכוח אמיתי במדינת ישראל על יעדי מערכת החינוך ותכניה. הוויכוח שהיה קיים בשנות ה-60 על הרפורמה במערכת החינוך רק היטיב עמה, ובעטיו צמחו תוכניות לימוד חדשות. די אם אזכיר כאן את תוכניותיו של פרופסור דה-שליט המנוח, שקידם את לימודי המתמטיקה. השר זלמן ארן, ויעקב שריד, ותיבדלי את לחיים ארוכים, ספגו בשנות ה-60 קיתונות של רותחין, אולם הנחתה אותם האמונה, כי אין להותיר את מערכת החינוך כאבן שאין לה הופכין. אלה היו דבריהם.

מובן שהחלק המתסכל והקשה ביותר קשור למשאבים ולמקורות מימון, אבל אי-אפשר להצהיר, כי אנו רוצים ושואפים להעמיד את החינוך בראש סדר העדיפויות הלאומי, ולא להידרש לבדיקה מחודשת, לרענון מסגרותיו, תכניו ותקציביו. אסור, בעיני, שתוכנית-שושני תרד מסדר-היום. אסור להיבהל מוויכוח בנושא תוכנית-שושני.

רבותי חברי הכנסת, העזתי לדבר על הנושא מכיוון שבמשך 17 שנים ניהלתי בתי-ספר, חינכתי תלמידים, ייצגתי עובדי הוראה, ואני מתגעגעת היום כאזרחית במדינת ישראל לאותם ימים של ויכוחים קשים, שמהם היתה צמיחה רעיונית וערכית במערכת החינוך. הלוואי, ואני מאחלת לך, גברתי שרת החינוך, שתוכלי להגיע לאותם הישגים שהגיעו אליהם זלמן ארן ויעקב שריד, עליהם השלום.

היו"ר ר' אדרי:

תודה לחברת הכנסת לובלסקי. רשות הדיבור לחבר הכנסת רון נחמן, ואחריו – לחברת הכנסת אסתר סלמוביץ.

רון נחמן (הליכוד):

אדוני היושב-ראש, ברצוני למחות על סדר הנואמים. על-פי סדר-היום הייתי צריך להיות הנואם השלישי. מחכה לי קבוצה גדולה מאוד של אורחים מחוץ-לארץ. הכול תוכנן כדי שאצא בזמן, והנה אני מוצא, שמשום שסיעת מרצ לא היתה מיוצגת בזמן או לא נרשמה, הוזז התור שלי. בכל הזדמנות אחרת יכולתי לוותר, יכולתי להגיד: בבקשה. יש מקרים שאי-אפשר לוותר. אני רוצה למחות על הזזת תורי.

היו"ר ר' אדרי:

חבר הכנסת נחמן, לא הוזזת. לא היית במקום השלישי. יש כאן רשימה מסודרת והלכתי על-פיה. היה חריג אחד: מאחר שיש הערב טקס ממלכתי, וחברת הכנסת לובלסקי צריכה לייצג את משרדה בטקס הזה, הקדמתי את תורה בסך הכול בחמש דקות.

רון נחמן (הליכוד):

לא אתווכח. יש רשימה ויש רשימה שנייה. כרגע אני מביע את מחאתי על כך.

לגופו של עניין, אדוני היושב-ראש, כנסת נכבדה, שרת החינוך, אף שאמרת כי הנושא לא עלה על סדר-היום כי עדיין אין לכאורה תוכנית-שושני, אני מודיע לך מעל הבמה הזו: אעשה הכול כדי שתצליחי לקיים, לבסס וליישם את התוכנית הזו מהר ככל האפשר. אני אומר זאת לא כאיש קואליציה אלא כאיש אופוזיציה. אני מכיר את ד"ר שמשון שושני לא מהיום, אני מכיר את התוכנית שלו, ואני חושב שהיא תוכנית אמיצה ונכונה, אשר צריכה להיות מיושמת במדינת ישראל. אני מאחל לך מכל הלב שתצליחי לעשות את זה.

אני רוצה לשאול את חברת הכנסת דליה איציק, אשר מבקרת את התוכנית הזו, מדוע? מה קרה? האם אנו לא צריכים רפורמה? הכול בסדר? כראש רשות מקומית אני מודיע כאן באופן חד-משמעי: אנו מטאטאים אל מתחת לשטיח את כל הפאשלות של מערכת החינוך.

אומר יותר מזה, גברתי השרה, ברגע שאני רואה מי מתנגד לתוכנית הזו, אני מתחזק בדעתי שהיא נחוצה. מי מתנגד לה? – הסתדרות המורים. מי מתנגד? – אותן קבוצות היושבות במשרד החינוך ודוגלות בריכוזיות, בצנטרליזם, וזאת במדינה אשר רוצה להיות יותר פתוחה ולתת יותר אוטונומיה. אני ראש רשות מקומית, מהו הדיבור על כך שנבנה בתים, נבנה מבנים, אך לא נהיה אחראים למה שקורה בתחום השיפוט שלנו? מי אחראי לזה? פקיד שיושב באיזה מקום עם REMOTE-CONTROL? מה זה אוטונומיה? רק אוטונומיה לפלשתינים? יש גם יהודים שצריכים קצת אוטונומיה, ויהודים בכל תחומי ארץ-ישראל. לכן אני מברך על העניין הזה, שתוגדל ותוגבר האוטונומיה ותימנע הריכוזיות הזאת.

דבר שני, האם החינוך נמצא רק בירושלים ובתל-אביב? אין 240-230 יישובים נוספים במדינה? מה קורה כשיש רק בית-ספר תיכון אחד ביישוב? ומה קורה כשיש בית-ספר תיכון אחד לכמה יישובים? האם כל המדינה היא חתך של תל-אביב, צפוני ודרומי? אולי יש עוד צפוני בצפון ודרומי גם בדרום המדינה ובמזרחה? איזה מין דברים אלו, שכל מה שנכון למקטע אחד הוא טוב למקטע שני? בלתי אפשרי לגשת כך לנושא החינוך, וצר לי שאנשים המגדירים את עצמם כמומחים לחינוך אולי לא רואים את ההיבט הכללי.

חינוך למצוינות. הייתי בארצות-הברית, ביקרתי במוסדות, ביקרתי בקרנות שמתקצבות ומממנות מצוינות לא רק של תלמידים, גם של מורים, כי מי שיוביל את החינוך יהיה המורה. כמה פעמים ההורים לא יודעים מה קורה בבית-הספר? כמה פעמים ההורים לא רוצים להתערב במה שנעשה בבית-הספר? לכן אני מדבר על הנושא של מצוינות כדבר שיגרור אתו את כל המחנה.

למה מתנגד הממסד? מזכיר הסתדרות המורים ולבר תקף בעיתונות את התוכנית. למה? כיוון שמרחיבים את החטיבה הצעירה? אני מודיע לך, ביישוב שלי הפעלנו את זה כדי להרחיב את החטיבה הצעירה ולעשות OVERLAPPING של גיל המעון וגן-הילדים מצד אחד, ו-OVERLAPPING של גן-הילדים וכיתה א'. ועוד OVERLAPPING של כיתה ו' כדי שייכנסו לחטיבה בכיתה ז'. אלו הנקודות שהן קריטיות במעברים.

שרת החינוך והתרבות ש' אלוני:

יש 86 חטיבות סדירות – – – יש נקודה שהיתה בה אי-הבנה. שושני לא התכוון שחייבים ללמד אותם קרוא וכתוב, אלא ללמד – – – ואנחנו בעד ללמד – – –

רון נחמן (הליכוד):

גברתי השרה, אני לא נכנס בדיון של חמש דקות לכל הצדדים. אני חושב שזו עבודתה של ועדת החינוך או ועדה אחרת של מומחים שתדון בכך. אני אשמח לתרום מניסיוני כראש רשות מקומית. אבל, קודם כול צריך להתווכח על העיקרון, והעיקרון הוא האם אנחנו רוצים קדמה או לא רוצים קדמה.

לכן אני שואל: על מה בעצם מלין מזכיר הסתדרות המורים? על בחירה חופשית מול אין-אינטגרציה היום? היום יש אינטגרציה בכלל? איזו אינטגרציה יש? מי מדבר על האינטגרציה? צאו מגבולות תל-אביב ותראו איזה אין-אינטגרציה יש. מניעת נשירה? האם היום לא צריכים להכשיר רשת ביטחון כדי שתלמידים שלא מתאימים לסוגים אלה או אחרים של לימודים לא ישבו על הברזלים? הדבר הזה מחייב טיפול יסודי ומיידי.

מה רוצה מזכיר הסתדרות המורים, שמישהו יהיה אחראי לתלמיד במשך 12 שנות לימוד, או לא? היום אין אחריות לשום מוסד. תראו איך מטרטרים תלמידים ממוסד למוסד. כך, על-פי דעתו של שושני, ואני מאמץ אותה, תהיה אחריות במשך 12 שנים.

חינוך אפור. כולם מדברים בשם השוויוניות, ואוי לנו על החינוך האפור. למה יש חינוך אפור? כיוון שהשיטה הקיימת מאפשרת אותו. אבל בשיטה של ד"ר שושני, בית-הספר יוכל לעשות התקשרויות עם קבלני חוץ באופן גלוי, עם תקציב של המדינה.

חיזוק התלמידים החלשים. כולם מדברים על התלמידים החלשים. אבל אם לא יהיה אחד שיעמוד בראש המחנה וימשוך את התלמידים החלשים קדימה, המצטיין שימשוך ויקבע את הרמה, גם החלש יהיה חלש עוד יותר.

ואחרון חביב, זו התמודדות עם בעיות חברתיות. בשבילי כראש מועצה, אני רוצה לומר לך, גברתי השרה, משרד החינוך הוא לא רק בית-ספר לתעודות בגרות, הוא משרד שצריך ללמד את הילד איך להתכונן לחיים. לא מספיק שמורה מגיע משעה 08:00 עד השעה 12:00. לכן גם שאלתי אותך לגבי חוק חינוך חובה, מה יהיה משך החינוך הזה.

אני מודיע לך כאן מעל הבמה הזאת – כל מאמץ שיידרש כדי להפעיל יום חינוך חובה כמה שיותר שעות ביום, עם כל מיני סוגים של פעילויות, כפי שיקבעו הגורמים המקצועיים, וככל שתצטרכי עזרה בשביל להתחיל ליישם את תוכניתו של שושני, כמובן אחרי שייבחנו וייבדקו כל ההיבטים שיש, אני, כחבר כנסת מהאופוזיציה, אתמוך בך בכל הדרך הזו קדימה, כדי שתבצעי את השיטה הזאת או את הרפורמה מהר ככל האפשר.

היו"ר ר' אדרי:

תודה לחבר הכנסת רון נחמן.

# מסמכים שהונחו על שולחן הכנסת

היו"ר ר' אדרי:

הודעה לסגנית מזכיר הכנסת, בבקשה.

סגנית מזכיר הכנסת ש' כרם:

ברשות היושב-ראש, הנני מתכבדת להודיע, כי הונחה היום על שולחן הכנסת הצעת החלטה של ועדת הכספים בדבר חלוקה של הצעת חוק הסדרים במשק המדינה (תיקוני חקיקה להשגת יעדי התקציב), התשנ"ג–1992, וכן החלטת ועדת הכנסת מהיום לאשר לנשיא אוקראינה, שיהיה אורח הכנסת בחודש הבא, לנאום בשפתו במליאת הכנסת. תודה.

היו"ר ר' אדרי:

תודה לסגנית מזכיר הכנסת.

# סקירת שרת החינוך והתרבות על פעולות משרדה;

# תוכנית החינוך החדשה של עיריית תל-אביב

היו"ר ר' אדרי:

אנו חוזרים לנושא שעל סדר-היום. אני מזמין את חברת הכנסת אסתר סלמוביץ, בבקשה. אחריה – חבר הכנסת רענן כהן.

אסתר סלמוביץ (צומת):

אדוני היושב-ראש, כנסת נכבדה, ארץ-ישראל, כך נוכחנו לדעת, אינה בדיוק ארץ זבת חלב ודבש כלשון ההבטחה ההיסטורית, וודאי שאין ארצנו זבת חלב ודבש כשהדברים אמורים להתייחס לאוצרות הטבע הטמונים באדמתה. קביעה זו, ככל שהיא בלתי נעימה ומביכה מבחינתנו, הרי היא מחייבת אותנו להשקיע ככל יכולתנו דווקא באותם משאבים שבהישג ידנו. ואני, אדוני היושב-ראש, מכוונת בדברי אלו דווקא לאותו משאב היקר לנו מכול – ילדינו.

ילדינו כיום הם אזרחי המחר. הם יהיו פועלי המחר, מדעני המחר ומנהיגי המחר. הם אלו שיתפסו את מקומנו כאן בבית הזה, והם, כמותנו היום, גם יעמדו כאן מעל הדוכן הזה. לנו ניתנה הזכות לסייע לילדינו להתעלות מעלינו, ואפשר שאין זו זכות אלא חובה, חובה של ממש. בכל מקרה, בידינו כיום לקבוע ולעצב את דמותה של מדינת ישראל לעתיד לבוא, ואין ספק שנטל האחריות המשתמע מכך כבד מאוד.

ד"ר שמשון שושני הרהיב עוז ויזם תוכנית מהפכנית, שיש בה כדי לחולל שינויים של ממש במערכת החינוך. מתוך עיון בעקרונותיה של תוכנית זו, ניתן לקבוע כמעט בוודאות שתי קביעות מוחלטות: האחת, שיש בתוכנית זו כדי להביא לשינוי פני מערכת החינוך כולה; האחרת, שיש בתוכנית זו כדי לתת מענה לסוגיות שמערכת החינוך, במתכונתה הנוכחית, לא השכילה להתמודד עמן.

עיקרה של תוכנית-שושני על-פי תפיסתי, ובכך גם, לדעתי, טמון יתרונה הגדול, הוא בשני תחומים עיקריים: א. הרחבת תחום אזורי הרישום – בחירת מוסדות החינוך בידי ההורים והתלמידים תאלץ את בתי-הספר להתמודד ולהוכיח עצמם על-מנת לזכות באמון התלמידים והוריהם; ב. שימת הדגש בתוכנית ביכולתו האישית של התלמיד ובמיצוי הפוטנציאל האישי הטמון בכל אחד ואחד מן התלמידים.

מטרידה אותי מאוד, אדוני היושב-ראש, מתקפת הנגד חסרת המעצורים שלה זכתה תוכניתו של הד"ר שושני. מתקפת נגד חסרת תקדים זו, ראוי לציין, מהווה סימן מובהק להסתאבות ולשמרנות קיצונית, המעלה את צדקת המנגנון על נס והופכת אותו לערך עליון. תפיסה זרה זו אפיינה את הדת בחשכת ימי הביניים והדריכה אותה במלחמתה חסרת הפשרות כנגד כל אנשי המדע שהעזו לכפור בעקרונות המדעיים שקודשו על-ידי הדת.

האם שבים אנו ומאמצים לעצמנו תפיסת עולם זרה ומעוותת זו? האם נניח למנגנון לדכא כל יוזמה חדשה? האם נחריש לנוכח המתרחש גם כשהדברים נוגעים לילדינו, ליקר לנו מכול?

אדוני היושב-ראש, מערכת החינוך הגיעה, כך דומה, למצב שהוא מבחינתנו הרה-אסון. התפשטותו חסרת התקדים של החינוך האפור, לא זו בלבד שיש בה כדי להצביע על פשיטת הרגל של החינוך הממלכתי אלא יש בה כדי למנוע מהשכבות החלשות את האפשרות להקנות לילדיהן חינוך והשכלה ראויים לשמם.

החינוך וההשכלה הולכים והופכים יותר ויותר למנת חלקן של השכבות החזקות. ואנו, אם ניתן יד לקולות המנסים להכניע כל יוזמה חדשה בעודה באבה, כפי שהדבר בא לידי ביטוי בהתייחס לתוכניתו של ד"ר שושני, ננציח מצב דברים זה ונחטא לילדינו.

אין די במסגרת הזמן שהוקצתה לנו כדי להיכנס בעובי הקורה מן הבחינה המקצועית ולהתעמק בוויכוח האקדמי המתנהל סביב תוכניתו של ד"ר שושני. דומה גם שראויים עניינים אלו להתברר בידי אנשי מקצוע בלתי תלויים, המסוגלים לבדוק את הנושא מבחינה מקצועית טהורה ובלא צרות עין או קנאה.

ואולם, חובה עלינו להבין, שמערכת החינוך במתכונתה הנוכחית שוב אינה עונה על הצרכים, ודומה שהגיעה העת להפיח בה רוח חיים ולהניח לרעיונות חדשים לחדור לתוכה ולהופכה להולמת את צורכי מדינת ישראל לעתיד לבוא.

על כתפיה של מערכת החינוך מוטל הנטל הכבד של הכשרת ילדינו לקראת העתיד. יתירה מזאת, מערכת החינוך היא גם זו שבידה לקבוע את דמותה של מדינת ישראל, את צביונה ואת יכולתה להתמודד עם הדרישות, המטלות והאתגרים שיציב בפניה העתיד. סגירתה בפני רעיונות חדשים והפיכתה למערכת אטומה לשינויים עלולות להביא על ראשינו אסון כבד מאוד.

כלל ידוע הוא, שהמוטיבציה של המנגנון להעמיד את הפרט על טעותו עולה ככל שהולכת ומסתברת צדקתו של הפרט. דומה שכך הם פני הדברים גם בהתייחס לתוכניתו של ד"ר שושני. אפשר שיש בתוכניתו של ד"ר שושני סעיפים שמן הראוי להכניס בהם שינויים. עניין זה, לעניות דעתי, צריך שיהא מופקד בידי בעלי מקצוע. אולם לא יעלה על הדעת, שמתוך קנאות חסרת פשרות וצרות עין שאין למעלה ממנה תקיא המערכת מתוכה כל ניסיון לחדש, לרענן ולהתעדכן.

אדוני היושב-ראש, חינוך ילדינו הוא בבחינת עניין יקר מכדי שנפקידו בידי אחרים. אנו נאלצים, בכל זאת, להפקידו בידי אחרים מכורח הנסיבות, ועל כן מן הראוי הוא שנבטיח, שאלה שבידם הפקדנו נושא הרה-חשיבות ויקר זה יפעלו על-פי אמות מידה מקצועיות טהורות, ויהיו נקיים מצרות עין, מנקמנות ומשמרנות כפייתית.

מערכת החינוך פועלת על-פי הרפורמה שהותוותה בשנת 1969. הזמן הרב שחלף מאז, כמו גם ההתפתחות שחלה מאז כמעט בכל תחום מתחומי החיים, וכישלונה של הרפורמה, מחייבים אותנו לבחון שינויים אפשריים בתפיסות ובשיטות. אסור לנו להיכנע לאותם שמאיצים בנו לוותר מכוח האינרציה ומטעמי נוחות ויוקרה אישיים. חייבים אנו לנסות ולחדש.

יכולתנו לחדש ולהסתגל לתנאים חדשים, לסביבות חדשות ולמצבים חדשים, יכולתנו המופלאה הזאת היא שאפשרה לעמנו להתקיים לאורך אלפי שנות ההיסטוריה האנושית, ועל כן אסור לנו לוותר על תכונה מופלאה זו, פשוט אסור.

אני רוצה מעל דוכן זה לחזק בנושא זה את ידי שרת החינוך במאמציה לרענון מערכת החינוך, ולקוות ששרת החינוך לא תניח לתחום חשוב זה, המופקד בידיה, לקפוא על שמריו. גם אם יסתבר בעתיד כי נעשו שגיאות, וכי יש לשנות סעיפים שאומצו במערכת החינוך, אם מתוכניתו של ד"ר שושני ואם מכל תוכנית חדשנית אחרת, לא יהא בכך כדי להצדיק ולחזק את ידי אותם המנסים לקעקע כל שינוי ולבטלו בעודו באבו. תודה רבה.

היו"ר ר' אדרי:

תודה לחברת הכנסת סלמוביץ. אני מזמין את חבר הכנסת רענן כהן. אחריו – חבר הכנסת שאול יהלום.

רענן כהן (העבודה):

אדוני היושב-ראש, כנסת נכבדה, דיברו רבות על ד"ר שושני; אני החלטתי לבחור דווקא היבט אחר, שונה, את הנושא הערבי והדרוזי ומערכת החינוך.

למרות ההתקדמות הרבה שחלה בחינוך במגזר הערבי והדרוזי מאז קום המדינה, החינוך הזה עדיין מפגר בצורה משמעותית לעומת החינוך במגזר היהודי. ולא שאפשר להתפאר על שהחינוך במגזר היהודי מגיע להישגים מי-יודע-מה. כולנו מודעים לכך שרמת החינוך בשנים האחרונות הולכת ויורדת, אך במקום להקטין את הפערים העדתיים, רק מגדילים אותם. עובדה היא, שבקרב בני עדות המזרח באוכלוסייה היהודית רק מעטים מצליחים להתגבר על המכשולים של הבחינה הפסיכומטרית ותעודת הבגרות ומגיעים לאוניברסיטה.

אני רוצה לתת כאן נתון. בקרב האוכלוסייה מצפון-אפריקה שיעור הזכאים לתעודת בגרות מגיע היום ל-27% בלבד, לעומת 44% בקרב האוכלוסייה של יוצאי אירופה ואמריקה. דהיינו, אנחנו נמצאים בתקופה של פערים הולכים וגדלים.

לא באתי היום לדבר על הבעיה הכאובה הזו של החינוך במגזר היהודי. הבעיה חריפה הרבה יותר במגזר הערבי והדרוזי, וחמורה שבעתיים במגזר הבדואי.

אין להתכחש לעובדה, שעם קום המדינה למדו בבתי-הספר רק 30% מהבנים בגיל בית-ספר ורק 22% מהבנות מהמגזר הערבי. היום החינוך הוא אוניברסלי, ומרבית הילדים הולכים לבתי-ספר. אך התנאים שבהם לומדים התלמידים הערבים גרועים לאין ערוך מאלו שבמגזר היהודי. המבנים אינם מספיקים, ולעתים קרובות גם רעועים. החינוך הטכנולוגי מפגר מאוד מבחינת אמצעי הוראה כמו מעבדות, טלוויזיה ומחשב.

שיעורי הלמידה בגילים 17-14 במגזר הערבי – אני רוצה לתת נתונים: 67% מקרב הבנים ורק 59% מקרב הבנות. בקרב המוסלמים רק 60% לומדים. בקרב האוכלוסייה הנוצרית מתקרב השיעור לזה שבאוכלוסייה היהודית ועומד על 83%. אצל הדרוזים שיעור דומה לזה שבקרב האוכלוסייה המוסלמית – רק 62%. באוכלוסייה היהודית זה מגיע ל-91% מכלל האוכלוסייה המגיעה לבתי-הספר.

נדמה לי, שגם המטרות והכוונות של החינוך הערבי אינן ברורות דיין. יש נקודה נוספת שראויה למחשבה. אם במגזר היהודי מתחלפות תוכניות הלימודים אחת לכמה שנים, הרי במגזר הערבי לא רק שהן לא מתאימות לצרכים של המגזר, אלא הן גם מיושנות מאוד ולא מתחלפות, ולכן גם לא מתאימות לשנות ה-90 של המאה ה-20 ולא מכינות את הנוער לקראת החיים האזרחיים במדינת ישראל.

אוסיף עוד נתון. במגזר הערבי עלה מספר התלמידים פי 23 מאז קום המדינה, מ-11,000 ל-230,000 תלמידים. הגידול במגזר היהודי היה פי 10 בלבד. זה נתון שאסור לנו לשכוח אותו. אנחנו חייבים לזכור אותו.

התלמיד במגזר הערבי, שאינו לומד במסגרת תוכנית הלימודים שלו על ההיסטוריה שלו, מגבש את תודעתו הלאומית מהתעמולה באמצעי התקשורת הערביים. הוא הדין בספרות. תלמיד ערבי לומד את עגנון יותר מאשר את נגיב מחפוז, שגם הוא קיבל פרס נובל לספרות, וחבל שאנחנו לא מודעים די הצורך לתופעה הזאת.

במקום להגביר את לימוד ההיסטוריה הערבית, שהיא כשלעצמה מפוארת מאוד, אנו מנסים לנתק את הנער הערבי משורשיו, ושותלים אותו בתרבות לא-לו. אני חייב לציין גם, שאין מלמדים מספיק את ההיסטוריה והתרבות הערבית במסגרת תוכנית הלימודים של המגזר היהודי. לימוד השפה העברית הוא חובה בבתי-הספר הערביים, אבל עד היום לא הפך לימוד השפה הערבית חובה בבתי-הספר היהודיים. חבל ששרת החינוך לא נמצאת כאן, כי אלה נקודות חשובות. אני שמח שסגן שרת החינוך נמצא כאן, ואני מקווה שהדברים יועברו גם לשרת החינוך.

סגן שרת החינוך והתרבות מ' גולדמן:

אני רשמתי אותם.

רענן כהן (העבודה):

אכן סגן שרת החינוך נמצא כאן. אני שמח ואני מקווה שהדברים גם יעברו לשרת החינוך, כי כאן נאמרים דברים חשובים מאוד.

אני חושב שזו חרפה ובושה למדינה שיש בה מיעוט גדול כל כך של דוברי ערבית, שאין מלמדים את השפה בבתי-הספר היהודיים, שלא לדבר על כך שהשפה הערבית היא אחת משלוש השפות הרשמיות במדינה. כמו שחובה על כל תלמיד ללמוד אנגלית, חייבים להכניס את לימוד השפה הערבית בבתי-הספר היהודיים.

סגן שרת החינוך והתרבות מ' גולדמן:

על-פי הנחיית שרת החינוך – והיא עודדה זאת מאוד – לקראת שנת הלימודים התשנ"ד משרד החינוך נערך להוסיף שעות כדי שאפשר יהיה להתחיל ללמד את השפה הערבית כבר בבית-הספר היסודי.

רענן כהן (העבודה):

אני מודה על הדברים של סגן השר, ואני מקווה שאכן הדברים ייושמו בפועל בתחילת השנה, כפי שאמרת. אבל אנחנו צריכים להרחיב ולהגביר זאת, כי אם אני בודק – – –

סגן שרת החינוך והתרבות מ' גולדמן:

אין דבר שיגרום לדו-קיום יותר מאשר למידת השפה הערבית.

רענן כהן (העבודה):

אני שמח שאכן הדברים ברורים. כך הם היו צריכים להיות ברורים לפני שנים מספר, והדברים רק נאמרים, וכשאנחנו הולכים לביצוע – אכן אין שום גישור בין הדברים שנאמרים כאן לבין הביצוע.

אם אכן יתגשמו המאוויים שלנו לשלום – אני רוצה גם להוסיף בתחום הזה – ובתוך תקופה קצרה, כפי שחוזה מר יצחק רבין, ואני מקווה שהוא אכן צודק, אני עדיין לא רואה את הצעדים הנכונים, נגיע לשלום לפחות עם שכנינו, הרי אז נצטרך את השפה הערבית. אסור לנו לשכוח, שאנחנו אומנם רוב במדינת ישראל אך מיעוט שבמיעוט במזרח התיכון. עלינו להכין את עצמנו לקראת השלום. אחת ההכנות היא לימוד שפתם ותרבותם של בני הרוב במזרח התיכון.

כמה הערות קצרות לסיום. אשר לרפורמה של מר שושני אוסיף משפט אחד או שניים. צריך לעשות רפורמה במערכת החינוך, אך לא זו המוצעת על-ידי מר שושני, אלא כזו שתגמיש את הדרישות לבחינות בגרות, תפתח את הנתיבים, תבטל את המסלולים ותאפשר כמעט לכל תלמיד לגשת לבחינות הבגרות, שיופרדו ליחידות נפרדות, כך שגם החלשים יוכלו להשיג לפחות נקודה אחת או שתיים בבגרות.

ולבסוף, אני רוצה לפנות לשרת החינוך ולסגן השר. ביקרתי השבוע בבני-ברק, והנה האוכלוסייה בבני-ברק והעירייה בראשה החליטו להשתלט על שני בתי-ספר – בית-הספר "הגבעה" ובית-הספר "רמז" – בתי-ספר ממלכתיים חילוניים, כאשר נכון שיש ריבוי ברור של האוכלוסייה החרדית, אבל לא יעלה על הדעת – –

שמואל הלפרט (יהדות התורה):

– – –

רענן כהן (העבודה):

– – שמנצלים מצב מסוים ומשתלטים על בית-ספר ואומרים ל-300 תלמידים, שזה מקומם הטבעי, שזה אזור מגוריהם: אתם בשנה הבאה לא תלמדו כאן, כי בית-הספר הזה צריך לעבור לאוכלוסייה החרדית.

אני פונה לחברי חברי הכנסת החרדים – – –

שמואל הלפרט (יהדות התורה):

אני רוצה לשאול אותך.

סגן שרת החינוך והתרבות מ' גולדמן:

– – –

שאול יהלום (מפד"ל):

אדוני סגן השר, היושב-ראש ייתן לך את רשות הדיבור. זה לא דו-שיח. זו פעם שנייה.

רענן כהן (העבודה):

נכון, זה לא דו-שיח. חבר הכנסת יהלום צודק.

שמואל הלפרט (יהדות התורה):

ראית את הקרוונים בבני-ברק?

רענן כהן (העבודה):

אני תושב בני-ברק לשעבר. אני שמח שהייתי תושב בני-ברק.

שמואל הלפרט (יהדות התורה):

האם ראית את הקרוונים בבני-ברק?

רענן כהן (העבודה):

ראיתי את הקרוונים בבני-ברק, ואסור שיהיו. אני לא מסכים, היה לכם תקציב במערכת החינוך והייתם צריכים לנצל את התקציבים, לפתח בבנייה. אני חושב שאני צריך להוסיף לכם תקציב, כיוון שהריבוי הטבעי של האוכלוסייה החרדית גדול הרבה יותר מזה של האוכלוסייה החילונית. אבל אין שום קשר – שאנחנו מוציאים אוכלוסייה שגדלה שם, שזה המקום הטבעי שלה, כשהעירייה מחליטה להוציא 300 תלמידים ולומר להם: אתם לא לומדים כאן.

שמואל הלפרט (יהדות התורה):

לא. מדובר בשני בתי-ספר שחציים ריקים, ורוצים למזג אותם. אתה אומר חצאי דברים. אני תושב בני-ברק ומכיר את המצב.

רענן כהן (העבודה):

לא צריך למזג אותם, צריך לחיות אתם. אני אומר את הדברים האמיתיים, אני ביקרתי שם, ואני פונה – – –

סגן שרת החינוך והתרבות מ' גולדמן:

– – –

שאול יהלום (מפד"ל):

אדוני היושב-ראש, עם כל הכבוד, זו פעם שנייה שסגן שר החינוך עושה זאת. מה הולך פה? בסוף הדיון יש תשובה של השרה, וסגן השר, שממלא את מקומה, יוכל להשיב כאוות נפשו. זה לא דו-שיח. זו כבר פעם שנייה.

היו"ר ד' שילנסקי:

מה קורה פה? רק עכשיו עליתי לדוכן ועוד לא התארגנתי. אבל זה בלתי אפשרי להעיר באמצע הדברים.

אדוני סגן השר, אבקש את סליחתך, חבר הכנסת יהלום צודק. חבר הכנסת יהלום – א. אני רואה שלא הפעילו קודם את השעון. אני מודיע שאני מפעיל את השעון, ואני אעמוד על השנייה, לא רק על הדקה; ב. מאחר שאני מבין שהרשו לו קודם, אני חייב לכבד את מה שקודמי הרשה. אני מאפשר לסגן השר לדבר. אודה לך אם תעשה זאת בקצרה. נראה לי שחבר הכנסת רענן כהן צריך לסיים את דבריו.

סגן שרת החינוך והתרבות מ' גולדמן:

עיריית בני-ברק מתמודדת עם בעיות לא קלות בכל מה שקשור למערכת החינוך. נכון שיש בקשה להרחיב בית-ספר, פנימייה, שנמצא סמוך לבית-הספר "רמז". משרד החינוך והתרבות מתייחס למערכת החינוך לגופו של עניין. היום לומדים בבתי-הספר "רמז" ו"הגבעה" 50% ממספר התלמידים שבתי-ספר אלה יכולים לקלוט. אנחנו עומדים היום לפני ברירה, האם לבנות עוד 10 כיתות לפנימייה או לנצל ולהעביר את תלמידי בית-הספר "רמז" לבית-הספר "הגבעה". אנחנו צריכים להחליט לגופו של עניין מה טוב לקופת מדינת ישראל, ולא לפגוע במערכת החינוך הממלכתי בבני-ברק. כך נתייחס. אבל חייבים לתת פתרונות פיסיים למצוקת הכיתות שקיימת בבני-ברק.

רענן כהן (העבודה):

אני רוצה להודות על התשובה, אבל היא אינה מספקת, היא לא עניינית, היא לא במקום, לא צריכה להיות כך, ולא כך צריך להתנהג לגבי אוכלוסייה. בני-ברק, פרדס-כץ – יש 40,000 תושבים, וצריכים לתת להם את מה שמגיע להם בכבוד, מכיוון שהם משלמים מסים כמו כל אזרחי בני-ברק.

שמואל הלפרט (יהדות התורה):

– – –

רענן כהן (העבודה):

ולא יעלה על הדעת, שלוקחים בית-ספר ממלכתי, הופכים אותו, לפי שיקול דעת מסוים, לפי תוכנית ברורה מראש להשתלט על בתי-הספר האלה – כי אנחנו פוגעים באוכלוסייה החילונית, כאשר אנחנו צריכים לתת לה את כל מה שאנחנו מחויבים מבחינת מערכת החינוך. תודה רבה.

היו"ר ד' שילנסקי:

תודה רבה. חבר הכנסת שאול יהלום, לרשותך 10 דקות. אחריו – חבר הכנסת יעקב שפי, שלרשותו חמש דקות; כך חילקה הסיעה את הזמן. אני חוזר ומדגיש: אני פשוט אסגור את המיקרופון אם מישהו יגלוש הרבה מעבר לזמן שיש לו.

שאול יהלום (מפד"ל):

אדוני היושב-ראש, חברי הכנסת, קודם כול אני מברך את סגן שרת החינוך, שנמצא פה אתנו, אבל אני חושב, וכחבר כנסת חדש אני לא יודע מה היה הנוהג בשנות תקציב קודמות, אני חושב שאם שרת החינוך מגישה לנו כאן דוח על משרדה ומציגה את הדוח, והיא כותבת חוברת שלמה, ושם כתוב: השרה, השרה, השרה – סגן השר מוזכר רק פעם אחת באיזו ועדת ספורט, נדמה לי – אזי מן הראוי היה שהשרה גם תשמע את דברי המתדיינים, ולא לבוא ולהגיד שאולי – – –

סגן שרת החינוך והתרבות מ' גולדמן:

אנחנו משרד קואופרטיבי ואנחנו עובדים בצורה קואופרטיבית.

שאול יהלום (מפד"ל):

אז היו צריכים לכתוב את זה גם בדוח: המשרד הקואופרטיבי.

היו"ר ד' שילנסקי:

אני מבין שהשרה יצאה, ונדמה לי שמונחים פה חפציה והיא עוד תשוב.

שאול יהלום (מפד"ל):

זה הכי גרוע, שהיא תחזור אחרי שאסיים את דברי.

סגן שרת החינוך והתרבות מ' גולדמן:

היא שמעה אותך.

שאול יהלום (מפד"ל):

אדוני היושב-ראש, אני מבקש לחשב את הזמן רק מעכשיו, כי בכל זאת היתה זאת הערה פרוצדורלית, שיכולתי להעיר אותה מהמקום.

היו"ר ד' שילנסקי:

הנה, כרגע הפעלתי את השעון, כי ראיתי שאתה מדבר על פרוצדורה.

שאול יהלום (מפד"ל):

אדוני היושב-ראש, חברי הכנסת, אני מבקש לחלק את דברי לשני חלקים: החלק הראשון – הנושא של תוכנית-שושני, ובחלק השני – כמה הערות לגבי משרד החינוך.

מערכת החינוך בישראל חייבת לחדש את עצמה ללא הרף, לבדוק את הישגיה, להיות מוכנה לחשבון נפש, ולעדכן את שיטותיה בלי מחויבות לשמרנות.

לאור זאת, עלינו לבחון את תוכנית-שושני ללא התנגדות מראש וללא רתיעה הנובעת מפחד מפני הכנסת שינויים למערכת.

המרכיב המרכזי ביותר בתוכנית-שושני הוא הבחירה, או מה שנקרא "בחירה מבוקרת". פירושו של דבר, שכל תלמיד יבחר את בית-הספר לכל דרגותיו על-פי רצונו ועל-פי תוכנית הלימודים שבית-הספר מציע. לא עוד שיבוץ התלמיד על-פי אזורי רישום; לא עוד ידיעה מראש, בשל חובת אזור הרישום, מי תהיה אוכלוסיית התלמידים בבית-הספר וכמה תמנה.

למה תביא הבחירה? הבחירה תביא לכמה תוצאות מבורכות. בית-הספר יעמוד למבחן יומיומי ויצטרך לשפר את תוכניותיו, את היחס לתלמיד, את ההישגים ואת פעולתו הקהילתית. אם לא יעמוד בכל אלה ולא יהיה מושך ואטרקטיבי, לא יהיה לו ביקוש, התלמידים לא יבואו להירשם אליו; ואם לא יעשה חשבון נפש, יידלדל וייסגר. צוות ההוראה ידע, שאם לא ישקיע יותר, אם לא יוסיף מאמצים ואם לא יציג תוכניות חדשניות, לא יבואו אליו תלמידים והוא ייסגר. ולכן הוא ישקיע באמצעים ובחדשנות. הוא יבין שהוא צריך להתמודד עם מתחרים, ולכן עליו להיות טוב מהם.

ואז תבוא ייחודיות לבתי-הספר. בתי-הספר ירצו להתאפיין במשהו מיוחד, במשהו שרק הם מתאפיינים בו, ורק בהם ימצא התלמיד את התוכנית המיוחדת הזאת. הייחודיות תביא ברכה למערכת, תעודד התמחות ותיתן למפעיליה גאווה ויוקרה. רק הבחירה תביא ייחודיות, כי בלי בחירה אין צורך בייחודיות, שהרי אין צורך במשיכת התלמיד להירשם לבית-הספר. בלי בחירה הכול שמרני ומובטח.

בבחירה טמונה תקווה גדולה לשיפור מערכת החינוך. ואולי אפילו מותר לצפות למהפכה, שתביא עמה הישגים גבוהים יותר וחינוך מעמיק וערכי יותר.

טוענים כלפי הבחירה, שהיא תפגע באינטגרציה, ויש שהפכו את האינטגרציה לדגל ההתנגדות הראשי לתוכנית. קודם כול, בואו נכניס הכול לפרופורציה הנכונה. בית-הספר היסודי אינו אינטגרטיבי, כי הוא שכונתי, ובדרך כלל השכונות מאוכלסות בהומוגניות סוציו-אקונומית. החטיבה העליונה של בית-הספר התיכון אינה אינטגרטיבית, כי היא סלקטיבית. מה נשאר לנו? חטיבת הביניים. חטיבת הביניים מהווה פחות מרבע ממסלול הלימודים, שלוש שנים מתוך 12 שנים של בית-הספר, בתוספת גני-הילדים חובה וטרום-חובה, שהם כמובן שכונתיים, ולכן שוב לא אינטגרטיביים.

יתר על כן, חטיבת הביניים נהוגה רק במחצית ממערכת החינוך בישראל. המחצית השנייה לומדת במתכונת הישנה של שמונה שנים וארבע שנים, ושם שוב אין אינטגרציה. במחצית שבה כן נוהגת חטיבת הביניים, האינטגרציה מופרת הן על-ידי 13 חטיבות ביניים ממלכתיות סלקטיביות ושמונה חטיבות הממיינות את כיתות האם, והן על-ידי הקבצות, הנוהגות כמעט בכל החטיבות, במקצועות החשובים ביותר. והקבצות הן, כמובן, הפן ההפוך לאינטגרציה.

ביצוע רופף כל כך של האינטגרציה יכול לשמש נימוק כנגד תוכנית-שושני, בטענה שהיא תפגע באינטגרציה? אדרבה, פתיחת אזורי רישום תביא לבתי-ספר אינטגרטיביים יותר, שלא יהיו שכונתיים. מובן שהבחירה חייבת להיות מבוקרת על-ידי משרד החינוך והרשות המקומית כדי למנוע מיון שרירותי ולהקפיד ששיקולי הקבלה לכל בית-ספר ישימו את האינטגרציה בראשם.

דליה איציק (העבודה):

חבר הכנסת יהלום, הרי אצלכם לא עשו את זה. על מה אתה מדבר?

שאול יהלום (מפד"ל):

חברת הכנסת דליה איציק, לפני שאת מדברת על החינוך הממלכתי-דתי, דעי לך שבחינוך הממלכתי-דתי יש 60% טעוני טיפוח, בעוד בחינוך הממלכתי יש רק 26%.

דליה איציק (העבודה):

יש גם טעוני טיפוח אשכנזים. לא רק ספרדים.

שאול יהלום (מפד"ל):

בחינוך הממלכתי-דתי יש 95% מילדי אתיופיה; בחינוך הממלכתי רק 5%. אנחנו נושאים בחינוך הממלכתי-דתי בכל המשימות האמיתיות של העם הזה. את מדברת על חמישה-שישה בתי-ספר בכל הארץ, שאני מקבל שיש בעיה אתם. את היית יחד אתי בוועדת החינוך כאשר הוצג שם, שחטיבות הביניים הממלכתיות, 13 מהן לא אינטגרטיביות, הן סלקטיביות; ועוד שמונה חטיבות, נוסף על ה-13, ממיינות ילדים מלכתחילה לפי כיתות האם. בסך הכול 21 חטיבות ביניים נגד האינטגרציה. אז גם בחינוך הממלכתי יש בעיה של 10%, וגם בחינוך הממלכתי-דתי יש בעיה עם חמישה-שישה בתי-ספר. אבל מכאן לבוא ולהגיד, שהחינוך הממלכתי-דתי, שעוסק בבעיות האינטגרציה פי אלף יותר מהחינוך הממלכתי, הוא לא אינטגרטיבי?

ועוד: הרי את באה ואומרת לכאורה דבר מופרך מעיקרו, שבגלל הדבר הזה של החינוך הממלכתי-דתי, לכאורה חוסר אינטגרציה, שלא היה ולא נברא, ש"ס לקחה לנו את התלמידים. אם כך, אני מציע לך לקחת את החוברת "מערכת החינוך בראי המספרים", שחולקה כאן לפני כמה ימים, תפתחי בעמ' 6 ותראי. לפי דברייך, בשנים האחרונות היה החינוך הממלכתי-דתי צריך לרדת, כי הרי ש"ס גנבה לו את התלמידים. אבל החינוך הממלכתי-דתי עולה משנה לשנה באחוזים; ברור שנומינלית, פי כמה. אז איך זה קרה כאן?

לכן, אני מציע לך ללכת לשטח וללמוד את הנושא. יש לך בעיה בירושלים עם שני בתי-ספר, ואת מסיטה את העניין לכל מדינת ישראל. אני מציע לך ללמוד את העניין לעומק.

דליה איציק (העבודה):

חבר הכנסת יהלום, בניגוד לך, אני אחראית בירושלים ל-140,000 תלמידים, ואני לא צריכה לצאת לשטח. קבל עצה של ידיד: אם אתה מעוניין באמת באינטגרציה, בשיטה הזאת תשיג בדיוק את הדבר ההפוך. אתה נלחם בש"ס כמוני, ואני נגד הפרדה בעם היהודי. אבל אתה בעצם גורם לכך שיקום עוד זרם אחד, שייקרא הפרסים, העירקים – – –

היו"ר ד' שילנסקי:

חברת הכנסת דליה איציק, זו לא קריאת ביניים, זה היה נאום.

שאול יהלום (מפד"ל):

חברת הכנסת איציק, אני חושב שאת טועה, ואני מציע לך להעביר את התוכנית של שושני גם לירושלים וליישם אותה גם בירושלים. תאמיני לי שזה רק ישפר את החינוך פי אלף. אבל בעניין החינוך הממלכתי-דתי, שכמעט בכל הזדמנות את נוהגת לתקוף אותו, אני מציע לך ללמוד את העניין יותר לעומק. כי הדברים שאת אומרת בעניין האינטגרציה מופרכים מעיקרם, ואנחנו עוסקים בזה בחינוך הממלכתי-דתי באמת פי כמה יותר ממה שהחינוך הממלכתי בכלל מוכן היה לשאת. זאת לא חוכמה להסתכל על החינוך הממלכתי, לראות שם 26% ילדים טעוני טיפוח, לא לראות בכלל ילדים אתיופים, ולתקוף את החינוך הממלכתי-דתי, שעוסק בכל הדברים האלה.

לכן אני טוען, שפתיחת אזורי רישום תביא לבתי-ספר אינטגרטיביים יותר, שלא יהיו שכונתיים. מובן שהבחירה חייבת להיות מבוקרת על-ידי משרד החינוך והרשות המקומית, כדי למנוע מיון שרירותי ולהקפיד על כך ששיקולי הקבלה לכל בית-ספר ישימו את האינטגרציה בראשם. יתר על כן, התוכנית מחייבת אחריות לכל התלמידים שהתחילו בכיתות ז' עד י"ב. מה קורה היום? בכך נמנע את ההתנערות של בתי-הספר מתלמידים רבים בסוף כיתה ט', אלה שעולים לכיתה י' – מה שנקרא "אבל לא בבית-ספרנו".

מחוסר זמן אינני עוסק כאן בשאר מרכיבי התוכנית על חיובם הרב. במשפט אחד רק אומר, שהתחלת המערכת הלימודית בגיל ארבע דווקא ברכה רבה בה, באשר התרומה של מערכת הלימוד להתפתחות הילד גבוהה יותר ככל שהיא נעשית בגיל מוקדם יותר. ובכך תתרום התוכנית דווקא לתלמידים המוגדרים כטעוני טיפוח, כמובן על-פי ההגדרה המקובלת במערכת החינוך.

אדוני היושב-ראש, חברי הכנסת, איננו עוסקים בתוכנית שהולכת להיות מיושמת על כלל מערכת החינוך בישראל. בסך הכול מדובר על תל-אביב, עיר גדולה, אבל עיר אחת. יש בתוכנית כל כך הרבה חיוב, שהיא שווה את עידוד הכנסת ליישומה. מתל-אביב נלמד ונסיק, האם התוכנית ראויה להרחבה וליישום בשאר חלקי הארץ, או שהיא לא מממשת את התקוות שתולים בה.

ראויה תל-אביב על פרנסיה, על ראש העיר וראשי מערכת החינוך שלה, ד"ר שושני, שמואל דורפמן ויצחק כהן, למלוא ברכת הכנסת, עם תקווה ותפילה שאכן יצליחו, ומהצלחתם נלמד כולנו.

ולסיום, אני רוצה להעיר שתיים-שלוש הערות על סקירת השרה על פעולות משרדה, ואני שמח ששרת החינוך חזרה למליאה. קודם כול, וכבר נאמר כאן בשאלות ובתשובות, הבעיה היא שאת כותבת "יודע את זהותו". הוויכוח הוא על העניין של הזהות. זה שאת אומרת כל הזמן: ישראל, ישראל, ישראל – אני מסכימה; יהודי, יהודי, יהודי – ככה. על זה הוויכוח. הא ראיה, כפי הדברים שהעירו כאן חברי כנסת על החוברת הזאת.

בכל החוברת הזאת, שיש בה המון נושאים ותת-נושאים ופסיקים של נושאים, לא מופיעה המלה "יהדות" אפילו פעם אחת, לא מופיע "העם היהודי" אפילו פעם אחת, לא מופיעה המלה "תנ"ך" אפילו פעם אחת, כשאת מדברת על המון דברים שלומדים.

שרת החינוך והתרבות ש' אלוני:

זה ברור.

שאול יהלום (מפד"ל):

מדע ברור גם כן.

לא מופיעים "יהדות", "יהודי", "תולדות העם היהודי" ו"תנ"ך". זו הערה ראשונה.

שרת החינוך והתרבות ש' אלוני:

את מחשבת ישראל הדגשתי, והדבר שהכי חורה לי, שהאוניברסיטאות התרוקנו במקצועות האלה. אנחנו הולכים עכשיו לעשות מבצע גדול, להחזיר את החוג לתנ"ך, את החוג לתלמוד, את החוג למחשבת ישראל, למלא אותם בתלמידים עם הרבה מאוד סטיפנדיות, על מנת שיהיו מורים.

שאול יהלום (מפד"ל):

גברתי, אני רוצה לומר מלה אחת: אני שמח על כל הדברים האלה, אבל את צריכה גם להבין את הצד השומע. את, כשרת החינוך, עומדת בראש המשרד החשוב ביותר לתרבות ולחינוך ולערכיות, ומשדרת לאומה. הדברים שאת אומרת חשובים מאוד, ומלה קטנה על יהושע – את רואה איזו סערה היא מגלה. אילו רק כתבת את הדברים שאמרת עכשיו: אני רוצה ללמד יותר יהדות ויותר תנ"ך וכל הדברים האלה – אבל את לא כותבת את זה. את אומרת במקרה, בהערת ביניים לאיזה נאום של איזה חבר כנסת, אבל את לא אומרת את הדברים האלה – – –

היו"ר ד' שילנסקי:

מה זאת אומרת "של איזה חבר כנסת"? – חבר הכנסת יהלום.

שאול יהלום (מפד"ל):

ואלה הדברים שאחר כך, כשאנחנו מסתכלים על המבנה, אנחנו אומרים: הכול יש כאן – חינוך ותרבות ויהדות לא. שכחנו את העניין של יהדות, ואת יודעת כמה הנושא רגיש.

שרת החינוך והתרבות ש' אלוני:

מחשבת ישראל.

שאול יהלום (מפד"ל):

הרי זה הכול דקויות. זה דקויות, שאת אומרת: ישראל – כן. זה כמו שאנחנו נחנך את הילדים שלנו להיות ישראלים ולא יהודים. ישראלי זה לא חשוב? בוודאי זה חשוב. מחשבת ישראל בוודאי חשובה, מוסר הנביאים בוודאי חשוב. אני לא אומר שזה לא חשוב.

שרת החינוך והתרבות ש' אלוני:

יש סתירה בין ישראל לבין יהודי?

שאול יהלום (מפד"ל):

כן, בוודאי. גם ערבי הוא אזרח ישראל.

שרת החינוך והתרבות ש' אלוני:

אזרח. יהודי בצרפת אומר שהוא צרפתי יהודי, באנגליה הוא אומר שהוא אנגלי יהודי. ערבי במדינת ישראל נאלץ לומר שהוא ערבי ישראלי. אבל הצרפתי אומר: אני צרפתי, האנגלי אומר: אני אנגלי. היינו, המיעוט מוסיף את ההגדרה של עצמו, אבל ישראל הוא אבי האומה. היושב-ראש בוודאי זוכר, שבמחתרות ובמאבק השתמשו במונח "העם היהודי", "היישוב העברי", וציטטתי לך את מגילת העצמאות.

שאול יהלום (מפד"ל):

אבל איך היא פותחת? "בארץ-ישראל קם העם היהודי, בה עוצבה – – –" וכו'.

שרת החינוך והתרבות ש' אלוני:

אבל העם איננו – – –

שאול יהלום (מפד"ל):

הנה תראי דוגמה: נניח שאת מדברת על היסטוריה. בפרק הראשון את אומרת כך: "ידיעת הארץ ותולדותיה". זה נהדר, אבל יש הבדל בין זה לבין תולדות העם היהודי, כי ידיעת הארץ ותולדותיה – זה כולל את כל העמים שחיים בארץ. צריכים לדעת את ידיעת הארץ ותולדותיה, לכן כל הדברים שכתובים כאן הם חיוביים. אני לא אגיד לך משהו על "עם אדם". אני אומר: טוב מאוד מה שאמר א.ד. גורדון – "עם אדם", אם היה כתוב לידו גם "עם יהודי", אבל ברגע שכותבים רק צד אחד ולא השני – – –

היו"ר ד' שילנסקי:

חבר הכנסת יהלום, מאחר שאנחנו מפסיקים את הדיון בנושא הזה אחרי דבריך, ואני חיכיתי ליושב-ראש ועדת הכספים, אפשרתי לך לעבור את הזמן, שלא נשב בבטלה. עכשיו אודה לך אם תסכם, כי עברת בהרבה את זמנך.

שאול יהלום (מפד"ל):

אני מסכם בשני משפטים. ובכן, במשפט השני אני טוען עוד מה אין בסקירה, ואלה פעולות למען קליטת העלייה, שאני רואה בזה שוב עניין. כתוב כאן על הרפורמה ועל בחינות הבגרות ועל חטיבות צעירות ועל מדע וטכנולוגיה ועל תרבות ואמנות – טעם החיים – ועל חינוך לאמנות ועל פיתוח ונשירה, וספורט כמובן. לא כתוב על קליטת העלייה מעבר לתחום הפיסי, מעבר לכיתות בפרק הפיתוח, לא כתוב שום דבר מה חושבים לעשות, איזו תוכנית. על כל השאר – עמודים שלמים. זה מאוד צורם.

ואני אגיד לך עוד משהו: כשאת נכנסת למשרד היתה תוכנית של השר המר, ואני כבר לא מדבר על תוכניות שבוטלו, כגון הנושא של חינוך ליהדות ברוסיה וביטול הרשות לקליטת עלייה – – –

שרת החינוך והתרבות ש' אלוני:

זה לא בוטל.

שאול יהלום (מפד"ל):

אני שמח על כך.

שרת החינוך והתרבות ש' אלוני:

ראש הממשלה, לפי יוזמתנו – – – עם נתיב מהסוכנות היהודית, משרד החינוך ומשרד הקליטה, לדון בכל הפעולה של חינוך עברי בברית-המועצות.

שאול יהלום (מפד"ל):

זה לא יבוטל. אני שמח מאוד. לא יבוטל התקציב מטעם משרד החינוך.

שרת החינוך והתרבות ש' אלוני:

לא שלא יבוטל – אנחנו מגדילים.

שאול יהלום (מפד"ל):

אני רוצה לומר: כשאת באת למשרד היתה תוכנית של 30,000 שעות לנושא של קליטת 2,000 מורים. עכשיו את החלטת לתת 30,000 שעות לכיתות א', ב', ז', שעל כך החלטת, נניח, על-פי סדר עדיפויות אחר. אבל למה גם לקחת את השעות וגם את כותבת, ואני קורא: "בשנת הלימודים התשנ"ג נוספו למערכת החינוך 80,000 שעות להארכת יום הלימודים ולקליטת מורים עולים ותלמידים עולים", וזה לא נכון? זה ממש לא נכון.

היו"ר ד' שילנסקי:

חבר הכנסת יהלום, אני מאוד מבקש.

שאול יהלום (מפד"ל):

אני מסיים.

היו"ר ד' שילנסקי:

אתה אומר "אני מסיים" כבר 10 דקות.

שאול יהלום (מפד"ל):

לא נכון, לא נכון.

שרת החינוך והתרבות ש' אלוני:

– – –

היו"ר ד' שילנסקי:

לא, אתם מתחלפים בדו-שיח. אני מצטער, אינני יכול להמשיך.

שאול יהלום (מפד"ל):

והמשפט האחרון, גברתי: את כותבת כאן על מטרות רבות, ואפילו בנושא התרבות את נוקבת בסכומים. אבל יש נושא, שמבחינת סדר העדיפויות של המפלגה שלך עמד בקדנציה הקודמת בראש הפעילות שלכם, דווקא כאופוזיציה, וזה היה חוק חינוך מיוחד. בעניין הזה אני מודה, שהאוצר עושה בעיות קשות ולא מקציב יותר מ-10 מיליון – –

שרת החינוך והתרבות ש' אלוני:

יש 24 מיליון.

שאול יהלום (מפד"ל):

– – כאשר צריכים הרבה יותר. אבל כמו שהעברת לתרבות, אילו רצית יכולת להעביר יותר לחינוך המיוחד, ואפילו אין מלה אחת על זה בכל הסקירה, דווקא לדידך, עם סדר העדיפויות שלכם בנוגע לעניין החינוך המיוחד – ואני מקווה מאוד שהעניין יתוקן.

היו"ר ד' שילנסקי:

תודה רבה. חברי הכנסת, בהתאם להחלטת יושב-ראש הכנסת, בתיאום עם השרה – בשלב זה יש לנו עוד 24 משתתפים בדיון הזה – יושב-ראש הכנסת יקבע מועד אחר להמשך הדיון.

# הצעת חוק לתיקון פקודת מס הכנסה (מס' 91), התשנ"ג–1992

# (קריאה שנייה וקריאה שלישית)

היו"ר ד' שילנסקי:

אנחנו ניגשים לסעיף הבא: הצעת חוק לתיקון פקודת מס הכנסה (מס' 91), התשנ"ג–1992.

אברהם הירשזון (הליכוד):

למה לא הודעתם על זה מראש?

היו"ר ד' שילנסקי:

אתה רוצה לדבר עכשיו?

אברהם הירשזון (הליכוד):

אני לא רוצה לדבר בכלל. למה לא הודעתם מראש?

היו"ר ד' שילנסקי:

עכשיו קיבלתי את ההודעה; לפני 10 דקות קיבלתי את ההודעה. חבר הכנסת הירשזון, הרי ליושב-ראש הכנסת פנו חברי הכנסת שצריכים עכשיו לדבר, והם אמרו: השעה מאוחרת, אין עיתונאים; ולכן ביקשו. אם גם אתה רוצה לדבר עכשיו – – –

אברהם הירשזון (הליכוד):

צריך להודיע על כך קודם.

היו"ר ד' שילנסקי:

אבל ההחלטה היתה לפני 10 דקות, בעקבות פנייה של חברי כנסת שצריכים היו לדבר עכשיו. וכולנו מכירים את זה: הלכו ליושב-ראש הכנסת ואמרו – אין עיתונות, אין טלוויזיה, אנחנו מבקשים במועד אחר. אם אתה רוצה עכשיו, בשעה לא נוחה, אני אאפשר לך.

אברהם הירשזון (הליכוד):

יש כאלה שמדברים לעיתונות ולטלוויזיה ויש כאלה שמדברים לעצם העניין.

האשם מחאמיד (חד"ש):

אדוני, אני הייתי צריך להיות ב-19:30 עם אנשים אמריקנים, להרצות ב"בית שמואל", ואני מעכב אותם עוד חצי שעה ועוד חצי שעה כדי שאני – – –

היו"ר ד' שילנסקי:

אתה רוצה לדבר עכשיו?

האשם מחאמיד (חד"ש):

זה לא הוגן, לא כלפי אלא כלפי האנשים שמחכים לי.

היו"ר ד' שילנסקי:

אתה יודע בעוד כמה זמן מגיע תורך? לפניך יעקב שפי, יוסף בא-גד, אברהם הירשזון, שמואל הלפרט. יש לפניך, אם אתה מחכה – – –

האשם מחאמיד (חד"ש):

שלושה.

היו"ר ד' שילנסקי:

אבל אם אתה רוצה לדבר עכשיו, אני אבקש את סליחת היושב-ראש – – –

דן תיכון (הליכוד):

לא, אדוני, זה לא הולך כך. אם הוא רוצה, גם הוא רוצה, גם זה רוצה. כולם הלכו כבר.

היו"ר ד' שילנסקי:

לא, כולם לא רוצים. הבעיה היא שכולם לא רוצים.

דן תיכון (הליכוד):

צריך היה להודיע.

היו"ר ד' שילנסקי:

מה אני יכול לעשות? הלכו ליושב-ראש הכנסת והוא קיבל את הנימוק. כנראה יושב-ראש הכנסת התחשב בבעיית החברים, שאמרו שזה נושא חשוב והם רוצים שעה יותר טובה.

אברהם הירשזון (הליכוד):

צריך להתחשב גם באלה שיושבים באולם.

היו"ר ד' שילנסקי:

אני מצטער, אני קיבלתי פתק על כך. ביקשתי שידברו עם יושב-ראש הכנסת. תיאמו אתו, וזהו זה.

אדוני יושב-ראש ועדת הכספים, בבקשה.

גדליה גל (יו"ר ועדת הכספים):

אדוני היושב-ראש, כנסת נכבדה, אני מתכבד להביא לקריאה שנייה ולקריאה שלישית את הצעת החוק לתיקון פקודת מס הכנסה (מס' 91), התשנ"ג–1992.

עיקרו של החוק – הפחתת מס רווחי חברות מ-40% ל-36%, בארבע הפחתות שנתיות של 1% כל אחת.

השינוי היחיד שיבוא בחוק לעומת ההצעה אמור בגיליון התיקון המצורף לחוק, אשר לפיו בסעיף 5 לא ייאמר: "סעיפים 1 עד 4" אלא: "סעיפים 2 ו-4". התיקון הוא טכני. רק בשני סעיפים אלה נקבע שיעור מס שיהיה בתוקף ב-1996, בעוד האחרים מפנים לשיעור שיהיה בתוקף בכל זמן נתון.

אדוני היושב-ראש, יש הסתייגויות מספר לסעיפי החוק, ואם המסתייגים ינמקו את הצעותיהם אענה להם לפי הצורך. תודה רבה.

היו"ר ד' שילנסקי:

תודה רבה. ראשון המסתייגים – חבר הכנסת דן תיכון, בבקשה. אני מבין שאתה מביא את כולן יחד.

דן תיכון (הליכוד):

אני רוצה להיות אחרון.

היו"ר ד' שילנסקי:

אבל מודיעים לי שחבר הכנסת פורז ביטל את ההסתייגויות שלו, ואני מבין שחברת הכנסת תמר גוז'נסקי איננה.

האשם מחאמיד (חד"ש):

אבל היא ביקשה שיצביעו על ההסתייגויות שלה.

היו"ר ד' שילנסקי:

בוודאי, ההסתייגויות של חברת הכנסת גוז'נסקי לא מבוטלות.

חבר הכנסת דן תיכון, בפועל אתה היחיד שמביא ומנמק את ההסתייגויות. אני מבין, כאמור, שתביא את כולן יחד. אני לוחץ על הפעמון, אני מפעיל את השעון, אולי זה יביא לקיצור הדברים. בבקשה.

דן תיכון (הליכוד):

אדוני היושב-ראש, כנסת נכבדה, אינני יודע איך קרה הדבר, אדוני מזכיר ועדת הכספים, אבל כמדומני ששתי הסתייגויות שלי לא נכללו ברשימה.

בעיקרון, אני בעד הפחתת מס הכנסה. אני חושב שמס ההכנסה הוא גבוה וצריך להוריד אותו. על כך כתבנו במצע הליכוד לקראת הבחירות. נראה לי שלאט לאט אנחנו עוברים מתקופת ה"אין לי" לתקופת ה"יש לי". חוק זה הוא הראשון בין החוקים שבהם מודיעה הממשלה: יש לנו כסף, איננו יודעים מה לעשות בו, לכן אנחנו רוצים להוציא את הכסף. אין קדימות, אין עדיפויות, שולפים מן המגירה, מתייעצים עם מומחים שאינם מומחים, ומביאים לכאן את הצעת החוק הזאת, ולא ברור מה רוצים להשיג.

ואשר לתוכנו של החוק. אני מחלק את מסי ההכנסה לשלושה סוגים: מס על חברות, או מס רווחים על חברות, או מס חברות שלא מחולק; מס על דיבידנד; ומס הכנסה על נישומים.

בפקודת מס הכנסה יש לנו היטל מיוחד שעוסק בקליטת העלייה. שמעלה את שיעורי המס בדרגה העליונה מ-48% ל-50.4%. ההיטל הוא היטל זמני. אילו שאלו אותי מה צריך לעשות בקדימה ראשונה, הייתי אומר שצריך להוריד את שיעורי המס על הנישומים, קרי לבטל את היטל הקליטה, שהרי ההיטל הוא זמני, ואת זאת צריכים לעשות.

אבל מכיוון שלא עושים זאת, באים ואומרים לנו שכדי שהמשק יצמח, אנחנו צריכים להוריד את מס החברות ב-4%, כמדומני בתהליך מהשנים 1993 עד 1995. ב-1993 המס יורד ל-39%, ב-1994 ל-38% וב-1995 ל-37%.

אדוני שר האוצר, אני שואל: מה זה נותן? בואו ננתח את העניין. ראשית, אתה מוריד 1% לשנה – ומאבד את האפקט של הורדה דרסטית. מי שהציע לך את ההצעה הזאת אומר לך בעצם, שאם תוריד את שיעורי מס החברות, אתה עשוי לעודד את ההשקעה החוזרת מתוך הרווחים שלא חולקו.

אני מטיל בכך ספק, ואחזור לדברים של חבר מפלגתך – ואולי גם שלך – שר הבריאות הנוכחי חיים רמון, שאמר כי לפי דעתו הורדת המיסוי בדרגות הגבוהות לא תרמה לחידוש הצמיחה במדינת ישראל. זאת אומרת, היא העשירה את העשירים, ואלה לא טרחו כלל להשקיע את הכסף שבגינו ניתן להם פטור.

בכלל, בספרות המקצועית אנחנו מוצאים היום יותר ויותר מאמרים שאומרים שכאשר מורידים את המס בדרגות העליונות, לא קורה מה שאמורים היינו לחשוב שיקרה – ששיעור ההשקעה ילך ויגדל.

לכן, הנשיא הנבחר בארצות-הברית, קלינטון, במסע הבחירות שלו, בחר להוריד את שיעורי המס במה שנקרא דרגות הביניים. הוא הגיע למסקנה שהורדת מס על החברות – – – אדוני היושב-ראש, אני אחכה עד ששר האוצר יסיים לדבר.

היו"ר ד' שילנסקי:

אדוני השר, חבר הכנסת תיכון מאוד מאוד רוצה שתשמע אותו.

דן תיכון (הליכוד):

אני חוזר: הנשיא קלינטון הגיע למסקנה שמה שצריך לעשות זה לרווח את מדרגות המס ולהוריד את נטל המס מעל השכבות הבינוניות ולחזק את הרצון שלהן להשקיע. הוא לא בחר לעשות זאת באמצעות הורדת המס על החברות. היה מי שאמר, שהוא הגיע למסקנה שהעשירים בארצות-הברית מצביעים בלאו הכי עבור הרפובליקנים, אבל מבחינה כלכלית כנראה הוא נקט צעד נכון כדי להניע את המשק האמריקני.

אורי אור (העבודה):

נראה אם הוא יצליח.

דן תיכון (הליכוד):

נכון, נכון.

אני חוזר למס השלישי, והוא המס על דיבידנד. מה אנחנו אומרים באמצעות החוקים לעידוד השקעות הון? אנחנו אומרים, שאם נוריד את שיעורי המס, נגדיל את הנטייה להשקיע. ואני שואל, אדוני השר, מדוע לא להוריד את המס דווקא על הרווחים המחולקים באמצעות דיבידנד? זאת אומרת, אם היום שיעור המס על דיבידנד מגיע ל-25%, מדוע, נוסף על מה שאתה מציע, לא תלך לשלב השני, שהוא חשוב לא פחות, ותוריד את המס המוטל על דיבידנד?

המשמעות של דיבידנד היא, חלוקת רווחים, זאת אומרת המשקיע שהשקיע, כעבור תקופה מסוימת בא ואומר: עכשיו אני רוצה ליהנות מן הפירות, לכן אני לוקח את הרווחים באמצעות דיבידנד, וכשמורידים את המס על דיבידנד מ-25% ל-20%, אני חושב שזה יעודד אנשים לחלק רווחים. אם העסקים הם כל כך טובים, ובעלי ההון שהשקיעו רוצים ליהנות מן הפירות, אני מניח שאם תיתן להם הטבה באמצעות הורדת המס, קרוב לוודאי שהנטייה שלהם להשקיע תגדל.

כאמור, אני הייתי בוחר ללכת בדרך אחרת, בדרך של הורדת שיעורי מס ההכנסה, קרי: ביטול היטל הקליטה. העלייה מגעת אומנם, אבל במספרים שהם נמוכים בהשוואה – – –

חיים אורון (מרצ):

מעלים בקודש, אין מורידים.

דן תיכון (הליכוד):

ג'ומס, בשבילי, אם אתה תצביע בעד החוק הזה, זו תהיה חגיגה, שהרי כל האידיאולוגיה שלך – – –

חיים אורון (מרצ):

– – –

שר האוצר א' שוחט:

– – –

חיים אורון (מרצ):

ממש עכשיו קיבלתי פתק מהמרכז, שאסור לי להצביע, אני מוכרח לצאת.

דן תיכון (הליכוד):

חבר הכנסת אורון, כל חיי הסיעה שלך בבית הזה לוו בהצבעות נגד חקיקה מן הסוג הזה.

חיים אורון (מרצ):

נכון, גם הערב.

דן תיכון (הליכוד):

אבל יכול להיות שאני אופתע. אני מציע לך: תשב, תרים את ידך.

חיים אורון (מרצ):

אני אגיע להצבעה.

אורי אור (העבודה):

אל תחזיק אותנו פה.

דן תיכון (הליכוד):

ברוך השם, יש לי זמן. אתה ממהר.

היו"ר ד' שילנסקי:

חבר הכנסת אורון, אני מניח שבעוד כמה דקות מצביעים.

דן תיכון (הליכוד):

לכן, אדוני השר, הייתי רוצה לראות היכן מופיע החוק הזה במסגרת אומדן ההכנסות שלנו; האם הבאת בחשבון את ההורדה הזו של 1% לפני כשלושה חודשים, כשהכנת את התחזיות בגין הכנסות המדינה?

לכן, מה שאני יכול לומר הוא, שאכן אתה נע בכיוון הנכון, לאט מדי, במגזר צר מדי, ולכן ההרגשה שלי היא שהמטרה שלך – – –

אתה ממהר, ג'ומס?

חיים אורון (מרצ):

– – –

דן תיכון (הליכוד):

אנחנו עושים חזרות לקראת השבוע הבא.

חיים אורון (מרצ):

זהו. הנושא לא מתאים, הזמן לא מתאים, בוא נגמור.

דן תיכון (הליכוד):

חבר הכנסת אורון, למה אתה עצבני?

חיים אורון (מרצ):

אני לא עצבני.

דן תיכון (הליכוד):

לכן, אדוני השר, אני מציע לך שתשקול להקדים את השלבים בהורדת המס, להגדיל את ההנחה שתיתן בגין חלוקת דיבידנד, ושלב שלישי: תשקול את האפשרות לקצר את ימיו של היטל הקליטה, שבלאו הכי יעבור מן העולם בתום שנת התקציב הבאה עלינו לטובה. אם תנקוט בעת ובעונה אחת את שלושת הצעדים הללו, אכן תוכל להגדיל את קצב הצמיחה, תוכל לעודד את הרצון של האנשים להשקיע בגין רווחים שהם עשו במשק הישראלי.

כאמור, אם אני צריך לסכם את דברי: קצב הרבה יותר מהיר בתורת השלבים. קצב הורדה של 1%, זה אולי טוב לנציב מס הכנסה, זה לא טוב למשק. האפקט לא יורגש, והמטרה באמצעות החוק הזה, לצערי לא תושג בצורה הזאת, אלא אם כן, כאמור, תאיץ את התהליך. תודה.

היו"ר ד' שילנסקי:

תודה רבה. יושב-ראש ועדת הכספים רוצה לענות? בבקשה.

גדליה גל (יו"ר ועדת הכספים):

אדוני היושב-ראש, אני הייתי בטוח שחבר הכנסת תיכון כבר הצליח לראות את התמונה הכוללת, שעל-פיה שר האוצר מבצע את המדיניות של הממשלה כדי לעודד את המשק להקטין את האבטלה וגם לצמצם את הפער החברתי, ואני בטוח שעם חלוף השבועות הקרובים גם חבר הכנסת תיכון יצליח להבחין בתמונה הכוללת.

קריאה:

חבריו כבר הבחינו והלכו הביתה.

גדליה גל (יו"ר ועדת הכספים):

במישור החברתי, הרי שמענו והתבשרנו – ועוד נשמע יותר פרטים – מה קורה בנושא של הקצבאות שמוחזרות, וזה דבר חשוב מאוד. ובנושא האבטלה, הרי המטרה לעודד השקעה, ובמקרה הזה מדובר בהשקעה של חברות, ומניסיוני ומשיחות רבות שהיו לי עם מנהלי חברות למדתי, שאחד הדברים המשפיעים על חברה להשקיע הוא נושא המס. ככל שהמס יורד, הנכונות להשקיע גדולה יותר.

גם חבר הכנסת תיכון יודע, שמי שיחליט היום – – –

דן תיכון (הליכוד):

– – –

שר האוצר א' שוחט:

– – –

גדליה גל (יו"ר ועדת הכספים):

גם חבר הכנסת תיכון יודע, שמי שהולך להשקיע היום ייהנה מהפירות האלה בעוד שנתיים, בעוד שלוש שנים, בעוד ארבע שנים. הרי לא מקימים מפעל בבת אחת, לא משקיעים ביום אחד, כך שהורדה דרסטית בבת אחת, בשנה אחת, לא תיתן את התמורה המקווה, ואילו במקרה הזה אנחנו רואים אופק – – –

דן תיכון (הליכוד):

אדוני יושב-ראש ועדת הכספים, תאמין לי שמה שאתה אומר עכשיו זה לא מכובד, זה בכלל לא שייך לנושא הדיון. מדובר על – – –

גדליה גל (יו"ר ועדת הכספים):

מדובר על הורדת מס על חברות, כדי שהחברות האלה תרצינה להשקיע, והן תרצינה להשקיע אם יהיה להן אופק של ירידה במיסוי, לאו דווקא אם זה ייעשה בשנה אחת. אם הן תדענה שהדבר הזה ייעשה בשלוש שנים, הן תדענה לאן הן הולכות, ואם הן תוכלנה לסמוך על הממשלה הזאת – אם כי יש לנו בעיה, כי יש לנו איזה עבר שאנו צריכים לצאת ממנו – – –

חיים אורון (מרצ):

– – –

גדליה גל (יו"ר ועדת הכספים):

אין ביקורת על זה, ג'ומס, ומה שאתה אומר בעניין הזה ומה שחבר הכנסת תיכון אומר ומה שאני אומר – הכול שווה באותה מידה.

חיים אורון (מרצ):

– – –

גדליה גל (יו"ר ועדת הכספים):

לכן זה עניין של הערכה, ובאמת לא הבינותי את הקשר בין הדברים. חבר הכנסת דן תיכון ציטט את שר הבריאות, שדיבר על הורדה לשכבות הביניים. למה להציע לתת את זה הפעם לבעלי החברות, דרך הדיבידנד שלהם?

דן תיכון (הליכוד):

עוד הפעם לא הבנת את מה שאמרתי.

גדליה גל (יו"ר ועדת הכספים):

אז יש לי בעיה של הבנה, ואני הגעתי עד הלום ואני אמשיך עם זה הלאה, עם חוסר ההבנה הזה, ואני מציע לחברי חברי הכנסת להוריד את ההסתייגויות ולאשר את הצעת החוק. תודה רבה.

היו"ר ד' שילנסקי:

תודה רבה. חברי הכנסת, אנחנו ניגשים להצבעה. לשם החוק יש הסתייגות של חבר הכנסת דן תיכון. מי בעד? מי נגד?

### הצבעה מס' 4

### בעד התיקון של חבר הכנסת ד' תיכון לשם החוק –

### נגד –

### נמנעים –

היו"ר ד' שילנסקי:

אני מצטער, בטעות לחצתי על ביטול.

חיים אורון (מרצ):

אפשר למנות.

היו"ר ד' שילנסקי:

לא משנה, הרי זה יהיה אותו דבר. אני חוזר על ההצבעה. מי בעד ההסתייגות לשם החוק? מי נגד?

### הצבעה מס' 5

### בעד התיקון של חבר הכנסת ד' תיכון לשם החוק – 2

### נגד – 9

### נמנעים – אין

### התיקון של חבר הכנסת ד' תיכון לשם החוק לא נתקבל.

היו"ר ד' שילנסקי:

בעד – שניים, מתנגדים – תשעה, אין נמנעים. ההסתייגות נדחתה.

מי בעד שם החוק, כהצעת הוועדה?

### הצבעה מס' 6

### בעד שם החוק, כהצעת הוועדה – 7

### נגד – 2

### נמנעים – אין

### שם החוק, כהצעת הוועדה, נתקבל.

היו"ר ד' שילנסקי:

שבעה בעד, שני מתנגדים, אין נמנעים. שם החוק נתקבל, כהצעת הוועדה.

לסעיף 1 יש הסתייגות של חברת הכנסת תמר גוז'נסקי. מי בעד? מי נגד?

### הצבעה מס' 7

### בעד התיקון של חברת הכנסת ת' גוז'נסקי לסעיף 1 – 2

### נגד – 8

### נמנעים – אין

### התיקון של חברת הכנסת ת' גוז'נסקי לסעיף 1 לא נתקבל.

היו"ר ד' שילנסקי:

שניים בעד, שמונה מתנגדים, אין נמנעים. ההסתייגות של חברת הכנסת גוז'נסקי לסעיף 1 לא נתקבלה.

מי בעד סעיף 1, כהצעת הוועדה?

### הצבעה מס' 8

### בעד סעיף 1, כהצעת הוועדה – 7

### נגד – 1

### נמנעים – אין

### סעיף 1, כהצעת הוועדה, נתקבל.

היו"ר ד' שילנסקי:

סעיף 1, כהצעת הוועדה, נתקבל. לסעיף 2 יש הסתייגות של חברת הכנסת גוז'נסקי. מי בעד? מי נגד?

### הצבעה מס' 9

### בעד התיקון של חברת הכנסת ת' גוז'נסקי לסעיף 2 – 3

### נגד – 8

### נמנעים – אין

### התיקון של חברת הכנסת ת' גוז'נסקי לסעיף 2 לא נתקבל.

דן תיכון (הליכוד):

אדוני היושב-ראש, האם חבר הכנסת פורז הודיע שהוא מסיר את הסתייגותו?

היו"ר ד' שילנסקי:

תיכף אתן תשובה. אגיד קודם את תוצאת ההצבעה בקשר להסתייגות של חברת הכנסת גוז'נסקי. שלושה בעד, שמונה נגד, אין נמנעים. ההסתייגות של חברת הכנסת גוז'נסקי לא נתקבלה.

מי בעד סעיף 2, כהצעת הוועדה?

### הצבעה מס' 10

### בעד סעיף 2, כהצעת הוועדה – 7

### נגד – 1

### נמנעים – אין

### סעיף 2, כהצעת הוועדה, נתקבל.

היו"ר ד' שילנסקי:

שבעה בעד, אחד נגד, אין נמנעים. סעיף 2, כהצעת הוועדה, נתקבל.

מזכירות הכנסת הודיעה לי, שחבר הכנסת פורז הודיע שהוא מבטל את ההסתייגויות שלו.

לסעיפים 3 ו-4 אין הסתייגויות. מי בעד סעיפים 3 ו-4, כהצעת הוועדה?

### הצבעה מס' 11

### בעד סעיפים 4-3 – 7

### נגד – 1

### נמנעים – 1

### סעיפים 4-3 נתקבלו.

היו"ר ד' שילנסקי:

שבעה בעד, אחד נגד, נמנע אחד. סעיפים 3 ו-4, כהצעת הוועדה, נתקבלו.

אחרי סעיף 4 יש הסתייגות של חבר הכנסת דן תיכון. הכוונה לתוספת. מי בעד? מי נגד?

### הצבעה מס' 12

### בעד ההצעה של חבר הכנסת ד' תיכון אחרי סעיף 4 – 2

### נגד – 7

### נמנעים – אין

### ההצעה של חבר הכנסת ד' תיכון אחרי סעיף 4 לא נתקבלה.

היו"ר ד' שילנסקי:

שניים בעד, שבעה נגד, אין נמנעים. ההסתייגות לא התקבלה.

לסעיף 5 יש הסתייגות של חבר הכנסת דן תיכון. מי בעד? מי נגד?

### הצבעה מס' 13

### בעד התיקון של חבר הכנסת ד' תיכון לסעיף 5 – 2

### נגד – 8

### נמנעים – 1

### התיקון של חבר הכנסת ד' תיכון לסעיף 5 לא נתקבל.

היו"ר ד' שילנסקי:

שניים בעד, שמונה נגד, נמנע אחד. ההסתייגות לא התקבלה.

מי בעד סעיף 5, כהצעת הוועדה?

מזכיר הכנסת ש' יעקבסון:

לרבות גיליון התיקון.

היו"ר ד' שילנסקי:

מי בעד סעיף 5, כהצעת הוועדה, לרבות גיליון התיקון?

### הצבעה מס' 14

### בעד סעיף 5, כהצעת הוועדה ולרבות גיליון התיקון – 7

### נגד – 1

### נמנעים – 1

### סעיף 5, כהצעת הוועדה ולרבות גיליון התיקון, נתקבל.

היו"ר ד' שילנסקי:

סעיף 5 התקבל כהצעת הוועדה.

לסעיף 6 יש הסתייגות של חבר הכנסת דן תיכון. מי בעד? מי נגד?

### הצבעה מס' 16

### בעד ההצעה של חבר הכנסת ד' תיכון לסעיף 6 – 2

### נגד – 8

### נמנעים – אין

### ההצעה של חבר הכנסת ד' תיכון לסעיף 6 לא נתקבלה.

היו"ר ד' שילנסקי:

שניים בעד, שמונה נגד, אין נמנעים. ההסתייגות לא התקבלה. לאותו סעיף יש הסתייגות של חברת הכנסת תמר גוז'נסקי. מי בעד? מי נגד?

דן תיכון (הליכוד):

אני לא רואה את ההסתייגות של חברת הכנסת תמר גוז'נסקי.

היו"ר ד' שילנסקי:

לפני שאני מודיע את תוצאות ההצבעה, אני רוצה לדעת, חבר הכנסת תיכון, האם היא לא מופיעה אצלך בדף?

דן תיכון (הליכוד):

כן, כן, אני רואה.

### הצבעה מס' 17

### בעד התיקון של חברת הכנסת ת' גוז'נסקי לסעיף 6 – 1

### נגד – 8

### נמנעים – אין

### התיקון של חברת הכנסת ת' גוז'נסקי לסעיף 6 לא נתקבל.

היו"ר ד' שילנסקי:

אחד בעד, שמונה נגד, אין נמנעים. ההסתייגות לא נתקבלה.

מי בעד סעיף 6, כהצעת הוועדה?

### הצבעה מס' 17

### בעד סעיף 6, כהצעת הוועדה – 7

### נגד – 1

### נמנעים – 1

### סעיף 6, כהצעת הוועדה, נתקבל.

היו"ר ד' שילנסקי:

שבעה בעד, אחד נגד, אחד נמנע. סעיף 6, כהצעת הוועדה, נתקבל.

חברי הכנסת, אנחנו ניגשים לקריאה שלישית. מי בעד חוק לתיקון פקודת מס הכנסה (מס' 91), התשנ"ג–1992, בקריאה שלישית, עם גיליון התיקונים, כפי שהתקבל בקריאה שנייה?

### הצבעה מס' 18

### בעד החוק – 8

### נגד – 2

### נמנעים – אין

### חוק לתיקון פקודת מס הכנסה (מס' 91), התשנ"ג–1992, נתקבל.

היו"ר ד' שילנסקי:

שמונה בעד, שניים נגד, אין נמנעים. אני קובע, שחוק לתיקון פקודת מס הכנסה (מס' 91), התשנ"ג–1992, התקבל בקריאה שלישית.

חברי הכנסת, מיצינו את סדר-היום. הישיבה הבאה תהיה, אם ירצה השם, מחר, יום רביעי, כ"ח בכסליו התשנ"ג, 23 בדצמבר 1992, בשעה 11:00. ישיבה זו נעולה.

### הישיבה ננעלה בשעה 20:45.